zomato delivery boy: খাবার দিতে গিয়ে পোষ্য চুরি, অভিযুক্ত জোম্যাটোর ডেলিভারি বয়! - food delivery executive walks off with pet in pune | Eisamay\nfood delivery executive walks off with pet in pune\nEiSamay.Com | Updated: 09 Oct 2019, 11:34:00 AM\nহারিয়েছে এই পোষ্য।\nপোষ্য কুকুরকে নিয়ে পালানোর অভিযোগ উঠল জোম্যাটোর ডেলিভারি বয়ের বিরুদ্ধে।\nটুইটারে এই অভিযোগ জানিয়েছেন পুনের কারভে রোডের বাসিন্দা বন্দনা শাহ।\nতিনি স্বামীর সঙ্গে থাকেন। বাড়ির অন্যতম সদস্য আদরের পোষ্য ‘ডোত্তু’।\nএই সময় ক্রাইম ডেস্ক: পোষ্য কুকুরকে নিয়ে পালানোর অভিযোগ উঠল জোম্যাটোর ডেলিভারি বয়ের বিরুদ্ধে। টুইটারে এই অভিযোগ জানিয়েছেন পুনের কারভে রোডের বাসিন্দা বন্দনা শাহ।\nতিনি স্বামীর সঙ্গে থাকেন। বাড়ির অন্যতম সদস্য আদরের পোষ্য ‘ডোত্তু’। কিন্তু এই ‘বিগল’ প্রজাতির কুকুরটিই গত সোমবার খোয়া গিয়েছে। সিসিটিভি ফুটেজে দেখা গিয়েছে, হারিয়ে যাওয়ার আগে পর্যন্ত বাড়ির ভিতরেই ছিল সে। খেলছিল। প্রথমে বন্দনা বা স্বামী কেউ বুঝতে পারেননি যে ডোত্তু হারিয়ে গিয়েছে। পরে বিষয়টি নজরে আসতেই প্রতিবেশীদের বাড়িতে খুঁজতে যান বন্দনা ও তাঁর স্বামী। কিন্তু কোথাওই হদিশ মেলেনি ছোট্ট প্রাণের। এরপর থানাতেও মিসিং ডায়েরি করেন তাঁরা। পোষ্য কুকুরকে খুঁজে দেওয়ার আশ্বাস দিয়েছে পুলিশ।\nবন্দনার স্বামী জানিয়েছেন, হারিয়ে যাওয়া পোষ্যের খোঁজ করছিলেন তিনি। সেই সময়ে স্থানীয় একটি খাবারের দোকানের সামনে দাঁড়িয়ে থাকা বেশ কয়েকজন জোম্যাট ডেলিভারি বয়ের মধ্যে একজন চিনতে পারেন কুকুরটিকে। তিনি জানান, তাঁদেরই এক সহকর্মী কুকুরটিকে নিয়ে গিয়েছে। জানা যায়, ওই ডেলিভারি বয়ের নাম তুষার। হারিয়ে যাওয়া পোষ্যের সঙ্গে তুষারের একটি ছবিও পান বন্দনা এবং তাঁর স্বামী।\nবন্দনা জানিয়েছেন, তুষারের নম্বর জোগাড় করে তাঁকে ফোন করা হয়। কুকুরটির ব্যাপারে জিগগেস করা হলে তুষার স্বীকার করেন যে ডোত্তুকে তিনিই সঙ্গে করে নিয়ে এসেছেন। বন্দনা এবং তাঁর স্বামীর অভিযোগ, এরপর পোষ্যকে ফিরিয়ে দিতে বলার পর থেকেই নানান বাহানা শুরু করেছেন তুষার। তিনি বলেন, কুকুরটিকে তিনি গ্রামের বাড়িতে পাঠিয়ে দিয়েছেন। দম্পতির কথায়, 'আমরা ওঁকে টাকাও দিতে চেয়েছিলাম। বলেছিলাম, শুধু আমাদের পোষ্যকে ফিরিয়ে দিতে। কিন্তু উনি রাজি হননি। ফোন অফ করে দিয়েছেন। আমরা আর যোগাযোগ করতে পারছি না।'\nএরপর ওই দম্পতি জোম্যাটো কর্তৃপক্ষের দ্বারস্থ হলে তারা সাহায্যের আশ্বাস দিয়েছে।\nসরকারি দফতরে প্লাস্টিকের চায়ের কাপ! নিজেকেই জরিমানা করলেন জেলা শাসকপরের খবর\nপোষ্য চুরি জোম্যাটো ডেলিভারি বয় zomato delivery boy walks off with pet food delivery executive\nWeb Title : food delivery executive walks off with pet in pune


রাজনীতি, পুলিশ ও বিচার ব্যবস্থায় গণ-অনাস্থা জাতীয় দুর্যোগের নামান্তর | blog.bdnews24.com - pioneer blog for citizen journalism in bangladesh\nরাজনীতি, পুলিশ ও বিচার ব্যবস্থায় গণ-অনাস্থা জাতীয় দুর্যোগের নামান্তর\nসোমবার ১০ মার্চ ২০১৪, ০৫:৩৫ অপরাহ্ন\nআধুনিক রাষ্ট্রের মূল ভিত্তিই হল গণতন্ত্র। গণতন্ত্রের কাঠামোর উরপর রক্ত মাংসের প্রলেপ দেন রাজনীতিবিদগণ। রাজনীতিবিদগণ আইন তৈরি করেন। সেই আইনের ধড়ে আবার প্রাণের সঞ্চার করে পুলিশ বা আইন প্রযোগকারী সংস্থাগুলো। পুলিশ আইন প্রয়োগের মাধ্যমে বিচার ব্যবস্থার উৎস মুখে দাঁড়িয়ে থাকে। পুলিশ এক দিক দিয়ে কোন রাষ্ট্রের গোটা বিচার ব্যবস্থার দাররক্ষক কা গেইট কিপার অন্য দিকে সার্বক্ষণিক নানামুখি দায়িত্ব পালনে পুলিশ গোটা ফৌজদারি বিচার ব্যবস্থাকে চলমান রাখে। অন্য দিকে রাজনীতিবিদগণ রাষ্ট্র ক্ষমতায় বসে পুলিশের জন্য নীতি নির্ধারণ করেন, পুলিশকে সচল রাখার জন্য বাজেট বরাদ্ধ করেন, তাদের সঠিক দায়িত্ব পালনে আদেশ-উপদেশ ও নির্দেশনা দান করেন। এমতাবস্থায়, রাষ্ট্র ব্যবস্থায় রাজনীতিবিদ, পুলিশ আর বিচারকগণ একই সূত্রে গাঁথা একটি প্রয়োজনীয় পুঁতির মামলার মতো।\nপুলিশ কোন দেশের জাতীয় ও অভ্যন্তরীণ শৃঙ্খলার জীবন্ত প্রতীক। জাতি তার পুলিশ ব্যবস্থার উপর এমন বেশি আস্থা ও বিশ্বাস অর্পণ করে যে তাদের মান-সম্মান, স্বাধীনতা-স্বকীয়তার প্রায় সবটুকুই পুলিশের উপর ছেড়ে দিতে চায়। পুলিশ হল সকল প্রকার রাষ্ট্রীয় শক্তির দৃশ্যমান বহিঃপ্রকাশ। এমন কূট-প্রশ্নও উত্থাপিত হয়ে থাকে, আমেরিকার যুক্তরাষ্ট্রের রাষ্ট্রপতি ও আমেরিকার যুক্তরাষ্ট্রের একটি নগর পুলিশের সার্জেন্টের মধ্যে কে বেশি ক্ষমতাধর অর্থাৎ জনগণ কাকে বেশি ক্ষমতা অর্পণ করেছে? কিংবা জনগণ কাকে বেশি মান্য করে? কেউ কেউ বলবেন, আমেরিকার রাষ্ট্রপতিই অধিক ক্ষমতাবান ও মান্যবর। কারণ দৃশ্যত যাই হোক, আমেরিকার রাষ্ট্রপতি শুধু আমেরিকার যুক্তরাষ্ট্রই নয়, সারা পৃথিবী পরিচালনা করেন। শুনেছি, আমেরিকার যুক্তরাষ্ট্রের রাষ্ট্রপতি তার সরকারি গোপনীয় ব্রিফকেইসে এমন একটি চাবি বহন করেন, যেটা একবার ঘুরান দিলে পৃথিবীতে পারমাণবিক যুদ্ধ, তারকাযুদ্ধ আর যা যা বলা যায়, সে জাতীয় সকল প্রকার অনিষ্ট শুরু হবে (১) । রিগান প্রশাসনের সময় রাষ্ট্রপতি রোনান্ড রিগান নাকি একবার বোতাম টিপে তৎকালীন ইউএসএসআর (রুশ যুক্তরাষ্ট্র) এর বিরুদ্ধে পারমাণবিক যুদ্ধের ঘোষণা দিতে চাচ্ছিলেন। কিন্তু কি ভেবে যেন রিগান একটু সময় নিলেন। এর মাঝে নতুন খবর এলো। না, অবস্থা যুদ্ধে যাওয়ার মতো নয়। রিগান বোতাম টিপলেন না। সারা পৃথিবী প্রথম বারের মতো নিউক্লিয়ার বা পারমাণবিক যুদ্ধ থেকে রক্ষা পেল।\nঅর্থাৎ সারা পৃথিবীকে ধ্বংস করার মতো ক্ষমতার প্রয়োগ যুক্তরাষ্ট্রের প্রেসিডেন্ট এখন পর্যন্ত করেননি। আর ভবিষ্যতে করবেন বলেও মনে হয় না। কারণ, যে বিশ্বে আমেরিকানরা নিজেও বসবাস করেন, যে বিশ্বকে নিয়েই তাদের রাজনীতি, সেই এক মাত্র বসবাসযোগ্য পৃথিবীকেই তারা ধ্বংস করবেন, এমন আত্মঘাতী সিদ্ধান্ত তারা কোন দিনই নিবেন না। এ যেন শ্রীকৃঞ্চের প্রতি অর্জুনের আকুতি: আমরা যাদের জন্য রাজ্য, ভোগ, সুখাদি কামনা করি, তারাই অর্থ ও প্রাণের আশা ত্যাগ করে যুদ্ধের জন্য উপস্থিত। হে মধুসূদন! আমাকে বধ করতে উদ্যত হলেও অথবা ত্রিলোকের রাজত্বের জন্য হলেও আমি এদের বধ করতে চাই না, পৃথিবীর রাজত্বের তো কথাই নেই (২) ।\n। তাই যতই যুদ্ধের জুজুর কথা বলি না কেন, আমেরিকার রাষ্ট্রপতি সারা বিশ্বকে ধ্বংস করার মতো কোন যুদ্ধের ঘোষণা দিবেন না। তাই কাগজে কলমে রাষ্ট্রপতি যতই শক্তিশালী হোন না কেন, বাস্তবে তিনি সেই শক্তির প্রয়োগের সুযোগই পান না।\nকিন্তু আমেরিকার যুক্তরাষ্ট্রের রাসত্মার পুলিশটিকে দেখুন। জনগণ যে ক্ষমতা তার পুলিশ বাহিনীকে অর্পণ করেছে, পুলিশ প্রতি নিয়তই তার প্রয়োগ করছে; অপপ্রয়োগও করছে। রাস্তার পুলিশ কনস্টেবলটি আপনাকে বলতে পারে, এই পথে যাবেন না। সে যে কোন সময় আপনার বিএমডাব্লিউ গাড়িটি আটক করে দিতে পারে। সর্বোচ্চ ক্ষমতার ব্যক্তিটি থেকে শুরু করে রাস্তার ভিক্ষুকটি পর্যন্ত তাই পুলিশের আদেশ নিষেধ মেনে নেয়। পুলিশ যা করতে বলে, তারা তা করে, পুলিশ যা করতে নিষেধ করে, পারত পক্ষে, তারা তা করেন না। এই যে ব্যক্তি বা প্রতিষ্ঠান কর্তৃক অন্যকে দিয়ে নিজের মতো করে নিজেদের বা অপরের কাজ করানো বা করতে বাধ্য করা অর্থাৎ অন্যের আচরণকে নিজেদের ইচ্ছার অনুরূপে পরিচালিত করা — এটাই আসলে ক্ষমতা। কোন দেশের রাষ্ট্রপতি তার ইচ্ছা দিয়ে দেশের প্রতিটি মানুষের আচরণ পরিবর্তন করতে পারেন। কিন্তু তা সব সময় ঘটে না; তা মানুষের প্রাত্যহিক জীবনে প্রকটরূপে প্রষ্ফুটিত হয়ও না। কিন্তু রাস্তার মোড়ের ট্রাফিক পুলিশটির ইচ্ছায়, অনিচ্ছায় দেশের নাগরিকগণ প্রতিনিয়তই আত্মসমর্পণ করেন। তাই সূর্যাপেক্ষা কোটিগুণ তাপ ও আলোর অধিকারী হাজারো জ্যোতিষ্কের চেয়ে আমাদের সবচেয়ে কাছের মাঝারি ধরনের একমাত্র সূর্যটিই আমাদের কাছে নিত্যপূজ্য, যুগযুগান্তরের আরাধ্য। সূর্যই আমাদের কাছে অমিত তেজা- রিগেল কিংবা ভিওয়াই কেনিস মেজোরিস নয় (৩)।\nপুলিশ হল আমাদের কাছে মাঝারি ধরনের একটি সরকারি শক্তি। পুলিশ আইন তৈরি করে না, আইনের ব্যাখ্যা করতে পারে না; সরকারকে ক্ষমতাচ্যূত করতে পারে না কিংবা সরকাকে ক্ষমতায় আনতেও পারে না। আইন-বিধি অনুশাসনে পুলিশ সব সময় হাত পা বাঁধা। কিন্তু তাই বলে কি পুলিশকে উপেক্ষা করার সাহস আমাদের আছে? আমরা কি পুলিশের আদেশ, নিষেধ আর সতর্কবাণীকে সর্বাধিক গুরুত্ব দেই না? আমাদের স্বাধীন চলাফেরা, স্বাধীনভাবে মত প্রকাশের কৌশল, একত্রিত হবার সাংবিধানিক অধিকারগুলো পুলিশের জিম্মায় দিয়ে নিশ্চিন্ত হয়েছি। যে সমাবেশ, মিছিল, মিটিং আর অনুষ্ঠানের অধিকার খোদ সংবিধান আমাদের দিয়েছে, সেই অধিকার চর্চা করতে গেলে দেশের সরকার পরিচালনাকারী রাজনৈতিক দলকেও মহানগর পুলিশ কমিশনারের কাছ থেকে অনুমতি নিতে হয়। সাংবিধানিক অধিকারকে মহানগর পুলিশ কমিশনার সাময়িকভাবে হলে স্তব্ধ করতে পারে। এটা তার আইনী এখতিয়ার। তিনি কারফিউ জারির মাধ্যমে মানুষকে তাদের ঘর থেকে বাইরে বের হওয়া থেকে বিরত রাখতে পারেন, ফৌজদারি কার্যবিধির ১৪৪ ধারা জারির মাধ্যমে গণস্থানে দুই বা ততোধিক ব্যক্তির সমাবেশ নিষিদ্ধ করতে পারেন। এমনকি কোন নাগরিককে পুলিশ কমিশনার তার মেট্রোপলিটন অধীক্ষেত্র থেকে বহিষ্কার করতে পারেন, তাকে তার অধীক্ষেত্রে প্রবেশের উপর শর্তারোপ করতে পারেন। আর শর্তভঙ্গের অপরাধে বিনাপরোয়ানায় তাকে গ্রেফতারও করতে পারেন (৪) ।\nকিন্তু যে পুলিশের প্রতি সাংবিধানিক অধিকার ও ক্ষমতাগুলোর সুরক্ষার ভার আমরা দিয়েছি, যে পুলিশের আদেশে আমরা বাড়ির বাইরে যাওয়া, সমবেত হওয়া, ইচ্ছে মতো রাস্তা দিয়ে পথ চলা বন্ধ করি; যে পুলিশের আদেশে আমরা গভীর রাতে আমাদের শয়ন কক্ষ পর্যন্ত তলস্নাসির জন্য খুলে দেই, সেই পুলিশকে আমরা বিশ্বাস করি না। পুলিশের প্রতি আমাদের আস্থা ক্রমান্বয়ে কমতে শুরু করেছে।\nহ্যাঁ, আমি বলতে চাচ্ছি সাম্প্রতিককালে প্রকাশিত পার্টিসিপেশন রিসার্চ সেন্টার(পিপিআরসি) নামের একটি গবেষণার ফলাফল সম্পর্কে। বাংলাদেশ ২০১৩: সুশাসন প্রবণতা ও ধারণাসমূহ’ শীর্ষক গবেষণায় পিপিআরসি দেখতে পেয়েছে, বাংলাদেশের মানুষ রাজনীতি, পুলিশ ও বিচার ব্যবস্থার প্রতি দ্রুত আস্থা হারাচ্ছে। এ ক্ষেত্রে আস্থাহীনতার কৃঞ্চ গহব্বরে প্রবেশের গতির দ্রুততায় এ সবচেয়ে এগিয়ে আছে রাজনীতিবিদগণ, তার পরে আছে পুলিশ ও তৃতীয় অবস্থানে আছে বিচার বিভাগ/ব্যবস্থা।\nখানা জরিপের মাধ্যমে তারা দেখিয়েছেন দেশের ৭৫.৬ মানুষ মনে করে রাজনৈতিক নেতৃত্বের প্রতি তাদের আস্থা কমেছে। ৭১.২ শতাংশ মানুষের আস্থা কমেছে পুলিশের প্রতি। আর বিচার ব্যবস্থার প্রতি আস্থা কমেছে ৫৩.৪ শতাংশ মানুষের। পিপিআরসি র‌্যাবকে আলাদাভাবে জরিপ করেছে এবং তাদের জরিপে এসেছে র‌্যাবের প্রতি দেশের ২৬.৮ শতাংশ মানুষের আস্থা কমেছে। পিপিআরসির জরিপ মতে, দেশের ৭০.৯ শতাংশ মানুষ অপরাধের প্রতিকারই চায় না। বাকী ২৯.৩ শতাংশের মধ্যে মাত্র ৩.৪ শতাংশ পুলিশের কাছে অভিযোগ করতে যান (৫) ।\nকোন জাতির অধঃপতনের ধারাকে পরিমাপ করতে হলে তার বিশেষ কিছু প্রতিষ্ঠানের অধোঃগতির ধারাকে পরিমাপ করা হয়। এমন কিছু প্রতিষ্ঠান আছে যেগুলোর প্রতি আস্থা হারালে মানুষের ইহজগতে আর হারাবার মতো তেমন কিছু থাকে না। এই আস্থা হারানোর প্রথমেই আসে বিচার ব্যবস্থা। দেশের বিচার বিভাগ যদি সঠিক বিচার দিতে ব্যর্থ হয়, তাহলে সেই বিচারের আপীল চলে যায় স্রষ্টার কাছে। গণতান্ত্রিক দেশের সার্বভৌমত্বের সারিতে বিচারকদের স্থান স্রষ্টার পরেই। এখন কোন দেশের অর্ধেরকও বেশি মানুষ যদি মনে করে তারা বিচার ব্যবস্থার উপর আস্থা রাখেন না বা রাখতে পারছেন না, তাহলে আমাদের দেশের, জাতির আর জনগণের সার্বভৌমত্ব থাকল কোথায়? বিচারের আপীল যদি বিচার ব্যবস্থার বাইরে চলে যায়, তাহলে আমাদের জাতির আর আশ্বস্ত হবার কি আছে?\nঅন্যদিকে দেশ পরিচালনার পুরো ভার ন্যাস্ত থাকে রাষ্ট্রের সরকারের উপর। গণতান্ত্রিক দেশের সরকার চালায় রাজনীতিবিদগণ। দেশের অভ্যন্তরে যত প্রতিষ্ঠানই থাকে সেগুলো কোন না কোনভাবে সরকারের আজ্ঞাধীন। আধুনিক রাষ্ট্রের তিনটি উপাঙ্গ যেমন, সরকার (নির্বাহী বিভাগ), আইন বিভাগ (সংসদ) ও বিচার বিভাগ নিজ নিজ বলয়ে স্বাধীন হলেও সরকার থাকে এর কেন্দ্রে । সংসদ কর্তৃক পাশ করা আইন প্রয়োগ করে নির্বাহী বিভাগ, বিচার বিভাগের আদেশ নিষেধ পালন করে নির্বাহী বিভাগ। তাই অন্য দুটি বিভাগের বাস্তব অস্তিত্ব নির্ভর করে নির্বাহী বিভাগের আচরণের উপর। আর এই নির্বাহী বিভাগ নিয়ন্ত্রণ করে রাজনীতিবিদগণ। কিন্তু এই রাজনীতিবিদগণই যদি দেশের মানুষের অনাস্থার পাত্র হন, তাহলে জাতি হিসেবে আমরা যাচ্ছি কোথায়? দেশের মানুষের বিশ্বাসের ত্রিমাত্রিক স্তর আজ একই সাথে কীটদষ্ট হয়েছে। পুলিশ, সরকার আর আদালতের প্রতি যদি আমাদের আস্থা না থাকে তাহলে আমাদের গোটা জাতিই আজ আস্থাহীনতার নৌকার যাত্রী।\nযদিও আমি ব্যক্তিগতভাবে বিশ্বাস করতে চাই সিপিআরসির গবেষণায় ভুল আছে। কেননা, আমি আস্থাশীল হতে চাই আমাদের রাজনীতি, পুলিশ আর বিচার বিভাগের উপর। কিন্তু আমার এই অন্তরের চাওয়া বাস্তবের সাথে নিতান্তই সাংঘর্ষিক। কারণ, আমার ব্যক্তি, পেশা ও সামাজিক অভিজ্ঞতাগুলোর তিল তিল সমাহার তো এই গবেষণাপত্রকেই সমর্থন করে। তাই আমরা একটি পরিপূর্ণ জাতীয় দুর্যোগের দিকেই অগ্রসর হচ্ছি।\n১. Police Brutality: Current Controversies; Edited by William Dudely; Greenhaven Press. Inc .p-77\n২. শ্রীমতৎ ভগবৎ গীতা, শ্লোক ৩৩ ও ৩৫\n৪. ঢাকা মেট্রোপলিটন অধ্যাদেশের ৩৯ থেকে ৪৫ ধারায় বিস্তারিত দেখুন\n৫. Prothom Alo 16 February, ২০১৪\nট্যাগঃ: অনাস্থা আস্থা পুলিশ বিচারক রাজনীতিবিদ\nমঙ্গলবার ১১মার্চ২০১৪, পূর্বাহ্ন ০৯:০৮\nএই রাজনীতিবিদগণই যদি দেশের মানুষের অনাস্থার পাত্র হন, তাহলে জাতি হিসেবে আমরা যাচ্ছি কোথায়?\nরাজনীতিবিদরাই পারে , দেশের সার্বিক দিক দিয়ে সুন্দর ও পরিছন্ন একটি রাষ্ট্র আমাদের দিতে।\nখুব মুল্যবান কথা এটা আমারও রাজ্জাক ভাই।\nমঙ্গলবার ১১মার্চ২০১৪, অপরাহ্ন ০২:৫৫\nআপনাকেও ধন্যবাদ মজিবর ভাই।\nমঙ্গলবার ১১মার্চ২০১৪, অপরাহ্ন ০১:২৫\nঅনেক গভীরের কথা। মাথাই ঢুকে না আমার। আমি আশঙ্কায় আছি এই বার পুলিশ সাহেবকে সরকার পক্ষের কড়া সমালোচনার মধ্যে না পড়তে হয়। আশা করি ঐ ধরনের অন্ধভক্তকুল পজেটিভ সমালোচনা করবেন।\nযে তিনটি ব্যবস্থার কথা আপনি উল্লেখ করেছেন তাদের মধ্যে এক ধরনের পজেটিভ কো-রিলেশন কাজ করে। তিনটি ব্যবস্থাকে তিনটি চলকে গানিতিক প্রকাশ করলে রাজনৈতিক প্রতিষ্ঠানটি সবচে আধিপত্য বিস্তারকারী চলক হিসেবে পরিগনিত হবে। কেননা তারাই আইন তৈরি করেন এবং যারা ব্যাখ্যা দিবেন বা আইন বাস্তবায়ন করবেন তাদের বেতনভাতা উনারাই নির্ধারন করেন। ”বাড়াবাড়ি করলে খাগড়াছড়ি” এমন কথা আজও শুনেছেন কিনা আমি জানি না। পুলিশের প্রতি বা বিচার ব্যবস্থার প্রতি গনমানুষের আস্থাহীনতার জন্য পুলিশ বা বিচার বিভাগ এককভাবে দায়ি নই।\nটেনে টুরে চলার মত বেতন নির্ধারন করে দুর্নীতির দিকে ঠেলে দিয়ে রাজনীতিকগন এদেরকে হাতের মুঠোই রেখেছেন। তাদের কথা (আদেশ) শুনতেই হবে।\nআচ্ছা ধরুন, পুলিশ বিভাগ প্রচলিত আইন অনুযায়ী সব কাজ করছে । কারো কোন অন্যায় আবদার শুনছে না। আর বিচার বিভাগও পুলিশের দাখিলকৃত সাক্ষ্যপ্রমান ও আইন এবং তাদের বিচারিক প্রজ্ঞা দিয়ে সব বিচার সমাধা করছেন। করো কোন অন্যায় আবদার শুনছেন না। ব্যবসায়ীরা আইনের আওতায় ব্যবসা করছে। শ্রমিক শ্রেণী তার শ্রমের মুল্য যথা সময়ে পেয়ে যাচ্ছে। তাহলে যে ছেলেগুলো (ক্যাডার) সকাল বেলা উঠেই মা-বাপের মুখ দেখার আগে নেতার মুখ দেখে, সারাদিন পেছন পেছন ঘুরে বেড়ায় আর সন্ধ্যায় 100 টাকা নিয়ে পরম সুখে বিড়ি কিনে বাড়ি ফেরে; তারা কি ঐ নেতার পিছনে যাবে? যাবে না। যদি না যায় তাহলে নেতার মান/প্রতিপ্রত্বি থাকবে? আর এই কারনেই বিচার বিভাগ/পুলিশ বিভাগের মত বিভাগুলোর উপর খবরদারি চলতে থাকবে।যার নেতা আছে তার মার্ডার কেসেও জামিন পেতে সমস্যা হয় না। আর যার নেই সে পেটের দায়ে ”মুলা” চুরি করেই বিনা বাক্যে জেল খাটে। দুঃখিত অতি বৃহৎ মন্তব্যের জন্যে।\nমঙ্গলবার ১১মার্চ২০১৪, অপরাহ্ন ০২:৫৪\nধন্যবাদ, বিন্দুবিসর্গ। এখানে দেশের সরকার বা কোন নির্দিষ্ট সরকারকে বোঝানো হয়নি। দেশের মানুষ আস্থা হারাচ্ছে রাজনীতিবিদদের উপর। তারা সরকারের উপর আস্থাশীল অবশ্যই।\nরাজনীতিবিদ বলতে কিন্তু ইউনিয়ন পরিষদের চেয়ারম্যান থেকে প্রতিষ্ঠিত নেতানেত্রিদের বোঝায়, যারা কোন সরকারি দায়িত্ব গ্রহণ করেছেন তাদের চেয়েও যারা কোন সরকারি দায়িত্বে নেই তারাই সংখ্যা গরিষ্ঠ।\nরাজনীতি কোন ব্যক্তি নয়, এটা একটা পদ্ধতি বা প্রসেস। এই পদ্ধতি বা প্রতিষ্ঠানের প্রতি আস্থা হারানো সত্যিই কষ্টের বিষয়।


পাঁচ বছরের মধ্যে পাটের নতুন জাত মাঠে আসবে: মাকসুদুল | প্রথম আলো\nপাঁচ বছরের মধ্যে পাটের নতুন জাত মাঠে আসবে: মাকসুদুল\nতোষা পাটের জীবনরহস্য উন্মোচন করে ২০১০ সালে তাক লাগিয়ে দিয়েছিলেন বাংলাদেশি বিজ্ঞানী মাকসুদুল আলম ও তাঁর দল। ২০১২ সালে উন্মোচন করেন ছত্রাকের জীবনরহস্য। এবার উন্মোচিত হলো সাদা পাটের জীবনরহস্য। গতকাল পাট গবেষণা ইনস্টিটিউটে এসব নিয়ে প্রথম আলো র সঙ্গে কথা বলেছেন মাকসুদুল আলম। সাক্ষাৎকারটি নিয়েছেন ইফতেখার মাহমুদ\nপ্রশ্ন: দেশি পাটের জীবনরহস্য উন্মোচনের বিষয়টি সম্পর্কে কিছু বলুন।\nউত্তর: এর আগে আমরা তোষা পাটের জীবনরহস্য উন্মোচন করেছিলাম। কারণ, বাংলাদেশসহ বিশ্বের বিভিন্ন দেশে চাষ হওয়া পাটের সিংহভাগই তোষা পাট।\nপ্রশ্ন: কত দিনের মধ্যে আপনারা কৃষকের হাতে পাটের নতুন জাত পৌঁছে দিতে পারবেন?\nউত্তর: এ ধরনের গবেষণার ফলাফল পাওয়ার ক্ষেত্রে সুনির্দিষ্টভাবে সময়সীমা বেঁধে কাজ করা কঠিন। তবে এখন পর্যন্ত যতটুকু অগ্রগতি হয়েছে তাতে আশা করা যায়, আগামী দুই থেকে তিন বছরের মধ্যে আমরা নতুন ওই জাত পরীক্ষামূলকভাবে চাষ শুরু করতে পারব। সবকিছু ঠিকঠাকমতো চললে কৃষকের হাতে নতুন জাত পৌঁছে দিতে সর্বোচ্চ চার-পাঁচ বছর লাগতে পারে।\nপ্রশ্ন: কিন্তু পাটের এখন দুর্দিন যাচ্ছে। কৃষক এখনই যা উৎপাদন করছেন, তার ন্যাঘ্যমূল্য পাচ্ছেন না।\nনতুন জাত চাষের ক্ষেত্রে তাঁরা কি আগ্রহ পাবেন বলে মনে করেন?\nউত্তর: আমাদের কাজ কৃষকের প্রয়োজনের কথা বিবেচনা করে নতুন জাত উদ্ভাবন করা। আমরা দেখেছি, ছত্রাক ও পোকার আক্রমণে কৃষকের ফসল ক্ষতিগ্রস্ত হয়। পানির কারণে কৃষক পাট পচাতে পারেন না। দেশের দক্ষিণাঞ্চলে অতিরিক্ত লবণাক্ততার কারণে পাটের চাষ করা যায় না। আমরা এই সমস্যাগুলোকে বিবেচনায় নিয়ে কৃষকের চাহিদা অনুযায়ী জাত উদ্ভাবনের চেষ্টা করছি।\nএকই সঙ্গে আমাদের লক্ষ্য থাকবে পাটের জাতের মধ্যে এমন বৈশিষ্ট্যগুলো যুক্ত করা, যার চাহিদা দেশীয় ও আন্তর্জাতিক বাজারে রয়েছে। যেমন: দেশের বস্ত্রশিল্পে কাপড় তৈরির উপযোগী সুতা পাট থেকে উৎপাদন করা যাচ্ছে না। আমরা চেষ্টা করছি, পাটের আঁশকে আরও সূক্ষ্ম ও শক্ত করা যায় কি না, যা থেকে উন্নতমানের সুতা উৎপাদন করা সম্ভব হবে।\nপ্রশ্ন: কিন্তু আন্তর্জাতিক বাজারে কি পাটের সেই চাহিদা আছে? চাহিদা তো দিন দিন কমছে।\nউত্তর: চাহিদা কমার বড় কারণ, পাটের ব্যবহার শুধু বস্তা, রশি ও অন্যান্য শৌখিন দ্রব্য প্রস্ত্ততে ব্যবহৃত হচ্ছে। কিন্তু একটি পরিবেশসম্মত কৃষিপণ্য হিসেবে বিশ্বে পাটের বিশাল সম্ভাবনা আছে। বাংলাদেশ সেই সম্ভাবনাকে বাস্তবে রূপ দেওয়ার নেতৃত্ব দিতে পারে। তবে এ জন্য আমাদের শিল্পোদ্যোক্তা ও ব্যবসায়ীদেরও প্রস্ত্ততি নিতে হবে।\nপ্রশ্ন: কীভাবে সেই প্রস্ত্ততি নেওয়া সম্ভব? তা কি নেওয়া হচ্ছে?\nউত্তর: পাটের জীবনরহস্য উন্মোচনের পূর্বপ্রস্ত্ততি আমাদের ছিল কি না—এমন প্রশ্ন পাঁচ-ছয় বছর আগে কেউ যদি করত, তাহলে উত্তর নিশ্চয়ই হতো না। কিন্তু আমাদের দেশের বিজ্ঞানীরা এই কয়েক বছরের মধ্যেই তোষা পাট ও ছত্রাকের জীবনরহস্য উন্মোচন করে দেখিয়ে দিয়েছেন, তা সম্ভব। আমরা এখন একের পর এক কৃতিস্বত্ব (পেটেন্ট) পাওয়ার জন্য আবেদন করছি।\nশুরুতে আমরা ভাবতাম যে আমাদের তো কৃতিস্বত্বের আবেদন করার মতো বিশেষজ্ঞ আইনজীবী নেই। আমরা তিনজন তরুণ আইনজীবীকে এ কাজের আইনি পরামর্শক হিসেবে নিয়োগ দিলাম। তাঁরা এখন উন্নত দেশগুলোর সঙ্গে পাল্লা দিয়ে মোট পাঁচটি কৃতিস্বত্বের আবেদন করেছেন। আরও ১১টির প্রস্ত্ততি নিচ্ছেন। ফলে আমরা দেখেছি, চেষ্টা ও দেশপ্রেম নিয়ে কাজ করলে সব সম্ভব। জিনোম গবেষণার ফলাফলকে দেশের শিল্প ও অর্থনৈতিক উন্নয়নে কাজে লাগানোর জন্য প্রস্ত্ততি আমাদের কৃষক, শিল্পোদ্যোক্তা ও ব্যবসায়ীদের পক্ষে সম্ভব। এ ক্ষেত্রে সরকারি ও বেসরকারি খাতের অংশীদারির ভিত্তিতে কাজ করলে দ্রুত সফলতা পাওয়া সম্ভব।\nপ্রশ্ন: জৈবপ্রযুক্তি ও জিনোম গবেষণার মাধ্যমে উৎপাদিত পণ্যের আন্তর্জাতিক বাজার কত বড়? কৃতিস্বত্ব পেলে আমাদের পক্ষে ওই বাজারে কতটুকু কীভাবে যুক্ত হওয়া সম্ভব।\nউত্তর: বৃহত্তর পরিসরে যদি বলি, তাহলে কমপক্ষে এক ট্রিলিয়ন (এক লাখ কোটি) ডলারের বাজার এটি। জিনোম গবেষণার ফলাফলগুলোকে উৎপাদন প্রক্রিয়ায় নিয়ে যেতে পারলে সেটা আরও কয়েক গুণ বাড়বে। নতুন ধরনের এনজাইম তৈরি হচ্ছে।\nআমরা যে এনজাইমটির জীবন প্রক্রিয়া জানতে পেরেছি, তা বিশ্বের এনজাইম বাজারের চাহিদার ২০ শতাংশ মেটায়। কৃতিস্বত্ব পেলে কয়েক হাজার কোটি টাকার ওই বাজারে বাংলাদেশ অংশ নিতে পারবে। ছত্রাকের ওপরে যে কৃতিস্বত্বগুলোর জন্য আমরা আবেদন করেছি ও আবেদনের প্রস্ত্ততি নিচ্ছি, তা পেলে আমাদের অর্থনীতির চেহারাই বদলে যাবে। কেননা, ওই বিষয় নিয়ে বিশ্বের যেখানেই যাঁরা গবেষণা করবেন, তাঁদের বাংলাদেশকে কৃতিস্বত্ব বাবদ অর্থ দিতে হবে। ফলে এই গবেষণাগুলোর বহুমুখী অর্থনৈতিক প্রভাব রয়েছে।\nপ্রশ্ন: কিন্তু জৈবপ্রযুক্তির মাধ্যমে উৎপাদিত খাদ্যপণ্য নিয়ে বিশ্বজুড়ে তো অনেক বিতর্ক রয়েছে। এর পরিবেশগত ও স্বাস্থ্যগত প্রভাব নিয়ে অনেক ধরনের সমালোচনা আছে। জিনোম গবেষণা এ থেকে কতটুকু মুক্ত?\nউত্তর: মনসান্টোসহ বিশ্বের অনেক বড় বড় কোম্পানির উৎপাদিত পণ্য নিয়ে বিশ্বের অনেক দেশেই আলোচনা-সমালোচনা হচ্ছে। জিনোম গবেষণার মাধ্যমে যে ফসল ও পণ্য তৈরি হবে, তাতে আমরা প্রকৃতির স্বাভাবিক নিয়মের সঙ্গে খাপ খাওয়ানোর বিষয়টিকে গুরুত্ব দিচ্ছি। অর্থাৎ, আমরা জাত উদ্ভাবনের সময় প্রকৃতির স্বাভাবিক নিয়ম ও বৈশিষ্ট্য বিবেচনায় রাখি, যাতে ওই জাতটি বেড়ে উঠতে পারে।\nপ্রশ্ন: আপনারা একটি প্রকল্পের মাধ্যমে ওই গবেষণাগুলো করছেন। তারও একটি মেয়াদ আছে। এই গবেষণা ও উদ্যোগগুলোকে টেকসই করতে কী প্রয়োজন?\nউত্তর: আমি মনে করি, আমাদের এই জৈবপ্রযুক্তি গবেষণা কেন্দ্রটিকে একটি স্বতন্ত্র ও স্বাধীন গবেষণা কেন্দ্রে পরিণত হতে পারে। লক্ষ্য পূরণের জন্য একে একটি জাতীয় জিনোম গবেষণা কেন্দ্রে পরিণত হওয়ার সম্ভাবনা রয়েছে। আমি নিজে যুক্তরাষ্ট্রের হাওয়াই বিশ্ববিদ্যালয়ে এ ধরনের একটি গবেষণা কেন্দ্রের পরিচালকের দায়িত্ব পালন করছি। এই কেন্দ্রটি স্থাপনের জন্য বিশ্ববিদ্যালয় থেকে যে অর্থ দেওয়া হয়েছিল, তা আমরা কয়েক বছরের মধ্যেই ফেরত দিয়েছি। আট বছর ধরে ওই কেন্দ্র নিজস্ব অর্থায়নে পরিচালিত হচ্ছে। নিত্যনতুন গবেষণা করছে, গবেষক তৈরি করছে।\nবাংলাদেশেও এটি সম্ভব। সরকার আমাদের প্রকল্প বাবদ যে অর্থ দিয়েছে, আমরা খুব অল্প সময়ের মধ্যে নিজেরা উপার্জন করে ফেরত দিতে পারব। আমাদের এই কেন্দ্রের গবেষণার ফলাফল ও দক্ষতাকে কাজে লাগানোর জন্য অনেক ধরনের প্রস্তাব ইতিমধ্যে আমাদের কাছে আসতে শুরু করেছে। ফলে আমরা আত্মবিশ্বাসী এই গবেষণা কেন্দ্রটি আগামী দিনের বাংলাদেশের বিজ্ঞান গবেষণার নতুন পথের নেতৃত্ব দিতে সক্ষম হবে। সে ধরনের বিজ্ঞানী আমরা ইতিমধ্যে এখানে তৈরি করতে সক্ষম হয়েছি।\nপ্রশ্ন: এর জন্য কী প্রয়োজন?\nউত্তর: আমাদের এই গবেষণা কেন্দ্রটি নীরবে কাজ করে যাচ্ছে। কোনো একটি ফলাফল পাওয়ার চূড়ান্ত মুহূর্ত এলেই আমরা জাতির সামনে তা তুলে ধরছি। আমাদের এই গবেষণার ফলাফল দেশের সব মানুষের। দেশের সর্বস্তরের সব মানুষ আমাদের যে শ্রদ্ধা ও ভালোবাসা দিয়েছে, আমরা তা জাতিকে গবেষণার ফলাফলের মাধ্যমে ফেরত দিতে চাই।


ক্যাম্পাসের জনপ্রিয় জুটি থেকে হলেন বিসিএসে শিক্ষা ক্যাডার! - Amarsangbad24\nকুমিল্লা ভিক্টোরিয়া সরকারি কলেজে প্রভাষক হিসেবে কর্ম’রত আছেন। দিলারা জানান, প্রত্যাশা ছিল জীবনে এমনকিছু হবো যাতে পরিবার, সমাজ ও দেশে গর্বের কারণ হতে পারি। যা-ই হতে পেরেছি, ভালো মানুষ হিসেবে জীবন কা’টাতে চাই। এম’দাদুল বারীর ডাকনাম শাওন। বর্তমানে কুমিল্লা সরকারি মহিলা কলেজে প্রভাষক হিসেবে কর্ম’রত আছেন। কুমিল্লা বিশ্ববিদ্যালয়ের প্রথম বির্তক প্রতিযোগিতা আয়োজন তার হাত ধরেই। থিয়েটার কুমিল্লা বিশ্ববিদ্যালয় প্রতিষ্ঠাসহ সহশিক্ষা কার্যক্রমে শাওনের\nছিলো আলাদা আগ্রহ। তিনি একাধারে ছিলেন বিশ্ববিদ্যালয় ফুটবল দল, ক্রিকেট দলের সদস্য। দলপতি হয়ে দিয়েছেন সামনে থেকে নেতৃত্বও। র’ক্তদাতা সংগঠন তৈরিতেও ছিলো আপ্রা’ণ প্রচেষ্টা। তৈরি করেছিলেন বিশ্ববিদ্যালয়ে র’ক্তদাতাদের পরিচয়ের তালিকা। সহশিক্ষা কার্যক্রমে সক্রিয় এই শাওন ২য় বর্ষ ১ম সেমিস্টারে এআই’এস বিভাগের ইতিহাসে প্রথম সিজিপিএ ৪-এর মধ্যে সিজিপিএ ৪ পায়। দিলারা প্রতিদ্বন্দ্বিতার স্বরে বলেন, এত পরিশ্রম করি, কিন্তু শাওন ছে’লেটা ২য় সেমিস্টারে আমা’র থেকে বেশি\nসিজিপিএ পেলো! পরক্ষণেই শাওনের পক্ষে দিলারার যু’ক্তি, শাওন পরিশ্রমে কমিটমেন্ট ছিলো। যেটা করবে, ভালো’ভাবে সেটা করবেই। শাওন জানান, পড়ালেখা উপভোগ করতে হয়। শুধু অ্যাকাডেমিক শিক্ষা নয়, প্রতিটি শিক্ষার্থী বহু’মাত্রিক গুণসম্পন্ন হওয়া উচিত। এমন হলে সফলতা আসবেই। বন্ধু-বান্ধবী, প্রে’মিক-প্রে’মিকা, স্বামী-স্ত্রী’। দিলারা-শাওনের স’ম্পর্কের গতিপথটা এমনই। দিলারা হাসতে হাসতে বলেন, আম’রাতো বন্ধুই ছিলাম। শাওনসহ আম’রা বেশকয়েকজন একসঙ্গে ক্যাম্পাসে গ্রুপ স্টাডি\nকরতাম। ২০০৮ সাল, ৩য় সেমিস্টারে এসে বুঝতে পারলাম, আমাদের স’ম্পর্কটা কেবল বন্ধুত্বেই নেই। শাওন-দিলারা দুজনের মুখে একরকমই কথা, আমাদের স’ম্পর্ক টিকিয়ে রাখতে হলে জীবনে ভালোকিছু করতে হবে। প্রতিজ্ঞাবদ্ধ ছিলাম, ভালো করতেই হবে। স্নাতকজীবনের মাঝামাঝি সময়ে বিসিএসমুখী পড়ালেখায় মনোযোগ দেয় শাওন। সে জানায়, স্নাতকে পড়া অবস্থায় শাহ’জালাল বিজ্ঞান ও প্রযু’ক্তি বিশ্ববিদ্যালয়ে গিয়েছিলাম। সেখানে ফয়সাল নামে আমা’র এক বন্ধুর বিসিএস সংশ্লিষ্ট পড়ালেখা\nআমায় মুগ্ধ করে। এরপর থেকে বিসিএসে ভালো করতে নিজের সেরাটা দিই। দুজনের ভালো জায়গায় পৌঁছাতে পারবো, সেই বিশ্বা’সটা ছিল আমাদের। পরিশ্রম করেছি অনেক। এটি মানুষের সঙ্গে বেঈ’মানি করে না। স্নাতকে দিলারার সিজিপিএ ৩ দশমিক ৮। স্নাতকোত্তরে ৩ দশমিক ৫৮। শাওনের স্নাতক সিজিপিএ ৩ দশমিক ৬৪। স্নাতকোত্তরে ৩ দশমিক ৫২। শাওন ও দিলারা উভ’য়ই ৩৪তম বিসিএসে শিক্ষা ক্যাডারে মনোনীত হন। এদিকে তাদের বিয়ে হয় ২০১৪ সালে। ওয়াসিক এম’দাদ আজমান\nতাদের একমাত্র সন্তান। শাওন জানান, ছাত্রজীবনে দিলারা আমায় বেশ সহযোগিতা করেছে। সে নিয়ম মেনে চলতো। তার নোট করা, আমায় পড়তে তাড়া দেয়া- এগুলো জীবনে কাজে লেগেছে। দিলারার প্রতি কৃতজ্ঞতা। শাওন কুমিল্লা জিলা স্কুলে পড়াশেষে উচ্চ মাধ্যমিকে ভর্তি হন ঢাকা কমা’র্স কলেজে। এদিকে দিলারা পড়েন আওয়ার লেডি অফ ফাতিমা গার্লস স্কুল ও কুমিল্লা ভিক্টোরিয়া সরকারি কলেজে। জীবনে এই শিক্ষা-প্রতিষ্ঠানগুলো রসদ জুগিয়েছে শাওন-দিলারার। তারা জানায়, ভাগ্য ভালো,\nএই প্রতিষ্ঠানগুলোতে পড়তে পেরেছি। জীবনের লক্ষ্য পূরণের ভিতটা এখানেই গড়েছে। বিশ্ববিদ্যালয়ের ১ম সমাবর্তনে বেশ উৎফুল্ল দেখা যায় এম’দাদুল বারী শাওনকে। তিনি জানান, দীর্ঘসময় পর হলেও সমাবর্তন আয়োজন করায় কুবি প্রশাসনকে অনেক ধন্যবাদ। সমবয়সী, ছোট অনেকের সঙ্গে সাক্ষাৎ হয়েছে। এই কয়েকটা দিন খুব আনন্দে কে’টেছে। তরুণদের উদ্দেশ করে শাওন বলেন, বিশ্ববিদ্যালয়ে ভর্তি হয়েই চাকরির পড়ালেখায় মনোযোগ দেয়া উচিত মনে করি না। বিশ্ববিদ্যালয়কে উপভোগ করাও জীবনের অংশ। প্রথম দুটো বছর প্রত্যেক শিক্ষার্থীর উচিৎ বিশ্ববিদ্যালয়ে সহশিক্ষা কার্যক্রমে জো’র দেয়া। এতে ওই


১৩ সেপ্টেম্বর ২০২০, রবিবার, ১:১৮\n-ড. রেজোয়ান সিদ্দিকী\nযে অবিশ্বাস্য নজিরবিহীন ঘটনার সূত্রপাত হয়েছিল পিরোজপুর থেকে। ২০১৯ সালের ৩০ ডিসেম্বর দুর্নীতির অভিযোগে পিরোজপুর-১ আসনের সাবেক এমপি ও জেলা আওয়ামী লীগের সভাপতি এ কে এম এ আউয়াল ও তার স্ত্রী, পিরোজপুর জেলা মহিলা আওয়ামী লীগের সভাপতি লায়লা পারভিনের বিরুদ্ধে দুদকের প্রধান কার্যালয়ের উপপরিচালক আলী আকবার বাদি হয়ে তিনটি মামলা দায়ের করেন। মধ্যে একটিতে আউয়াল ও তার স্ত্রীকে আসামি করা হয়েছে। বাকি দু’টি মামলার আসামি এককভাবে এম এ আউয়াল। মামলা দায়েরের পর তারা গত ৭ জানুয়ারি হাইকোর্টে হাজির হয়ে জামিনের আবেদন জানালে একটি বেঞ্চ তাদের ৮ সপ্তাহের আগাম জামিন দেন। সে মেয়াদ শেষ হওয়ার পর গত ৩ মার্চ তারা পিরোজপুরের জেলা জজ আদালতে জামিনের আবেদন করেন। জেলা জজ জামিন আবেদন নামঞ্জুর করে তাদের কারাগারে পাঠানোর আদেশ দিলেন।\nওই ঘটনায় জেলা বারের আওয়ামী আইনজীবীরা আদালত বর্জনের ঘোষণা দিয়ে রাস্তায় নেমে আসেন। কিংবা নামিয়ে আনা হয়। এরপর সরকারের তরফ থেকে ঘটানো হলো সেই ন্যক্কারজনক ঘটনা। সরকার চায়নি। আউয়াল ও তার স্ত্রী যত বড় দুর্নীতিই করুন না কেন, তাদের গ্রেফতার করা যাবে না। ফলে সিদ্ধান্ত গৃহীত হলো খুব দ্রুত। বিচারক মো: আবদুল মান্নানকে হঠাৎ রিলিজ করে দিয়ে ওএসডি করা হলো। বিকেলে তার স্থলাভিষিক্ত করা হলো তার জুনিয়র নাহিদ নাসরিনকে ভারপ্রাপ্ত জেলা জজ ও দায়রা জজ হিসেবে। আবদুল আউয়াল দম্পতির একই মামলা আবার উঠল নাহিদ নাসরিনের আদালতে এবং এ দম্পতির জামিন মঞ্জুর হলো।\nএ নিয়ে দৃশ্যপটে চলে এলেন স্বয়ং আইনমন্ত্রী আনিসুল হক। ধারণা করি, আইনমন্ত্রী পিরোজপুরের আদালতে হাজির ছিলেন না। তারপরও তিনি ঢাকায় সাংবাদিকদের বললেন, পিরোজপুরের জেলা ও দায়রা জজ মো: আবদুল মান্নান অত্যন্ত অশালীন ও রূঢ় ব্যবহার করায় তাকে তাৎক্ষণিকভাবে বদলি করা হয়েছে। পাশাপাশি, উদ্ভূত পরিস্থিতি নিয়ন্ত্রণে এ কে এম এ আউয়াল ও তার স্ত্রী লায়লা পারভিনকে জামিন দেয়া হয়েছে। ক্ষমতাসীন দলের ওই নেতাকে কারাগারে পাঠানো ওই বিচারককে তাৎক্ষণিক বদলির আদেশ আইনের শাসনের ব্যত্যয় কিংবা বিচারিক কাজে হস্তক্ষেপ নয় বলেও দাবি করেন আইনমন্ত্রী। তিনি সাংবাদিকদের বলেন, ওই ঘটনায় জেলা বারের সবাই আদালত বর্জনের সিদ্ধান্ত নেন। এই পরিস্থিতিতে গণ্ডগোল চলছিল। রাস্তায় লোকজন বেরিয়ে পড়ছিল। সেটিকে কন্ট্রোল করার জন্য বিচারককে স্ট্যান্ড রিলিজ করে আদেশ দেয়া হয় আইন মন্ত্রণালয়ের প্রস্তাবে। জামিন দেয়া না দেয়া সম্পূর্ণভাবে আদালতের এখতিয়ার; কিন্তু আদালত যদি এমন ব্যবহার করে এই পরিস্থিতির সৃষ্টি করেন, যেখানে আইনশৃঙ্খলা রক্ষা ও আইনের শাসন রক্ষা প্রশ্নবিদ্ধ হয়, তখন একটা ব্যবস্থা নিতে হয়। সেই অবস্থার আলোকে ব্যবস্থা নেয়া হয়েছে। পরদিন সচিবালয়ে সাংবাদিকদের প্রশ্নের জবাবে আইনমন্ত্রী বলেন, ‘জেলা ও দায়রা জজের অত্যন্ত রূঢ় অশালীন ব্যবহারে অবস্থা এমন দাঁড়ায় যে, বারের সকলে আদালত বর্জনের সিদ্ধান্ত নেন।’\nদ্বিতীয় কাণ্ড আরো চমৎকার। তার নায়ক ‘বিশাল’ ঠিকাদার যুবলীগ নেতা জি কে শামীম। তার ইঙ্গিত ছাড়া গণপূর্তের কোনো কাজ ছাড় হতো না। টেন্ডারগুলো এমনভাবে সাজানো হতো, যাতে শুধু শামীমের ঠিকাদারি কোম্পানিই টেন্ডার দিতে পারে। সেভাবে সরকারের প্রায় ছয় হাজার কোটি টাকার কাজ করছিলেন। শামীম দাবি করেছেন, তিনি গণপূর্তের এক নির্বাহী কর্মকর্তাকেই দেড় শ’ কোটি টাকা ঘুষ দিয়েছেন। তার বাসায় র্যাবের অভিযানে পাওয়া গেছে ডজন ডজন বোতল বিদেশী মদ, অস্ত্র, রংমহল। সেখানে প্রভাবশালীদের ডেকে এনে মদ ও নারীর আড্ডা বসাতো শামীম। তবে দেড় শ’ কোটি টাকা ঘুষ যদি নির্বাহী প্রকৌশলীকে দিয়ে থাকেন, তবে নির্বাহী প্রকৌশলী নিশ্চিয়ই সে টাকা একা খাননি। আরো বহু প্রভাবশালীকে ভাগ দিয়েছেন। ফলে সমাজে তিনি একা নন। তারও শুভানুধ্যায়ী, শুভাকাক্সক্ষীরা আছেন। গ্রেফতারের সময় তিনি র্যাবকেও বিপুল অঙ্কের ঘুষ সেধেছিলেন।\nতেমনিভাবে ক্যাসিনো কাণ্ডের হোতা ইসমাইল হোসেন চৌধুরী সম্রাটও হাজার হাজার কোটি টাকা অবৈধ পথে উপার্জন করেছিলেন। তার ভাগ তিনি কাকে দিতেন, কিভাবে খরচ করতেন, তা এখন বলতে গেলে, কারো অজানা নেই। যারা তার টাকার সুবিধাভোগী তারা শাসক দলে আছেন বহাল তবিয়তে। দু-একজনকে লোক দেখানোর জন্য পদচ্যুত করা হলেও বাকিরা আছেন নিজ নিজ পদেই, সরকারের ভেতরেই। এখন ক্যাসিনো কাণ্ডের হাজার হাজার কোটি টাকার ভাগিদাররা সক্রিয়। সম্রাট আটক হয়েছেন বটে, কিন্তু নিশ্চয়ই প্রভাবশালী কোনো কোনো মহলে যোগসাজশে তিনি মাসের পর মাস আছেন পিজি হাসপাতালের শীতাতপ নিয়ন্ত্রিত কক্ষে, রাজার হালে। এসব সম্রাটের নাম এখন আর উচ্চারিত হয় না। বারবার কুমির ছানার মতো আমাদের দেখানো হয় এনু ও রূপনকে। শত শত কোটি টাকা আছে তাদের সিন্দুকে। কেজি কেজি সোনা আছে। শত শত ফ্ল্যাট আছে। আর যেন কারো কিছু নেই। আর যেন কেউ জড়িত নয়। অপেক্ষায় আছি, যেকোনো দিন হয়তো শুনব, ‘স্বাস্থ্যগত কারণে’ মুক্তি দেয়া হয়েছে সম্রাটসহ আটক অন্যদেরও। অথচ দুর্নীতির সাম্রাজ্যে তারা গুটিকয় নামমাত্র।\nবলছিলাম, জি কে শামীমের কথা। যে শামীম সরকারের কাছ থেকে প্রায় ছয় হাজার কোটি টাকার কাজ বাগিয়ে নিয়েছেন, তিনি তো আর এক হতে পারেন না। তার সুবিধাভোগীরা সরকারের মধ্যে ছড়িয়ে ছিটিয়ে আছে। ফলে কী দারুণ কৌশল করে তারা শামীমের দুই মামলায় জামিন করিয়ে নিয়েছিল। দেশের সর্বোচ্চ আদালতে তার নাম জালিয়াতি করে এই জামিন নেয়া হয়েছিল।\nঅনেকটা গোপনে হাইকোর্ট থেকে মাদক ও অস্ত্রের দুই মামলায় জামিন নেন বিতর্কিত ঠিকাদার গোলাম কিবরিয়া শামীম ওরফে জি কে শামীম। তার জামিন আদেশের প্রায় এক মাস পর বিষয়টি গণমাধ্যমে উঠে আসে। ফলে নড়েচড়ে বসেন রাষ্ট্রপক্ষের আইনজীবীরা। মূলত নাম বিভ্রাটকে কেন্দ্র করেই জি কে শামীম আদালত থেকে জামিন পান বলে যুক্তি তুলে ধরে রাষ্ট্রপক্ষ। নিকেতনের নিজ কার্যালয় থেকে বিদেশী মদ, অস্ত্র ও বিপুল অঙ্কের নগদ টাকাসহ গত বছর ২০ সেপ্টেম্বর র্যাবের হাতে গ্রেফতার হয়েছিলেন জি কে শামীম। এ ঘটনায় শামীমের বিরুদ্ধে অস্ত্র, অর্থপাচার ও মাদক আইনে মামলা হয়েছে।\nএর মধ্যে অস্ত্র ও মাদক মামলায় হাইকোর্টের পৃথক দু’টি বেঞ্চে শামীমের জামিনের আবেদন করা হয়। এরপর গত ৪ ও ৬ ফেব্রুয়ারি মামলায় শামীমকে জামিন দেন হাইকোর্ট; কিন্তু টাকা পাচারসহ আরো দু’টি মামলা থাকায় ওই সময় জামিনে মুক্তি পাননি জি কে শামীম।\nএ দিকে বিষয়টি অনেকটা গোপনে হওয়ায় প্রায় এক মাস ধরে এ নিয়ে কোনো তথ্য পাওয়া সম্ভব হয়নি। তবে ওই জামিনের বিষয়ে আদালতের লিখিত আদেশ গণমাধ্যমে প্রকাশিত হওয়ার পর সংশ্লিষ্ট কোর্টের রাষ্ট্রপক্ষের আইনজীবী এ বিষয়ে কোনো সদুত্তর দিতে পারেননি। জি কে শামীমের বিষয়টি গণমাধ্যমে আসার পর ৮ মার্চ জামিনের আদেশ রিকল করেন হাইকোর্ট।\nশুনানিকালে রাষ্ট্রপক্ষের ডেপুটি অ্যাটর্নি জেনারেল ফজলুর রহমান খান আদালতকে বলেন, আসামির নাম গোলাম কিবরিয়া ওরফে জি কে শামীম; কিন্তু সুপ্রিম কোর্টের কার্যতালিকায় আছে এস এম গোলাম- এভাবেই তথ্য গোপন করা হয়েছে। আর আমাদের জামিন আবেদনের কোনো কপি দেয়া হয়নি।\nএ দিকে জি কে শামীমকে এক বছর জামিন দেয়ার আবেদনটি রিকল করেন বিচারপতি রেজাউল হক ও বিচারপতি বিশ্বদেব চক্রবর্তীর হাইকোর্ট বেঞ্চ। এখানে শুনানিকালে নাম বিভ্রাটের কথাটি তুলে ধরেন ডেপুটি অ্যাটর্নি জেনারেল জান্নাতুল ফেরদৌস রূপা। শুনানি শেষে মাদক মামলাতেও শামীমের জামিন বাতিল করেন হাইকোর্ট। তবে আদালতের আদেশের বিরুদ্ধে সংযুক্ত জি কে শামীমের আইনজীবী মমতাজউদ্দিন মেহেদী বলেন, জি কে শামীম হওয়ার কারণেই আজ তার জামিন প্রত্যাহার করা হয়েছে। জামিন শুনানিকালে আদালত আইনের বই দেখেই জামিন দিয়েছেন। শুধু জি কে শামীম হওয়ার কারণেই রাষ্ট্রপক্ষের মাথাব্যথা। এ রকম মামলায় যেকোনো ব্যক্তিরই জামিনের হয়ে থাকে। শামীমের কাছ থেকে যে অস্ত্র উদ্ধার করা হয়েছে, তা লাইসেন্স করা। এটা মামলার এজাহারেই বলা হয়েছে।\nকিন্তু এখানে আইনমন্ত্রী আনিসুল হক একেবারে ভোল পাল্টে ফেললেন। তিনি বললেন, শামীমের জামিনের বিষয়টি অত্যন্ত দুঃখজনক। আইনে স্পষ্ট আছে, জামিনের ব্যাপারে দুইপক্ষকে শুনতে হবে। এখানে যদি তার ব্যত্যয় হয়ে থাকে, তাহলে সেটিও অত্যন্ত দুঃখজনক। আর যদি ব্যত্যয় না হয়ে থাকে, ডেপুটি অ্যাটর্নি জেনারেল যে বলছিলেন, তিনি জানতেন না, সেটিরও তদন্ত করতে হবে। মার্চ গড়িয়ে এখন সেপ্টেম্বর, কী তদন্ত হলো, জনগণ জানতে পারেনি। আবার জি কে শামীম কেমন করে এস এম গোলাম’ হয়ে জামিন পেল, আইনমন্ত্রীরই তো জবাব দেয়ার কথা। ছয় মাসেও তিনি রা করলেন না কেন?\nতারও আগের ঘটনা বালিশ কাণ্ড ও পর্দা কাণ্ড। সাত হাজার টাকার বালিশ আর সাড়ে ৩৭ লাখ টাকার পর্দা নিয়ে অনেক কথা ও কাণ্ড ঘটে গেছে। বালিশ কাণ্ডের সর্বশেষ ঘটনা এই যে, রূপপুর পারমাণবিক বিদ্যুৎকেন্দ্রের এই বালিশ কাণ্ডের অন্যতম হোতা ঠিকাদার শাহাদাত হোসেন ২৭ আগস্ট প্রায় গোপনে কারাগার থেকে মুক্তি পেয়েছেন।\nএর আগে দুদক জানিয়েছেন পাবনা গণপূর্ত বিভাগের নির্বাহী প্রকৌশলী মাসুদুর রহমান ও অন্যদের বিরুদ্ধে ক্ষমতার অপব্যবহার, বিভিন্ন অনিয়ম ও দুর্নীতির মাধ্যমে পাবনার রূপপুর পারমাণবিক প্রকল্পের আসবাবপত্র ও অন্যান্য সামগ্রী অস্বাভাবিক দামে কেনা দেখিয়ে কোটি কোটি টাকা আত্মসাতের অভিযোগ অনুসন্ধান করা হবে।\nওই প্রকল্পের আবাসিক ভবনের জন্য ১৬৯ কোটি টাকার কেনাকাটায় পদে পদে দুর্নীতি হয়েছে বলে গণমাধ্যমে খবর এসেছে। এতে বলা হয়, গণপূর্ত অধিদফতরে কেন্দ্রীয় ও বিভিন্ন জোনভিত্তিক যে কেনাকাটা হয়ে থাকে, তার বার্ষিক একটি পরিকল্পনা থাকে। সে ক্ষেত্রে ৩০ কোটি টাকার নিচে কেনাকাটা হলে কেন্দ্রীয় কার্যালয়ের অনুমোদন লাগে না, স্থানীয় পর্যায়েই করা যায়। এর সুযোগ নিয়ে ১৬৯ কোটি টাকার কাজ ছয়টি প্যাকেজে ভাগ করা হয়। ফলে প্রতিটি কাজের মূল্য ৩০ কোটি টাকার নিচে হওয়ায় মন্ত্রণালয়ের অনুমোদনের প্রয়োজন পড়েনি।\nসেখানে প্রতিটি বালিশ কিনতে খরচ দেখানো হয়েছে পাঁচ হাজার ৯৫৭ টাকা। আর প্রতিটি বালিশ আবাসিক ভবনের খাটে তোলার মজুরি দেখানো হয়েছে ৭৬০ টাকা। কভারসহ কমফোর্টারের (লেপ বা কম্বলের বিকল্প হিসেবে ব্যবহৃত) দাম ধরা হয়েছে ১৬ হাজার ৮০০ টাকা যদিও এর বাজারমূল্য সাড়ে চার হাজার থেকে সর্বোচ্চ সাড়ে ১৩ হাজার টাকা। একইভাবে বিদেশী বিছানার চাদর কেনা হয়েছে পাঁচ হাজার ৯৩৬ টাকায়। এর বাজারমূল্য তিন থেকে সাড়ে তিন হাজার টাকা।\nপাঁচটি ২০তলা ভবনের জন্য এসব কেনাকাটা হয়েছে। প্রতিটি তলায় রয়েছে একাধিক ফ্ল্যাট। প্রতিটি ফ্ল্যাটের জন্য কমফোর্টার শুধু বেশি দামে কেনাই হয়নি, কেনার পর দোকান থেকে প্রকল্প এলাকায় পৌঁছাতে আলাদা ট্রাক ব্যবহার করা হয়েছে। মাত্র ৩০টি কমফোর্টারের জন্য ৩০ হাজার টাকা ট্রাকভাড়া দেখানো হয়েছে। আর একেকটি কমফোর্টার খাট পর্যন্ত তুলতে ব্যয় দেখানো হয়েছে দুই হাজার ১৪৭ টাকা। কমফোর্টার ঠিকঠাক মতো খাট পর্যন্ত তোলা হচ্ছে কি না, তা দেখার জন্য তত্ত্বাবধানকারীর পারিশ্রমিক দেখানো হয়েছে প্রতিটির ক্ষেত্রে ১৪৩ টাকা। ঠিকাদারের ১০ শতাংশ লাভ ধরে সম্পূরক শুল্কসহ সব মিলিয়ে প্রতিটি কমফোর্টারের জন্য খরচ দেখানো হয়েছে ২২ হাজার ৫৮৭ টাকা। শুধু কমফোর্টার নয়, চাদরের ক্ষেত্রেও এমনটি ঘটেছে। ৩০টি চাদর আনতে ৩০ হাজার টাকা ব্যয়ে একটি ট্রাক ভাড়া করা হয়েছে। আর ভবনের নিচ থেকে খাট পর্যন্ত তুলতে প্রতিটি চাদরের জন্য মজুরি দেখানো হয়েছে ৯৩১ টাকা।\nরূপপুর পারমাণবিক বিদ্যুৎকেন্দ্র প্রকল্পে আসবাব কেনার ক্ষেত্রে দুর্নীতি ও অনিয়ম খতিয়ে দেখার জন্য গণপূর্ত মন্ত্রণালয়ের গঠিত তদন্ত কমিটি তদন্তে প্রকল্পের সাথে সংশ্লিষ্ট ৩৪ জন কর্মকর্তার দুর্নীতি ও অনিয়মের সম্পৃক্ততা পেয়েছে। গত ২৭ জুলাই এ প্রতিবেদন প্রকাশ করেন গৃহায়ণ ও গণপূর্তমন্ত্রী শ ম রেজাউল করিম।\nঘটনা তদন্তে দু’টি উচ্চপর্যায়ের কমিটির প্রতিবেদন পর্যালোচনা করে গণপূর্তমন্ত্রী জানিয়েছিলেন, দু’টি কমিটির প্রতিবেদন পর্যালোচনায় প্রতীয়মান হয়েছে, ৩৪ জন কর্মকর্তা বা ব্যক্তি এ ঘটনায় নানা অনিয়ম ও দুর্নীতির সাথে প্রত্যক্ষ ও পরোক্ষভাবে জড়িত। এর মধ্যে ৩০ জন গৃহায়ণ ও গণপূর্ত মন্ত্রণালয়ের। চারজন বিজ্ঞান ও প্রযুক্তি বিভাগের।\nতৎকালীন মন্ত্রী রেজাউল করিম জানান, এ ঘটনায় সংশ্লিষ্ট ঠিকাদারি প্রতিষ্ঠান অনিয়ম করে ৩৬ কোটি ৪০ লাখ ৯ হাজার টাকা হাতিয়ে নিয়েছে। এই টাকা ফেরত নেয়া হবে। তাদের এখনো অনেক বিল পাওনা আছে, সেখান থেকে এই টাকা কেটে রাখা হবে।\nপ্রতিবেদনে ঠিকাদার সম্পর্কে বলা হয়েছে, তিনটি ঠিকাদারি প্রতিষ্ঠান চারটি ভবনে আসবাব ও ইলেকট্রনিক পণ্য সরবরাহের জন্য চুক্তিবদ্ধ হয়। প্রতিষ্ঠানগুলো হলো সাজিন এন্টারপ্রাইজ, মাজিদ সন্স কনস্ট্রাকশন লিমিটেড এবং জিকেপিবিএল-পায়েল-এইচএল কনসোর্টিয়াম। সাজিনের সরবরাহ করা মালামাল সব থেকে নিম্নমানের। সাজিন একাই পেয়েছে ১৪৬ কোটি টাকার তিনটি কাজ। প্রতিবেদনে আর মাজিদ সন্স কনস্ট্রাকশনের সরবরাহ করা মালামাল সম্পর্কে বলা হয়েছে, ‘স্পেসিফিকেশন’ অনুযায়ী সরবরাহ করেনি। তবে জিকেপিবিএল-পায়েল-এইচএল কনসোর্টিয়ামের সরবরাহ করা মালামাল সম্পর্কে বলা হয়েছে ‘অপেক্ষাকৃত ভালো’।\nএদের মধ্যে সাজিন এন্টারপ্রাইজের মালিক শাহাদাত হোসেনের সাথে পাবনা সদর আসনের সংসদ সদস্য গোলাম ফারুক খন্দকারের ঘনিষ্ঠতা রয়েছে বলে গণমাধ্যমে প্রতিবেদন ছাপা হয়েছে। প্যাকেজে মোট ১৪৬ কোটি টাকার মধ্যে সাজিন এন্টারপ্রাইজ তিনটি কাজ পেয়েছে। একটি কাজ পেয়েছে মজিদ সন্স লিমিটেড। সাজিন এন্টারপ্রাইজের তিনটি কাজের মধ্যে একটি ২৯ কোটি ১৪ লাখ টাকার বিল গত বছরের অক্টোবরে পরিশোধ করা হয়েছে। তহবিলসঙ্কটের কারণে অন্যরা বিল নিতে পারেনি। তবে ইতোমধ্যে মন্ত্রণালয় চিঠি দিয়ে বিল দিতে নিষেধ করেছে।\nজিকেপিবিএল সম্প্রতি গ্রেফতার হওয়া জি কে শামীমের মালিকানাধীন প্রতিষ্ঠান।\nবালিশ কাণ্ডের এই ঠিকাদারের মুক্তিতেও ঘুমিয়ে পড়া শিশুটির মতো ‘চুপটি করিয়া আছেন’ আইনমন্ত্রী আনিসুল হক। তবে তার কথা থেকে পিরোজপুরের আবদুল আউয়ালের মামলায় সব দুর্নীতিবাজের জন্য জামিনের একটি পথ বের হয়ে আসতে পারে। তাহলো মামলা হলে, আটক হলে কিছু দুর্বৃত্তকে দিয়ে রাস্তায় মিছিল নামানো এবং গণ্ডগোল বাধিয়ে দেয়া। তা হলে ‘গণ্ডগোল’ মেটানোর স্বার্থে মুক্তি পাওয়া যায়। অতএব, জি কে শামীম, মো: সাহেদ, আরিফুল হক চৌধুরী, সাবরিনা শারমিন, অনেক টাকা দুর্নীতি করেছেন। কিছু টাকা খরচ করুন। জজ বদল করে হলেও জামিন মিলে যেতে পারে। হ


আগামীকাল সাবেক পররাষ্ট্রমন্ত্রী ডা. দীপু মনি এমপি একদিনের সফরে চাঁদপুর আসছেন\n২১ নভেম্বার ২০১৪, ০৫:৫৭\nশরীফুল ইসলাম ॥্\nসাবেক পররাষ্ট্রমন্ত্রী ডা. দীপু মনি এমপি একদিনের সফরে ২২ নভেম্বর শনিবার চাঁদপুর আসছেন। তিনি শনিবার সকাল সাড়ে ৬টায় চাঁদপুরের উদ্দেশ্যে ঢাকা থেকে রওনা দিবেন। সকল ১০টায় তিনি জেলা শিল্পকলা একাডেমীতে কিডনী বিষয়ক সংস্থা ক্যাম্পাস এর কার্যক্রমের উদ্বোধণ করবেন। সকাল সাড়ে ১১টায় আওয়ামীলীগ কার্যালয়ে সদর থানা আওয়ামী লীগের সভায় যোগদান করবেন। দুপুর ৩টায় তিনি হাইমচর ফায়ার সার্ভিস অফিস উদ্বোধণ করবেন। পরে বিকাল ৫টায় তিনি ঢাকার উদ্দেশ্যে চাঁদপুর থেকে সড়ক পথে রওনা দিবেন। এসময় তার ব্যক্তিগত কর্মকর্তা/কর্মচারীগণ ফসর সঙ্গী হিসেবে উপস্থিত থাকবেন।


‘বেগম খালেদা জিয়াকে মুক্ত থাকার সুযোগ করে দিয়েছেন প্রধানমন্ত্রী’ – NEWS\n‘বেগম খালেদা জিয়াকে মুক্ত থাকার সুযোগ করে দিয়েছেন প্রধানমন্ত্রী’\nতথ্য ও সম্প্রচার মন্ত্রী ও বাংলাদেশ আওয়ামী লীগের যুগ্ম সাধারণ সম্পাদক ড. হাছান মাহমুদ বলেছেন, বেগম খালেদা জিয়ার প্রতি বঙ্গবন্ধু কন্যা প্রধানমন্ত্রী শেখ হাসিনা যে মহানুভবতা দেখিয়েছেন বিএনপি এবং বেগম খালেদা জিয়া আশা করি সেটি মনে রাখবে। তাকে বারবার সাজার মেয়াদ স্থগিত রেখে মুক্ত থাকার সুযোগ করে দিয়েছেন প্রধানমন্ত্রী। এখন তারা আবারও আবেদন করেছেন, প্রধানমন্ত্রী তো মহানুভব।\nবুধবার (১৬ মার্চ) দুপুরে চট্টগ্রামের রেডিসন ব্লু’র মেজবান হলে চট্টগ্রাম ওয়াসার শেখ হাসিনা পানি শোধনাগার-২ প্রকল্পের উদ্বোধন অনুষ্ঠান শেষে সাংবাদিকদের প্রশ্নের জবাবে তিনি এ কথা বলেন। এর আগে গণভবন থেকে ভিডিও কনফারেন্সের মাধ্যমে শেখ হাসিনা পানি শোধনাগার-২ প্রকল্পের উদ্বোধন করেন প্রধানমন্ত্রী শেখ হাসিনা।\nবেগম খালেদা জিয়ার সাজা স্থগিতের সময়সীমা বাড়ানোর আবেদন বিষয়ে সাংবাদিকদের প্রশ্নের জবাবে তথ্যমন্ত্রী বলেন, যেই বেগম খালেদা জিয়া ১৫ আগস্টের হত্যাকাণ্ডকে উপহাস করার জন্য, হত্যাকারীদের উৎসাহ দেওয়ার জন্য, নিজের জন্ম তারিখ বদলে দিয়ে ১৫ আগস্ট কেক কাটেন, যেই খালেদা জিয়া ও তার স্বামী জিয়াউর রহমান ১৫ আগস্টের হত্যাকারীদের পুনর্বাসিত করেছেন, খালেদা জিয়া ও তার ছেলে তারেক রহমান ২১ আগস্ট গ্রেনেড হামলার সঙ্গে জড়িত, যেই খালেদা জিয়ার দুয়ারে গিয়ে প্রধানমন্ত্রী শেখ হাসিনা প্রায় ২০ মিনিট দাঁড়িয়েছিলেন- দুয়ার খোলেননি, সেই খালেদা জিয়ার জন্য বঙ্গবন্ধু কন্যা প্রধানমন্ত্রী যে মহানুভবতা দেখিয়েছেন বিএনপি এবং বেগম খালেদা জিয়া আশা করি ভবিষ্যতে সেটি মনে রাখবে।\nতথ্যমন্ত্রী বলেন, বিএনপির মহাসচিব মির্জা ফখরুল ইসলাম আলমগীর সাহেবরা তো জনগণের কাছে যান না। তিনি মাঝে মধ্যে ঠাকুরগাঁও যান আর টেলিভিশনে প্রোগ্রাম করেন, আর মাঝে মধ্যে লোক দেখানো কিছু প্রোগ্রাম করেন। জনগণ যে আজকে ভালো আছে, তারা তো আসলে সেটুকু জানেন না। জনগণ ভালো থাকুক সেটিও তারা চান না, জনগণ যে ভালো আছে এতে তাদের গাত্রদাহ হচ্ছে। এজন্য নানা ধরণের বিভ্রান্তিকর কথা বলেন তারা।\nতিনি বলেন, আওয়ামী লীগের নেতাকর্মীরা জনগণের সঙ্গে থাকে, করোনাকালে বুঝা গেছে কোন দলের নেতাকর্মী, এমপি ও মন্ত্রীরা জনগণের পাশে ছিলেন। আমাদের দলের নেতাকর্মীরা জনগণের পাশে ছিলেন বিধায় এই করোনার সময়ে দলের কেন্দ্রীয় কমিটির ৮১ সদস্যের মধ্যে পাঁচজন সদস্য মৃত্যুবরণ করেছেন। দলের অনেক সংসদ সদস্য মৃত্যুবরণ করেছেন। তারা জনগণের মাঝে স্বাস্থ্য সুরক্ষা সামগ্রী ও ত্রাণ বিতরণ করেছেন। করোনা আক্রান্ত হয়ে আবার হাসপাতালে গেছেন। সেখান থেকে সুস্থ হয়ে আবার জনগণের কাছে গেছেন। সেই কারণেই তারা কিন্তু অসুস্থ হয়েছেন এবং অনেকে মৃত্যুবরণ করেছেন। আমি নিজেও দু’বার করোনায় আক্রান্ত হয়েছি। আমি ঢাকা শহরে একজন ব্যস্ততম রাজনীবিদ। এরপরও প্রতি সপ্তাহে আমার নির্বাচনী এলাকায় আসি।\nড. হাছান মাহমুদ বলেন, বঙ্গবন্ধু কন্যা শেখ হাসিনার নেতৃত্বাধীন সরকার চট্টগ্রামের উন্নয়নের ওপর শুরু থেকেই গুরুত্ব দিচ্ছেন। প্রধানমন্ত্রী বলেছেন, চট্টগ্রামের উন্নয়ন তিনি নিজের হাতে তুলে নিয়েছেন। সেই মোতাবেক সমগ্র চট্টগ্রামব্যাপী অনেকগুলো মেগাপ্রকল্প বাস্তবায়িত হচ্ছে। তারই ধারাবাহিকতায় আমার নির্বাচনী এলাকা চট্টগ্রামের রাঙ্গুনিয়া থেকে সুপেয় পানি চট্টগ্রাম শহরে সরবরাহ করা হচ্ছে। চট্টগ্রাম শহরবাসীকে সুপেয় পানি দিতে পেরে রাঙ্গুনিয়াবাসী অত্যন্ত খুশি। চট্টগ্রাম শহরবাসী যাতে সুপেয় পানি পায় সেজন্য আমার নির্বাচনী এলাকার জনসাধারণ এই প্রকল্প বাস্তবায়নের ক্ষেত্রে অনেক সহযোগিতা করেছে। এজন্য এলাকাবাসীকে ধন্যবাদ জানাই।\nসরিষাবাড়ীতে জুয়া খেলাকে কেন্দ্র করে সংঘর্ষ, আহত ১২\nনোবিপ্রবি ডিবেটিং সোসাইটির নেতৃত্বে ইফতিয়া-রাফি


দাচুন্ড | সম্পূর্ণ পোষ্য গাইড, তথ্য, ছবি | একলস - প্রাণী\nদাচুন্ড বৈজ্ঞানিক শ্রেণিবিন্যাস\nদাচুন্ড সংরক্ষণের অবস্থা:\nছোট কুকুরের মজা এবং খেলাধুলার জাত!\nদাচুন্ড শারীরিক বৈশিষ্ট্য\n4 কেজি (9 এলবিএস)\nএকটি ডাচসুন্ড তার দীর্ঘ শরীরের জন্য পরিচিত যা মাটিতে কম বসে। এটি সাহসী ব্যক্তিত্বযুক্ত একটি ছোট কুকুর।\n17 তম শতাব্দীতে, ব্যাজার শিকারের জন্য জার্মানিতে ডাকচুন্ডদের বংশবৃদ্ধি করা হয়েছিল। প্রকৃতপক্ষে, ডাচশুন্ড শব্দটি ‘ব্যাজার কুকুরকে’ অনুবাদ করে। এছাড়াও, বড় আকারের ফ্ল্যাপযুক্ত এই কুকুরছানাটির ড্রপ কানগুলি উড়ন্ত নোংরা কানের খালে যেতে বাধা দেয়।\nড্যাচসুন্ডস, যিনি ওয়েইনার কুকুর বা ডক্সি নামেও পরিচিত, এটি হন্ড গ্রুপের অন্তর্ভুক্ত। তারা অনুগত, স্নেহময় পোষা প্রাণী। তদ্ব্যতীত, তাদের জোরালো ছাল এটিকে পরিবারের বাড়ির জন্য একটি আদর্শ গার্ড কুকুর হিসাবে তৈরি করে। এগুলি বন্ধুত্বপূর্ণ তবে মাঝে মাঝে একগুঁয়েমি ধারা থাকতে পারে।\n3 দাচুন্ডের মালিকানার পক্ষে এবং বিপক্ষে\nএকটি কার্যকর গার্ড কুকুর\nডাকসুন্ডগুলির একটি উচ্চতর ছাল রয়েছে যা অপরিচিত লোকদের কোনও বাড়িতে আসতে নিরুৎসাহিত করতে পারে। একটি ভোকাল কুকুর\nডাকসুন্ডগুলি তাদের জোরে ছালের জন্য পরিচিত। এটি একজন প্রহরী কুকুরের জন্য একটি ভাল মানের তবে এই জাতটি অত্যধিকভাবে ছাঁটাই করতে পারে।\nএকটি ছোট কুকুর\nসাধারণত, তাদের ওজন 32 পাউন্ডের বেশি হয় না। এটি তাদের অ্যাপার্টমেন্ট বা আরও ছোট বাড়ির জন্য উপযুক্ত ফিট করে। তরুণ বাচ্চাদের জন্য আদর্শ নয়\nডাচশান্ডগুলি কৌতুকপূর্ণ কুকুর তবে তাদের ছোট আকার এবং ভঙ্গুর ফিরে যাওয়ার কারণে আহত হওয়ার বিষয়ে সতর্ক রয়েছে। ছোট বাচ্চারা কেবল হাঁটা শিখতে পারে কুকুরের উপর পড়তে পারে বা কৌতুকপূর্ণভাবে কুকুরটিকে কামড়ানোর কারণ হতে পারে grab\nসংক্ষিপ্ত কেশিক এবং তারের কেশিক ড্যাশশুন্ডগুলি তাদের কোট বজায় রাখার জন্য প্রতি সপ্তাহে একটি সাধারণ গ্রুমিং রুটিন প্রয়োজন। লম্বা কেশিক ডাচশুন্ডের আরও বেশি সাজসজ্জার প্রয়োজন, তবে এটি আপনার ডক্সির সাথে বন্ধনের এক দুর্দান্ত উপায়! হাউজব্রেকের পক্ষে চ্যালেঞ্জিং\nডাচশুন্ডদের একগুঁয়েমি ধারা রয়েছে এবং এর ফলে ঘরবাড়ি প্রক্রিয়াটিতে অসুবিধা হতে পারে।\nডাচশুন্ডের আকার এবং ওজন\nদুটি আকারের দাচুন্ড রয়েছে: মান এবং ক্ষুদ্রাকৃতি। এগুলি স্বল্প কেশিক, তারের কেশিক বা দীর্ঘ কেশিক হতে পারে। স্ট্যান্ডার্ড ডাচশন্ডের ওজন 16 থেকে 32 পাউন্ড এবং ক্ষুদ্রতর ওজন 11 পাউন্ড বা তারও কম। কাঁধে 8 থেকে9ইঞ্চি লম্বা একটি স্ট্যান্ডার্ড ডাচশান্ড যখন ছোট থেকে5থেকে6ইঞ্চি লম্বা। এগুলি 21.5 থেকে 25 ইঞ্চি লম্বা হতে পারে যখন একটি ক্ষুদ্র ওয়েইনার কুকুরটি 12 থেকে 14 ইঞ্চি লম্বা হয়।\nএকটি স্ট্যান্ডার্ড ডাচশন্ড 8 সপ্তাহ বয়সে5পাউন্ড ওজনের। এই জাতটি 18 মাস বয়সে ওজন বাড়ানো এবং বৃদ্ধি করা বন্ধ করে দেয়। সাধারণত পুরুষরা স্ত্রীদের চেয়ে কিছুটা ভারী এবং লম্বা হয়।\nউচ্চতা9ইঞ্চি লম্বা 8 ইঞ্চি লম্বা\nওজন 25 পাউন্ড, পুরোপুরি উত্থিত (গড়) 24 পাউন্ড, পুরোপুরি উত্থিত (গড়)\nবিশ্বের প্রাচীনতম ডাচশুন্ড মার্কিন যুক্তরাষ্ট্রে থাকতেন এবং 21 বছর বয়সে পৌঁছেছিলেন।\nদাচুন্ড সাধারণ স্বাস্থ্য সমস্যা\nএই কুকুরগুলি অন্যান্য জাতের কুকুরের মতো নির্দিষ্ট স্বাস্থ্য সংক্রান্ত সমস্যায় ভুগছে। একটি উদাহরণ ইন্টারভার্টেব্রাল ডিস্ক রোগ। এই রোগটি কুকুরের মেরুদণ্ডের হাড়ের মাঝের কুশন অঞ্চলে ক্ষতি করে। ক্ষতিটি ড্যাচশুন্ডের পায়ে সরানোর ক্ষমতাকে প্রভাবিত করে এবং এর ফলে পক্ষাঘাত দেখা দিতে পারে। সার্জারি এবং শারীরিক থেরাপি ইন্টারভার্টেবারাল ডিস্ক রোগে সহায়তা করতে পারে।\nডক্সিটি ডক্সির আরও একটি সাধারণ স্বাস্থ্য সমস্যা। এটি ইনসুলিনের ঘাটতি যা ছানি, ওজন হ্রাস, সংক্রমণ বৃদ্ধি এবং অন্যান্য ক্ষতিকারক ফলাফল হতে পারে। একটি নিয়ন্ত্রিত ডায়েট এবং medicationষধগুলি ড্যাশডুন্ডকে ডায়াবেটিসে বাঁচতে সহায়তা করে। মৃগী ডাকচুন্ডের আরও একটি স্বাস্থ্য সমস্যা। এটি খিঁচুনি সৃষ্টি করে যা আঘাত বা এমনকি মৃত্যুর কারণ হতে পারে। মৃগী উত্তরাধিকার সূত্রে প্রাপ্ত অবস্থা হিসাবে বিবেচিত হয়। ভাগ্যক্রমে, এটি ওষুধ দিয়ে নিয়ন্ত্রণ করা যায় can\nডাচশান্ডগুলির সবচেয়ে সাধারণ স্বাস্থ্য বিষয়গুলির মধ্যে রয়েছে:\n• ইন্টারভার্টিব্রাল ডিস্ক রোগ\nডাচশুন্ডের অন্যতম উল্লেখযোগ্য বৈশিষ্ট্য হ'ল এটির অধ্যবসায়। এটি স্থির থাকে বিশেষত যখন এটি ব্যাজার, একটি হাড় বা মাটির নীচে অন্য কোনও কিছুর জন্য খনন করা হয়। সাহসিকতা হ'ল একটি শব্দ যা ডাকচুন্ডের ব্যক্তিত্বকে বর্ণনা করে। এই ছোট কুকুরের একটি জোরে বাকল রয়েছে যা একটি পরিবারের পক্ষে একটি গার্ড কুকুর চায় এটি একটি প্লাস হতে পারে।\nএই কুকুরগুলি তাদের শক্তিশালী আচরণের জন্য পরিচিত। তারা তাদের ছোট পায়ে স্বল্প দূরত্বে দৌড়াতে এবং আনতে খেলতে পছন্দ করে। তাদের ব্যক্তিত্ব বর্ণনা করার জন্য আরেকটি শব্দ হঠকারী। এটি আনুগত্য প্রশিক্ষণ একটি চ্যালেঞ্জ করতে পারে। দাচশুন্ডগুলিও স্নেহযুক্ত যা তাদের সোফায় স্নাগল করার জন্য নিখুঁত পুতুল করে তোলে!\nকিভাবে একটি Dachshund যত্ন নিতে\nএই পোষা প্রাণীর সাধারণ স্বাস্থ্য বিষয়গুলির মধ্যে যা ইন্টারভার্টেবারাল ডিস্ক রোগ, ডায়াবেটিস এবং মৃগী অন্তর্ভুক্ত রয়েছে, এই কুকুরগুলির যত্ন নেওয়ার সময় অন্যান্য বিষয়গুলিও বিবেচনা করা উচিত। আপনি একটি স্ট্যান্ডার্ড ডাচশন্ড কুকুরছানা বা প্রাপ্তবয়স্কের ক্ষুদ্রাকৃতি পান কিনা, তাদের যত্ন সম্পর্কে যতটা সম্ভব শেখা ভাল।\nডাচসুন্ড ফুড ও ডায়েট\nএকটি ডাচশন্ড কুকুরছানা একটি প্রাপ্তবয়স্কের তুলনায় বিভিন্ন পুষ্টি চাহিদা আছে।\nদাচুন্দ পপি খাবার:কুকুরছানা খাবারে প্রচুর পরিমাণে প্রোটিন এবং ফ্যাটি অ্যাসিড থাকা উচিত। এই দুটি পুষ্টিকর পেশী তৈরি করতে এবং একটি শক্তিশালী, বর্ধমান কুকুরছানা পুষ্ট করতে সহায়তা করে। ক্যালসিয়াম হ'ল এবং দাঁতকে শক্তিশালী করে এমন আরেকটি প্রয়োজনীয় উপাদান। ভিটামিন এ চোখের স্বাস্থ্যের জন্য অবদান রাখে যা পরবর্তী জীবনে ছানি প্রতিরোধ করতে পারে। ভিটামিন ই একটি কুকুরছানা প্রতিরোধ ক্ষমতা সমর্থন করে।\nআপনার কুকুরছানাটিকে দিনে তিনটি ছোট খাবার খাওয়ানো অত্যধিক পরিমাণে খাওয়া ছাড়াই শক্তি বাড়িয়ে তোলে। খাবারের বাটিটি নীচে রাখুন এবং কুকুরছানাটিকে খাওয়ার জন্য মাত্র 20 মিনিট দিন।\nডাচশুন্ড বয়স্ক কুকুরের খাবার:বড় কুকুরের কুকুরছানা যেমন ঠিক তেমন খাদ্যতালিকায় প্রোটিন এবং শর্করা প্রয়োজন। তবে সীমিত পরিমাণে কার্বোহাইড্রেট একটি প্রাপ্তবয়স্ক কুকুরকে খুব বেশি ওজন বাড়িয়ে রাখে না। ইন্টারভার্টেবারাল ডিস্ক রোগ সহ পিছনে ইস্যুগুলির জন্য একটি অতিরিক্ত ওজন ডাচশান্ডের ঝুঁকি বেশি। প্রাপ্তবয়স্ক কুকুরের খাবারে ভিটামিন বি একটি দক্ষিণাঞ্চলের শক্তি স্তর নিয়ন্ত্রণ করতে সহায়তা করে। ভিটামিন এ চোখের অবিরাম অবদানকে অবদান রাখে।\nএকজন প্রাপ্তবয়স্ক কুকুরকে দিনে দুবার খাওয়ানো উচিত, একবার সকালে এবং সন্ধ্যায় একবার।\nদাচুন্ড রক্ষণাবেক্ষণ এবং গ্রুমিং\nএই কুকুর কত চালায়? তারা মাঝারি পরিমাণে চুল বয়ে দেয়। একটি নিয়মিত গ্রুমিং রুটিন ঘরের চারপাশে আলগা চুলের পরিমাণ কমাতে সহায়তা করতে পারে। ব্রাশ করার সময় কুকুরের মাথা থেকে তার লেজ পর্যন্ত কাজ করুন।\nএকটি দীর্ঘ কেশিক ডাচশুন্ডকে গ্রুমিং গ্লোভ দিয়ে প্রতিদিন ভিত্তিতে ব্রাশ করা দরকার। এটি তার লম্বা, সূক্ষ্ম চুলের কোট থেকে ট্যাংলগুলি এবং ম্যাটগুলিকে রাখে। সপ্তাহে একবার, সাজসজ্জার জন্য বোয়ারের চুলের ব্রিশলযুক্ত ব্রাশ ব্যবহার করুন।\nএকটি স্বল্প কেশিক dachshund একটি সহজেই সাজসজ্জা রুটিন আছে। একটি নরম ব্রিশল ব্রাশ দিয়ে দৈনিক ব্রাশ করা এই কুকুরের কোটের বাইরে ট্যাংলগুলি এবং ম্যাটগুলি রাখে।\nএকটি তারের কেশিক dachshund একটি চিকন ব্রাশ দিয়ে প্রতিদিন ব্রাশ করা উচিত। নিশ্চিত হন যে স্লিকার ব্রাশে প্লাস্টিকের প্রলিপ্ত পিন রয়েছে যা কুকুরটির ত্বককে সুরক্ষা দেবে।\nকত দ্রুত একটি ঝাঁকুনি চলতে পারে\nএকটি সাপ্তাহিক স্নান এই কুকুরগুলি কোটকে স্বাস্থ্যকর এবং চকচকে রাখে।\nএই কুকুরগুলি প্রশিক্ষণের পক্ষে চ্যালেঞ্জ হতে পারে। এটি কারণ তাদের জেদী ধারা আছে। তুলনা হিসাবে, ক হাভানিজ বা ক বর্ডার কোলকি সেই জেদী ধারাবাহিকতা নেই এবং ফলস্বরূপ প্রশিক্ষণ করা আরও সহজ।\nপ্রশিক্ষণ সেশন চলাকালীন উত্সাহ হিসাবে ট্রিটস ব্যবহার এবং ডাকচুন্ডের স্তরে পৌঁছানো পাঠকে আরও কার্যকর করতে সহায়তা করতে পারে।\nডাচশুন্ডস হ'ল উদ্যমী কুকুর। একজন স্বাস্থ্যকর কুকুরের সুস্বাস্থ্য বজায় রাখতে প্রতিদিন কমপক্ষে 40 মিনিটের জন্য অনুশীলন করা প্রয়োজন।\nস্ট্যান্ডার্ড এবং মিনিয়েচার ড্যাচশান্ডগুলি তাদের অনুশীলন এবং খেলার সময় জন্য খুব বেশি জায়গার প্রয়োজন হয় না। একটি ছোট বাড়ির উঠোন কুকুরের জন্য উপযুক্ত হবে। এই কুকুরগুলি জঙ্গলে বা কোনও পাড়ায় হাঁটতে পছন্দ করে।\nএকটি পার্স শুধুমাত্র ছোট কুকুর অনুমতি দেয় যদি একটি কুকুর পার্ক একটি dachshund গ্রহণ উপযুক্ত। বড় কুকুরের আশেপাশে ব্যায়াম করা একটি উইনার কুকুর আহত হওয়ার ঝুঁকিতে রয়েছে।\nএই কুকুরগুলি অ্যাপার্টমেন্টে থাকা কারও পক্ষে ভাল কুকুর, যতক্ষণ না বাইরে বাইরে ব্যায়াম করার সময় দেওয়া হয়। তবে মনে রাখবেন, এই কুকুরগুলির একটি উচ্চতর ছাল রয়েছে। এটি অ্যাপার্টমেন্ট বিল্ডিংয়ের প্রতিবেশীদের জন্য উপদ্রব হতে পারে।\nএই কুকুরছানাগুলির ছোট আকারের অর্থ এই ক্যানিনগুলির চারপাশে ঘোরাফেরা করার সময় পরিবারের সদস্যদের অতিরিক্ত সতর্কতা অবলম্বন করতে হবে। এই কুকুরছানাগুলির উপর পদক্ষেপ নেওয়া বা ট্রিপিংয়ের ফলে মারাত্মক আহত হতে পারে।\nডক্সি কুকুরছানা গৃহস্রাবের পক্ষে চ্যালেঞ্জ হতে পারে। সুতরাং, ধৈর্য এবং ধারাবাহিকতা সহ প্রক্রিয়াটির কাছে যাওয়া ভাল। কুকুরছানাটিকে পুরস্কৃত করার দিকে মনোনিবেশ করুন যখন এটি নিজের মনে করা উচিত যেখানে নিজেকে মুক্তি দেয়।\nবুদ্ধিমান এবং লাজুক তারের কেশিক ক্ষুদ্র ডাছসুন্ড কুকুরছানা\nদাচুন্ড ও শিশু\nএকটি পরিবার যা ডক্সি পেতে চায় তাদের মনে রাখতে হবে এই কুকুরগুলি খুব অল্প বয়সী বাচ্চাদের পরিবারের জন্য প্রস্তাবিত নয়। উদাহরণস্বরূপ, যে সকল টুডলাররা হাঁটতে শুরু করেছেন তারা শিখনের প্রক্রিয়াটির অংশ হিসাবে পড়ে। যে বাচ্চা দুর্ঘটনাক্রমে এই কুকুরের একটির উপরে পড়ে তার সম্ভবত ছিটকে যাওয়ার সম্ভাবনা রয়েছে। কুকুরটি কেবল একটি অনুভূত হুমকির হাত থেকে নিজেকে রক্ষা করার চেষ্টা করছে।\nএকটি ওয়েইনার কুকুর বাচ্চা5বছর বা তার বেশি বয়সী বাচ্চাদের পরিবারের জন্য উপযুক্ত পছন্দ। এই বয়সের বেশিরভাগ বাচ্চারা কীভাবে কুকুর এবং এর স্থানের প্রতি শ্রদ্ধাশীল হতে পারে সে সম্পর্কে আরও সচেতন।\nড্যাচশুন্ডের মতো কুকুর\nওয়েইনার কুকুরের অনুরূপ কুকুরগুলির মধ্যে রয়েছে জ্যাক রাসেল টেরিয়ার, ওয়েলশ করগি এবং বিগল।\nজ্যাক রাসেল টেরিয়ার-জ্যাক রাসেল টেরিয়ার এবং ওয়েনার কুকুর দুটোই সাহসী ব্যক্তিত্বযুক্ত ছোট কুকুর। উভয় জাতেরই প্রচুর শক্তি থাকে have একটি জ্যাক রাসেল টেরিয়ার ডাকচুন্ডের চেয়ে প্রশিক্ষণ দেওয়া একটু সহজ। এখানে আরও পড়ুন ।\nওয়েলশ করগি-ওয়েলশ করগি এবং ডক্সি একই রকম দেহের কাঠামো ভাগ করে। দু'জনেই লম্বা দেহ এবং প্রশস্ত বুকের সাহায্যে মাটির নিচে নির্মিত। প্রতিটি বংশের একটি উচ্চতর ছাল রয়েছে, তবে ওয়েলশ করগিস কুকুরকে পালিত করছে যেখানে ডাকড শাবকগুলি শাবক রয়েছে। এখানে আরও পড়ুন ।\nবিগল-বিগলস এবং ডাচশান্ডগুলি হবা গ্রুপের সদস্য। তাদের দুজনেরই কান ঝরেছে এবং দুর্দান্ত শ্রবণ হয়েছে। বিগলগুলি ঘুরে বেড়ানো হিসাবে পরিচিত, ডাকচুন্ডগুলি রাখার সম্ভাবনা বেশি। এখানে আরও পড়ুন ।\nদাচসুন্ডসের জনপ্রিয় নাম\nএই কুকুরগুলির জনপ্রিয় নামগুলির মধ্যে রয়েছে:\nকয়েক দশক ধরে, ড্যাচশন্ডগুলি আমেরিকান কেনেল ক্লাবের সর্বাধিক জনপ্রিয় কুকুরের বার্ষিক তালিকার শীর্ষ দশে স্থান পেয়েছে। বেশ কয়েকটি বিখ্যাত ব্যক্তি তাদের বাড়ীতে এই কুকুরগুলির এক বা একাধিককে অন্তর্ভুক্ত করেছেন।\nII দ্বিতীয় কায়সার উইলহেলমের দুটি প্রিয় ডাকচুন্ড, ওয়াডল এবং হেক্সল ছিল owned\n• বিখ্যাত চিত্রশিল্পী পাবলো পিকাসোর একটি ডাচসুন্ডের মালিকানা ছিল\n• অভিনেত্রী মেরিলিন মনরো এই কুকুরের ভক্ত ছিলেন\nএকটি প্রজাপতি একটি ভেষজজীবী মাংসাশী বা সর্বকোষ\nপুরাতন ইংরাজী ভেড়াডগের আয়ু\nআমেরিকান এসকিমোস কত দিন বাঁচে\nডগফিশ শার্ক কি খায়?\nচিনচিল্লা কী ধরণের প্রাণী?


১৮ সেপ্টেম্বর ২০২০, ১৬:০৮ | আপডেট : ১৮ সেপ্টেম্বর ২০২০, ১৬:১১ | অনলাইন সংস্করণ\nখুব বেশি হলে আর মাস তিনেক। চলে আসবে করোনা ভ্যাকসিন। এমনই আশা করছে ভারতের কেন্দ্রীয় সরকার। রাশিয়ার টিকা হয়তো তারও আগে চলে আসতে পারে দেশের বাজারে। কিন্তু তা সাধারণ মানুষের হাতে পৌঁছবে কবে? কবেই বা শুরু করা যাবে গণটিকাকরণ? এই প্রশ্ন ঘুরপাক খাচ্ছে প্রশাসনের অন্দরে। এই পরিস্থিতিতে একটু এগিয়েই ভাবছে পশ্চিমবঙ্গ রাজ্য সরকার। আরও নির্দিষ্ট করে বলতে গেলে কলকাতা পুরসভা। ভ্যাকসিনে আইসিএমআরের অনুমোদন মিললেই শহরবাসীর টিকাকরণের প্রস্তুতি নিচ্ছে পুরসভা। একেবারে বিনামূল্যে। পুর কর্তৃপক্ষের পক্ষ থেকে দেওয়া অন্য সব টিকার মতোই। একই মডেলে জেলার বাসিন্দাদেরও করোনা ভ্যাকসিন দেওয়ার চিন্তাভাবনা রয়েছে রাজ্য প্রশাসনের।\nটিকা নাগরিকদের অধিকার। কেউ তা থেকে বঞ্চিত হবেন না। প্রথম থেকেই অবস্থান স্পষ্ট করেছে মুখ্যমন্ত্রী মমতা বন্দ্যোপাধ্যায়ের সরকার। করোনা পরীক্ষার কিট নিয়ে অভিযোগ ওঠার পর টিকার ব্যাপারে সাবধানে পা ফেলতে চাইছে মোদি সরকারও। জানানো হয়েছে, ভ্যাকসিন কোনও রাজ্যকে আলাদা করে কিনতে হবে না। সরাসরি উৎপাদক সংস্থার থেকে কিনে তা বণ্টন করবে কেন্দ্র। অক্সফোর্ড ভ্যাকসিনের এদেশের অংশীদার সিরাম ইনস্টিটিউট অব ইন্ডিয়াও জানিয়েছে, গেটস ফাউন্ডেশনের সাহায্য মেলায় টিকার প্রতিটি ডোজের দাম হবে প্রায় ২৪০ টাকা। সব ডোজ মিলিয়ে সম্ভাব্য দাম প্রায় ১,২০০-১,৩০০ টাকা।\nতবে এর জন্য যে বিষয়টি পুরসভাকে প্রধানত ভাবাচ্ছে, তা হল খরচ। কেন্দ্রীয় সরকার দামে কিছু অন্তত ভর্তুকি দেবে বলেই আশাবাদী পুর আধিকারিকরা। যদি তা না হয়, সেক্ষেত্রে কত খরচ পড়বে, সেব্যাপারে আলোচনা শুরু হয়েছে। স্বাস্থ্যদপ্তরের অনুমতি অবশ্য লাগবেই। কারণ, কোভিড মোকাবিলায় পুরো পরিকাঠামোই তৈরি করেছে তারা। এই প্রসঙ্গে রাজ্যের পুরমন্ত্রী তথা কলকাতা পুরসভার পুর প্রশাসক ফিরহাদ হাকিম বলেন, ‘কলকাতা পুরসভা নাগরিকদের ভ্যাকসিন দিতে চায়। শহরবাসীর জীবন সুরক্ষিত করার দায়িত্ব আমাদের। তবে কোভিড-১৯ মোকাবিলার বিষয়টি স্বাস্থ্যদপ্তরের আওতাধীন। তারা অনুমোদন দিলে আমরা টিকাকরণে নামব।’\nউল্লেখ্য, গত ১৭ মার্চ কলকাতায় প্রথম করোনা রোগীর সন্ধান মেলে। স্বরাষ্ট্র দপ্তরের এক আমলার ছেলে সংক্রমণের শিকার হন। সেই থেকে শুরু। একটা সময় কলকাতায় এত সংখ্যায় করোনা রোগীর সন্ধান মিলছিল, স্বয়ং মুখ্যমন্ত্রী মমতা বন্দ্যোপাধ্যায় কলকাতার বিশেষ দায়িত্ব দেন স্বরাষ্ট্রসচিব আলাপন বন্দ্যোপাধ্যায়কে। তাঁর নেতৃত্বাধীন কমিটি দফায় দফায় বৈঠক করে নানা ধরনের পরিকল্পনা করেন। মুখ্যমন্ত্রী মমতা বন্দ্যোপাধ্যায় নিজেও মাইক হাতে পথে নেমে মানুষকে বারবার সচেতন করেছেন। কিন্তু, আশপাশের জেলা থেকে রোগীরা কলকাতার নার্সিং হোম-বেসরকারি হাসপাতালগুলিতে ভর্তি হওয়ার কারণে রোগীর সংখ্যা বাড়তে থাকে। পরে কলকাতা সহ চার জেলাকে নিয়ে একটি ক্লাস্টার বানিয়ে বিশেষ অভিযান শুরু করে নবান্ন। এরপর কলকাতায় নামতে শুরু করে সংক্রমণের গ্রাফ।


৫১ হাজার হেক্টরের ধান চিটা | 1025883 | কালের কণ্ঠ | kalerkantho\n১১ জেলায় বোরো ক্ষেতে গরম বাতাস ও ব্লাস্টের থাবা\nগরম বাতাসে ধান চিটা হয়ে গেছে। কিষান-কিষানি মিলে চিটা ধান তুলে ফেলছেন। ছবিটি কিশোরগঞ্জের করিমগঞ্জ উপজেলার খয়রত গ্রামের। ছবি : কালের কণ্ঠ\nচলতি বোরো মৌসুমে বৃষ্টিপাত একেবারে কম। সব সময় থেকেছে তীব্র রোদ। তাপমাত্রাও বেশি। এরই মধ্যে গত ৪ এপ্রিল দেশের বিভিন্ন স্থানে কালবৈশাখীর সঙ্গে গরম বাতাস বয়ে যায়। কোনো কোনো এলাকায় শিলাবৃষ্টিও হয়। এতে অনেক এলাকার বোরো ধানের শীষ থেকে পানি বেরিয়ে শুকিয়ে নষ্ট হয়ে গেছে। আবার কোথাও দেখা দিয়েছে ব্লাস্ট রোগ। ১১ জেলায় প্রায় ৫১ হাজার ৩৫৬ হেক্টর জমির ধান নষ্ট হওয়ার সংবাদ পাওয়া গেছে। কৃষি বিভাগের বরাত দিয়ে আমাদের নিজস্ব প্রতিবেদক ও প্রতিনিধিদের পাঠানো খবর :\nনেত্রকোনা কৃষি সম্প্রসারণ অধিদপ্তরের উপপরিচালক হাবিবুর রহমান জানান, চলতি বোরো মৌসুমে এক লাখ ৮৪ হাজার ৯৮৩ হেক্টর জমিতে বোরো ধানের আবাদ করা হয়েছে। ধান উৎপাদনের লক্ষ্যমাত্রা নির্ধারণ করা হয় সাত লাখ ৬৪ হাজার ৪৯৩ টন। এর মধ্যে গরম হাওয়ায় সাত হাজার ৪৪৪ হেক্টর জমির ফসল বিনষ্ট হয়েছে। বারহাট্টা উপজেলা কৃষি কর্মকর্তা মোহাইমিনুর রশিদ জানান, গরম হাওয়ার কারণে অনেক ছোট ছোট পরিবার সম্পূর্ণভাবে ক্ষতিগ্রস্ত হয়েছে। কৃষি বীমা চালু থাকলে ওই সব পরিবার কিছুটা হলেও উপকৃত হতো।\nময়মনসিংহ জেলা কৃষি বিভাগ জানায়, বোরো উৎপাদনের লক্ষ্যমাত্রা ছিল দুই লাখ ৬৩ হাজার ৭৮০ হেক্টর জমি। এর মধ্যে গরম আবহাওয়ার কারণে প্রায় সোয়া চার হাজার হেক্টর জমি আক্রান্ত হয়েছে। তবে পুরোপুরি আক্রান্ত হয়েছে দুই হাজার ৬৫৪ হেক্টর জমি। এই জেলায় সবচেয়ে বেশি জমি ক্ষতিগ্রস্ত হয়েছে ত্রিশালে। কৃষি বিভাগের ময়মনসিংহের উপপরিচালক মো. মতিউজ্জামান বলেন, ‘গরম আবহাওয়ার কারণে এই ক্ষতি হয়েছে। ধানের বীজ বা অন্য কারণে নয়।’ অন্যদিকে গফরগাঁওয়ে ব্লাস্ট রোগে পাঁচ হেক্টর জমির কাঁচা-পাকা বোরো ধানের ক্ষতি হয়েছে। ভালুকা উপজেলা কৃষি কর্মকর্তা নার্গিস আক্তার বলেন, ‘স্থানীয় উদ্যোগে ক্ষতিগ্রস্ত এলাকার তালিকা তৈরি করে রাখা হচ্ছে।’\nকিশোরগঞ্জ কৃষি সম্প্রসারণ অধিদপ্তরের উপপরিচালক মো. সাইফুল আলম জানান, এক লাখ ৬৬ হাজার ৯৫০ হেক্টর জমিতে বোরো ধানের আবাদ হয়েছে। আর উৎপাদন লক্ষ্যমাত্রা ধরা হয়েছে সাত লাখ ১১ হাজার ৫৮০ টন চাল। গরম বাতাসে ১৩ উপজেলায় ২৫ হাজার ৮৯৫ হেক্টর বোরো জমির ধান নষ্ট হয়ে গেছে। এর মধ্যে তিন হাজার ৪২৫ হেক্টর জমির ধান শতভাগ নষ্ট হয়ে গেছে। বাকিগুলোর ২৭.২ শতাংশ বিনষ্ট হয়েছে। তিনি বলেন, ‘এ ধরনের দুর্যোগ দেখে আমরাও অবাক হয়েছি। কারণ গরম বাতাসের ঝড় এই প্রথম দেখলাম।’\nচুয়াডাঙ্গা কৃষি সম্প্রসারণ অধিদপ্তর সূত্রে জানা গেছে, ৩৫ হাজার ৭৪৬ হেক্টর জমিতে বোরো ধানের আবাদ করা হয়েছে। এর মধ্যে ৩৫০ হেক্টর জমির ধান ক্ষতিগ্রস্ত হয়েছে। এ ছাড়া জীবননগর উপজেলা কৃষি কর্মকর্তা শারমিন আক্তার জানান, বিচ্ছিন্নভাবে কিছু জমিতে ব্লাস্ট রোগ দেখা দিয়েছে।\nগোপালগঞ্জ কৃষি সম্প্রসারণ অধিদপ্তরের উপপরিচালক ড. অরবিন্দু কুমার রায় জানান, পাঁচ উপজেলায় ৪১ হাজার কৃষকের ১০ হাজার ৭৫ হেক্টর জমির ধান গরম বাতাসে আক্রান্ত হয়। এর বাজার মূল্য প্রায় ৯০ কোটি টাকা। তিনি বলেন, ‘ক্ষতিগ্রস্তদের মধ্য থেকে ২২ হাজার ৬০০ দরিদ্র ও প্রান্তিক কৃষকের তালিকা প্রস্তুতির কাজ চলছে। তালিকা শেষ হলে সংশ্লিষ্ট বিভাগে আর্থিক প্রনোদণার জন্য পাঠানো হবে। সরকার মোবাইল ব্যাংকিংয়ের মাধ্যমে কৃষকদের কাছে প্রণোদনার টাকা পাঠাবে।’\nকৃষি সম্প্রসারণ অধিদপ্তরের শেরপুর খামারবাড়ির উপপরিচালক ড. মোহিত কুমার দে জানান, কালবৈশাখীর সঙ্গে গরম বাতাসে প্রায় এক হাজার ৪২৫ হেক্টর জমির উঠতি বোরো ধানের ক্ষয়ক্ষতি হয়েছে। এর মধ্যে ৩৫০ হেক্টর জমির আবাদ সম্পূর্ণ এবং এক হাজার ৭৫ হেক্টর জমির আবাদ আংশিকভাবে নষ্ট হয়েছে। এতে মোট প্রায় ৯ শতাধিক কৃষক ক্ষতিগ্রস্ত হয়েছে।\nসুনামগঞ্জ কৃষি বিভাগের মতে, গরম বাতাসে এক হাজার ৮০০ হেক্টর জমির ধান সম্পূর্ণ জ্বলে গেছে। জেলা কৃষি সম্প্রসারণ অধিদপ্তরের উপপরিচালক মো. ফরিদুল হাসান বলেন, সম্প্রতি শিলাবৃষ্টিতে ধর্মপাশায় অন্তত এক হাজার ৬০০ হেক্টর জমির ধান আক্রান্ত হয়েছে। অন্যান্য উপজেলায় অল্প ক্ষয়ক্ষতি হয়েছে।\nপাবনার ভাঙ্গুড়া উপজেলায় ছয় হাজার ৩০০ হেক্টর জমিতে বোরো ধানের চাষ হয়েছে। এর মধ্যে গরম হাওয়ায় পাঁচ হেক্টর জমির হাইব্রিড জাতের বোরো ধান নষ্ট হয়েছে। চাটমোহর উপজেলা কৃষি কর্মকর্তা এ এম মাসুম বিল্লাহ জানান, মূলত ৩৫ ডিগ্রির বেশি তাপামাত্রার বাতাসের কারণে এমন পরিস্থিতি। তবে জমিতে ৩ ইঞ্চি পরিমাণ পানি জমিয়ে রাখা ও পরিমাণ মতো পটাশ সার স্প্রে করলে উপকার পাবেন কৃষকরা। এতে করে যেসব জমির ধানে চিটা মনে করছেন কৃষকরা, সেই জমির ধান ৮০ শতাংশ পুনরুদ্ধার হবে।\nগাজীপুরের কালিয়াকৈর উপজেলার কৃষি কর্মকর্তা মো. সাইফুল ইসলাম জানান, ১০ হাজার ১২০ হেক্টর জমিতে বোরো আবাদ হয়েছে। এর মধ্যে প্রায় ১০০ হেক্টর জমির বোরো আবাদ ক্ষতিগ্রস্ত হয়েছে।\nমৌলভীবাজারের কমলগঞ্জ উপজেলা কৃষি কর্মকর্তা মো. আলাউদ্দীন জানান, চার হাজার ৪৯০ হেক্টর জমিতে বোরো আবাদ হয়েছে। ব্লাস্ট রোগ ও গরম বাতাসে প্রায় ছয় হেক্টর ধান শুকিয়ে চিটা হয়েছে।\nমাদারীপুরের রাজৈর উপজেলা কৃষি কর্মকর্তা ফরহাদুল মিরাজ জানান, গরমে পাঁচ হেক্টর জমির ধান নষ্ট হয়েছে।\nরংপুরের পীরগাছা উপজেলা কৃষি কর্মকর্তা শামিমুর রহমান বলেন, ‘এক হেক্টর ক্ষেতে ব্লাস্টের আক্রমণ নিরূপণ করেছি।’\nছেলের ছোড়া এসিডে মাসহ পাঁচজন দগ্ধ ২১ এপ্রিল, ২০২১ ০০:০০


পুরুষ দিবস পালনই বা নয় কেন? – Women Chapter\nমার্চ ৯, ২০১৫, ১:৪১ পূর্বাহ্ণ\nগীতি আরা নাসরীন: নারী দিবস এলেই, প্রায়ই এই প্রশ্ন শুনি – শুধু ‘নারী দিবস’ থাকবে কেন? ‘পুরুষ দিবস’ নেই কেন? বিভিন্ন ভাবে উত্তরও দিয়ে আসছি অনেক দিন ধরে।\nবাংলাদেশে কিন্তু বিভিন্ন আন্তর্জাতিক এবং দেশীয় দিবস উদযাপিত হয়। এর মধ্যে বিশ্ব জলাভূমি দিবস থেকে শুরু করে, একুশে ফেব্রুয়ারী থেকে যার শুরু সেই আন্তর্জাতিক মাতৃভাষা দিবস, বিশ্ব পানি দিবস, স্বাস্থ্য দিবস, প্রবীণ দিবস, যুবা দিবস, ধাত্রী দিবস ইত্যাদি নানা উদ্দেশ্যে উৎসর্গিত দিবস রয়েছে। প্রত্যেকটি দিবসের নিজস্ব ইতিহাস, উদ্দেশ্য এবং কার্যক্রম থাকে। অন্য কোন দিবস পালনের ক্ষেত্রে অবশ্য আমি কখনো একথা শুনিনি যে, দিবস পালন করার মাধ্যমে দিবসটি যে জনগোষ্ঠীর জন্য নিবদ্ধ তাদের বরং অবমাননা করা হয়, কিম্বা নেতিবাচকভাবে আলাদা করে দেখা হয়।\nনারী দিবস থাকবে কেন – এটি বলার মধ্যে দিয়ে নারী দিবসের ঐতিহাসিক এবং রাজনৈতিক গুরুত্ব সম্পর্কে অসচেতনতা যেমন প্রকাশ পায়; তেমনি বোঝা যায়, নারীর জন্য একটি আলাদা দিবস থাকাটাও একটি গাত্রদাহের কারণ।\nযেমন, সমান অধিকারের প্রসঙ্গ তুললেই, বহুবছর ধরে আমি এই বহুল ব্যবহৃত কথাটা শুনি – ‘তাহলে নারীর জন্য বাসে আলাদা সিট আছে কেন’? জনসংখ্যার অর্ধেকের জন্য বাসে শুধু পাঁচটা সিট দেওয়া, এবং এখানে নারী অনেকসময় বসার সুযোগ না পেলেও, এর সঙ্গে যারা সমানাধিকার চাওয়ার মধ্যে সমস্যা দেখেন: তাদের কখনো পথে-ঘাটে, বাসে চড়লে বা হেঁটে গেলেও যে নারী যৌন নিপীড়নের শিকার, সেটি নিয়ে প্রশ্ন তুলতে দেখি না। সম্পত্তি, মজুরীসহ বিভিন্ন ক্ষেত্রে শুধু পুরুষ বলেই পুরুষ প্রজাতি সামাজিক এবং আইনগতভাবে বেশি নেন কেন, এ নিয়ে প্রশ্ন তুলতে দেখি না। বাসে ‘মহিলা সিট’ই শুধু তাদের কাছে নারীকে অনেক দিয়ে দেওয়ার প্রমাণ।\nআপনারা অনেকেই জানেন, রাজনৈতিক ইতিহাসে নারী দিবস এসেছে ১৯০৮ সালের নারী পোষাকনির্মান শ্রমিকদের ন্যায্য মজুরী এবং অতিরিক্ত কর্মঘন্টার বিরুদ্ধে ধর্মঘটের দিনটিকে ভিত্তি করে। নারীর অতিরিক্ত কর্মঘন্টার অবসান হয়নি, ন্যায্য মজুরীও নিশ্চিত হয়নি, কিন্তু দিবসটি তারপরেও অপ্রয়োজনীয় মনে হওয়াটা বৈষম্য বিষয়েই অসচেতনতার প্রমাণ। ১৯১০ সালে ডেনমার্কে দ্বিতীয় সোশ্যালিস্ট ইন্টারন্যাশন্যালের আগে এক মিটিংয়ে নারীর অধিকার সচেতনতার জন্য একটি আন্তর্জাতিক দিবসের প্রস্তাব উত্থাপন করেন – জার্মান সমাজতন্ত্রী লুইস জিৎয, আর এর সমর্থন করেন ক্লারা জেটকিন।\nইউরোপের কয়েকটি দেশে এ দিবসটির উদযাপন শুরু হয়। প্রত্যেক ক্ষেত্রেই সেই দেশগুলির নারী অধিকারের দাবি প্রকাশের দিন হিসেবেই এই দিবসটি যুক্ত হয়। কিন্তু আজ থেকে চল্লিশ বছর আগেও এতটা ব্যাপকভাবে এই দিবস উদযাপন হতো না। জাতিসঙ্ঘ ১৯৭৬ সাল থেকে আন্তর্জাতিক নারী দিবস এবং বর্ষ উদযাপন শুরু করার পর থেকেই দিবসটি ক্রমাগতভাবে বিভিন্ন দেশে উদযাপিত হওয়া শুরু হয়। সুতরাং ‘নারী দিবস’ কোনো কুড়িয়ে পাওয়া চৌদ্দআনা কিম্বা নাম-সর্বস্ব দিবস নয়। যদি নাম-সর্বস্ব করে তোলা হয়, তবে তার পেছনের রাজনীতিকেও খতিয়ে দেখতে হবে।\nনারী দিবসের বাণিজ্যিক ব্যবহারও হয়। নারীর কাছে প্রসাধনী এবং অন্যান্য পণ্য বিক্রি করার জন্য, ভোক্তা সমাজে দিবসটি একটি প্রমোশনাল দিবস হিসেবে বিবেচিত হয়। কেউ কেউ নারী জীবনের কাঠামোগত বৈষম্য জারি রেখেই নারী দিবস উদযাপন করতে চান। হয়তো একারনেই অনেকের কাছে নারী দিবসটিকে খেলো মনে হয়।\nকিন্তু নারী দিবসের প্রয়োজন ফুরোবে না, যতদিন বৈষম্য থাকবে। আবার বৈষম্য দূর হওয়ার পরও আমার মনে হয়, মানুষ নারীর দীর্ঘ সংগ্রামের স্বীকৃতি হিসেবে এই দিবসের কথা মনে করে যাবে।\nশুধু ঠাট্টা-মশকরা করে নয়, পুরুষের বর্তমান ভূমিকা পরিবর্তনের জন্য কেউ যদি একটি পুরুষ দিবস থাকার দাবি তোলেন, আমি তাকে সমর্থন করবো। এই নোট লিখতে লিখতেই তাহমিনা রহমান ১৯ নভেম্বর যে একটি পুরুষ দিবসও ঘোষিত আছে, সেই তথ্য দিলেন। ১৯৯২ সালে এর শুরু এবং পৃথিবীর ৭০টি দেশে এটি পালিত হয়। সেই পুরুষ দিবস নিয়ে কোন সাড়া-শব্দ কখনো শুনি না।\nনারীবাদী চিন্তাধারা সমাজে নারী-পুরুষের ভিন্ন অবস্থান এবং বৈষম্য তুলে ধরে, পুরুষকেও কিন্তু নিজের অবস্থান নিয়ে প্রশ্ন করবার সুযোগ করে দিয়েছে। পুরুষ-প্রধান যে চিন্তাধারায় সমাজ পরিচালিত হয়, তা পুরুষকেও মানুষ হিসেবে গড়ে উঠতে দেয় না। নারীর জন্য কোটা থাকবে কেন, কিম্বা সংরক্ষিত আসন থাকবে কেন, এই প্রশ্ন তোলা যেতেই পারে। কিন্তু তার সাথে তো এই প্রশ্নও ওঠাতে হবে, পুরুষ জন্মগতভাবেই পুরুষ-কোটা-ভুক্তির সুবিধা লাভ করবেন কেন? ঠিক কি কারণে একজন পুরুষ-সন্তান খাদ্য-শিক্ষা-সুযোগ-সম্পত্তি বেশি পাবে? কেন তাকে শেখানো হবে, নারী তার অধস্তন, কিম্বা নারীকে নির্যাতন করা যায়? কেন পুরুষ যে কাজটি করবেন তার মূল্যায়ন হবে, আর নারীর শ্রম অবমূল্যায়িত কিম্বা মূল্যহীন হবে।\nনারীকে মানুষ বলে মনে করা হয় না। কিন্তু পুরুষরা কি মানুষ হয়ে উঠতে পারেন? কেন যেন-তেন-প্রকারণে ক্ষমতাবান কিম্বা সম্পদশালী হয়ে উঠতে পারলেই তিনি শুধু সমাজের কাছে গুরুত্ব পান? কেন শারীরিক বলপ্রয়োগকে মনে করা হয় পুরুষালী? কেন ছেলে-শিশু ধর্ষণের মতো ভয়ঙ্কর অপরাধকে চাপা দিয়ে রাখেন, ধর্ষিত হওয়াকে পরাজিত হওয়া ভেবে? কেন পুরুষত্ত্ব অর্থ ভোগ-দখল? কেন সারাজীবন “সত্যিকারের পুরুষ” হবার মিথের কাছে পরাজিত বোধ করে হীনমন্যতায় ভুগতে থাকেন?\nনারী যেভাবে দীর্ঘদিন সংগ্রাম করে যাচ্ছে, আপনার মানুষ হবার সংগ্রামে আপনিও নামছেন না কেন প্রিয় পুরুষ?\nআন্তর্জাতিক পুরুষ দিবস সম্পর্কে জানতে চাইলে দেখুন:\nTags: আন্দোলনে নারী, গীতি আরা নাসরীন, নারী দিবস, পুরুষ দিবস, পুরুষ দিবস পালনই বা নয় কেন?, পুরুষ দিবসই বা নয় কেন?


অপরাধ যা-ই হোক শিশুদের সাজা ১০ বছরের বেশি নয়: হাইকোর্ট -\nজাতীয় আইন - আদালত\nMarch 5, 2021 March 5, 2021 অনলাইন ডেস্কLeaveaComment on অপরাধ যা-ই হোক শিশুদের সাজা ১০ বছরের বেশি নয়: হাইকোর্ট\nশিশুদের অপরাধ যতই গুরুতর হোক না কেন, তাদের ১০ বছরের বেশি সাজা দেওয়া যাবে না বলে রায় দিয়েছেন হাইকোর্ট। ২০১৯ সালের ২৮ আগস্ট বিচারপতি বিচারপতি মো. সওকত হোসেন, বিচারপতি মো. রুহুল কুদ্দুস ও বিচারপতি এএসএম আব্দুল মবিনের সমন্বয়ে গঠিত হাইকোর্টের বৃহত্তর বেঞ্চে দেওয়া রায়ে এমন সিদ্ধান্ত আসে।\nসিদ্ধান্তগুলো হলো— শিশুর স্বীকারোক্তিমূলক জবানবন্দির কোনো সাক্ষ্যগত মূল্য নেই; স্বীকারোক্তিমূলক জবানবন্দি কোনো শিশুকে সাজা দেওয়ার ক্ষেত্রে ভিত্তি হিসেবে ব্যবহার করা যাবে না; এবং অপরাধ যাই হোক না কেন, কোনো শিশুকে ১০ বছরের বেশি সাজা দেওয়া যাবে না।\nবিচারপতি মো. শওকত হোসেনের নেতৃত্বে হাইকোর্টের তিন বিচারপতির বৃহত্তর বেঞ্চ এ রায় দিয়েছেন। হাইকোর্ট ২০১৯ সালের ২৮ আগস্ট সংক্ষিপ্ত রায় দিলেও সম্প্রতি এর পূর্ণাঙ্গ রায় প্রকাশিত হয়েছে। বেঞ্চের অন্য দুই বিচারপতি হলেন বিচারপতি মো. রুহুল কুদ্দুস ও বিচারপতি এ এস এম আবদুল মোবিন।\n৬৩ পৃষ্ঠার রায়টি লিখেছেন বিচারপতি মো. রুহুল কুদ্দুস। অন্য দুই বিচারপতি তাঁর সঙ্গে একমত পোষণ করেছেন। বাংলাদেশ, ভারত, অস্ট্রেলিয়া, যুক্তরাজ্য, যুক্তরাষ্ট্রসহ বিভিন্ন দেশের একাধিক মামলার নজির এবং বিশেষজ্ঞ ব্যক্তির লেখা বই, নিবন্ধ, বৈজ্ঞানিক গবেষণার ফল পর্যালোচনা করে এই রায় দেওয়া হয়েছে।\nরায়ে বলা হয়েছে, শিশুর স্বীকারোক্তিমূলক জবানবন্দি গ্রহণ কিশোর বিচার ব্যবস্থার ধারণার পরিপন্থি। নিউরোসাইন্স এবং সাইকোলজিকাল গবেষণা অনুযায়ী শিশুরা তাদের কর্মের পরিণতি সম্পর্কে সম্পূর্ণ ওয়াকিবহাল নয়।\nশিশুরা তাদের আবেগ নিয়ন্ত্রণ করতে পারে না। বস্তুত, মস্তিস্কের (ব্রেইন) যে অংশ আবেগ ও যৌক্তিকতা নিয়ন্ত্রণ করে, শিশু অবস্থায় মস্তিস্কের সে অংশ পরিপক্ক হয় না।\nতাই শিশুদের অপরাধ যতই গুরুতর হোক না কেন, তাদের ১০ বছরের বেশি সাজা দেওয়া যাবে না বলে রায় দিয়েছেন হাইকোর্ট।


র‌্যাব নিয়ে বেকায়দায় সরকার | বিশ্ব | DW | 12.05.2014\nনারায়ণগঞ্জের ওয়ার্ড কাউন্সিলর নজরুল ইসলামসহ সাতজনকে অপহরণের পর হত্যার দায় এখন স্পষ্টতই র‌্যাবের ওপর৷ রবিবার হাইকোর্ট র‌্যাবের তিন সাবেক কর্মকর্তাকে গ্রেফতারের নির্দেশ দিয়ে সেটা আরো স্পষ্ট করেছেন৷\nএদিকে, বিএনপি সরাসরি র‌্যাবের প্রয়োজনীয়তার বিপক্ষে অবস্থান নিয়েছে৷ এছাড়া র‌্যাব বিলুপ্তের আন্তর্জাতিক চাপতো আছেই৷ তবে সরকার এখনো বলছে, কোনো ব্যক্তির অপরাধের দায় বাহিনীর ওপর বর্তায় না৷\nগত ২৭ এপ্রিল নারায়ণগঞ্জের ওয়ার্ড কাউন্সিলর নজরুল ইসলাম এবং আইনজীবী চন্দন সরকারসহ সাতজনকে অপহরণ করা হয়৷ ৩০ এপ্রিল তাঁদের লাশ পাওয়া যায় শীতলক্ষ্যা নদীতে৷ ৪ মে নিহত নজরুল ইসলামের শ্বশুর শহিদুল ইসলাম অভিযোগ করেন, নারায়ণগঞ্জ এলাকার র‌্যাব-১১'র অধিনায়ক লে. কর্নেল তারেক সাইদ মোহাম্মদ, মেজর আরিফ হোসেন এবং নারায়ণগঞ্জ ক্যাম্প প্রধান লে. কমান্ডার এস এম মাসুদ রানা প্রতিপক্ষ নূর হোসেনের কাছ থেকে কোটি টাকা ঘুস নিয়ে এই অপহরণ এবং হত্যাকাণ্ডের ঘটনা ঘটিয়েছে৷ র‌্যাবের এই তিন কর্মকর্তার সঙ্গে মধ্যস্থতাকারী হিসেবে কাজ করেন ত্রাণ ও দুর্যোগ ব্যবস্থাপনা মন্ত্রী মোফাজ্জল হোসেন চৌধুরী মায়ার ছেলে দিপু চৌধুরী৷ র‌্যাব-১১'র অধিনায়ক লে. কর্নেল তারেক সাইদ মোহাম্মদ মোফাজ্জল হোসেন চৌধুরী মায়ার জামাতা৷ অপহরণের পর শহিদুল তাঁদের বিরুদ্ধে মামলা করতে গেলেও পুলিশ তখন মামলা নেয়নি৷\nনিহতদের পরিবারসহ বিভিন্ন মহল থেকে তিন র‌্যাব কর্মকর্তাকে গ্রেফতারে দাবি উঠলেও তাদের গ্রেফতার না করে র‌্যাব থেকে প্রত্যাহার এবং সেনা ও নৌ বাহিনী থেকে বাধ্যতামূলক অবসর দেয়া হয়৷ র‌্যাব দাবি করেছে, তদন্ত শেষ না হওয়া পর্যন্ত ঐ তিন কর্মকর্তাকে অপহরণ এবং হত্যাকাণ্ডে জড়িত বলা যাবে না৷ হাইকোর্টের নির্দেশে প্রশাসনিক তদন্ত কমিটি এবং র‌্যাবের বিভাগীয় তদন্ত কমিটি তদন্ত শুরু করেছে৷ কিন্তু হাইকোর্টের আরেকটি বেঞ্চ রবিবার তিন র‌্যাব কর্মকর্তাকে গ্রেফতারের নির্দেশ দেয়৷ তাদের বিরুদ্ধে যদি সুনির্দিষ্ট অভিযোগ এখনো না থেকে থাকে তাহলে তাদের ৫৪ ধারায় গ্রেফতারের নির্দেশ দেয়া হয়৷ আদালত তার আদেশে বলেন, ‘‘তাদের বিরুদ্ধে কিছু পাওয়া না গেলে তো তাদেরকে বরখাস্ত করা হতো না৷'' ফলে র‌্যাবের অবস্থান আর ধোপে টিকছে না৷\nবিএনপি সরাসরি র‌্যাবের প্রয়োজনীয়তার বিপক্ষে অবস্থান নিয়েছে (ফাইল ফটো)\nএই নির্দেশ এখন কার্যকর হওয়া সময়ের ব্যাপার মাত্র৷ স্বরাষ্ট্র প্রতিমন্ত্রী আসাদুজ্জামান কামাল কলেছেন, ‘‘হাইকোর্টের আদেশ অনুযায়ী ব্যবস্থা নেয়া হবে৷'' তবে এর আগে তিনি বলেছিলেন তদন্ত শেষ না হওয়া পর্যন্ত অপেক্ষা করতে হবে৷\nএদিকে বিএনপি চেয়ারপার্সন বেগম খালেদা জিয়া রবিবার রাতে বলেছেন, ‘‘র‌্যাব জনগণের নিরাপত্তার জন্য গঠন করা হয়েছিল৷ তখন তারা ভালো কাজ করেছিল৷ কিন্তু এখন তাদেরকে রাজনৈতিক কাজে ব্যবহার করছে সরকার৷ তারা এখন গুম-খুনে জড়িয়ে পড়েছে৷ বিরোধী দলের নেতাকর্মীদের গুম করছে, অত্যাচার নির্যাতন করছে৷ তাই অবিলম্বে এই বাহিনী বাতিলের দাবি জানাচ্ছি৷''\nপ্রধানমন্ত্রী শেখ হাসিনা রবিবার বলেছেন, নারায়ণগঞ্জের ঘটনায় সুষ্ঠু তদন্ত এবং প্রকৃত অপরাধীদের শনাক্ত ও গ্রেফতারে সরকার সর্বাত্মক চেষ্টা চালাচ্ছে৷ তদন্তের স্বার্থে প্রশাসন এবং র‌্যাব-পুলিশকে সরিয়ে দেওয়া হয়েছে৷ সরকার নীরব বসে থাকেনি৷'' তবে র‌্যাব বাতিল প্রশ্নে স্বরাষ্ট্র প্রতিমন্ত্রী একদিন আগে বলেছেন, ‘‘ব়্যাব তাদের দায়িত্ব সঠিকভাবেই পালন করছে৷ কোনো ব্যক্তির অপরাধের দায় প্রতিষ্ঠানের ওপর বর্তায় না৷''\nকিন্তু তিন র‌্যাব কর্মকর্তাকে চাকরি থেকে বিদায় দিয়ে পরিস্থিতি উত্তরণের প্রক্রিয়ায় এখন আর কাজ হচ্ছে না৷ র‌্যাবের তিন কর্মকর্তাকে শেষ পর্যন্ত গ্রেফতার হতে হচ্ছে৷ আর এ নিয়ে সরকার এখন নানামুখী চাপে রয়েছে৷ র‌্যাবের সঙ্গে সরকারের এক মন্ত্রীপুত্রের নাম আসায় পরিস্থিতি আরো জটিল আকার ধারণ করেছে৷\nমানবাধিকার সংগঠন আইন ও সালিশ কেন্দ্রের পরিচালক নূর খান ডয়চে ভেলেকে বলেন, ‘‘র‌্যাব তার নৈতিক অবস্থান হারিয়েছে৷ এই বাহিনীর সদস্যরা এখন তাদের মূল কাজ থেকে সরে গিয়ে ক্রসফায়ার, অপহরণ, খুন এবং গুমে জড়িয়ে পড়ে সাধারণ মানুষের আস্থা হারিয়েছে৷ ফলে এই বাহিনীকে চালিয়ে রাখা কঠিন৷'' সরকার চেষ্টা করলেও তা কতদূর সফল হবে তা নিয়ে সন্দেহ প্রকাশ করেন তিনি৷\nতিনি বলেন, ‘‘এই বাহিনীর চেইন অব কমান্ড ভেঙে পড়েছে৷ ২০০৪ সালে র‌্যাব প্রতিষ্ঠার পর থেকে প্রায় ১,৪০০ মানুষ ক্রসফায়ারের শিকার হয়েছেন৷ আর তাদের হাতে গত ৪ মাসে অপহৃত হয়েছেন ৫৩ জন৷ তাই এই বাহিনীর জবাবদিহিতা আছে বলে মনে হয় না৷''\nতাঁর মতে, ‘‘যদি র‌্যাবকে রাখতেই হয় তাহলে র‌্যাবের শীর্ষ থেকে মাঠ পর্যায় পর্যন্ত বদলে ফেলতে হবে৷ আর এপর্যন্ত র‌্যাবের বিরুদ্ধে যত অভিযোগ তা স্বাধীন বিচার বিভাগীয় তদন্ত কমিশনের মাধ্যমে তদন্ত করে দায়ীদের বিচারের মুখোমুখি করতে হবে৷ র‌্যাবের সব অফিস এবং ক্যাম্প একটি নিরপেক্ষ কমিশনের মাধ্যমে পরিদর্শনের ব্যবস্থা করতে হবে৷ কারণ র‌্যাব তার বিভাগীয় তদন্তের নামে এতদিন উল্টো র‌্যাব সদস্যদের বেআইনি কাজকে ধামাচাপা দিয়েছে,'' বলে মনে করেন নূর খান৷\nকি-ওয়ার্ডস র‌্যাব, বেকায়দায় সরকার, নারায়ণগঞ্জ, নজরুল ইসলাম, তিন সাবেক কর্মকর্তা, বাংলাদেশ


বঙ্গবন্ধুকে বলা হয় হাজার বছরের শ্রেষ্ঠ বাঙালি।। কেন তিনি শ্রেষ্ঠ? বঙ্গবন্ধুকে বলা হয় হাজার বছরের শ্রেষ্ঠ বাঙালি।। কেন তিনি শ্রেষ্ঠ? – News Pabna\nবৃহস্পতিবার, ২৬ নভেম্বর ২০২০, ১১:৫৫ পূর্বাহ্ন\nবঙ্গবন্ধুকে বলা হয় হাজার বছরের শ্রেষ্ঠ বাঙালি।। কেন তিনি শ্রেষ্ঠ?


ক্রান্তিকালের অনেক শঙ্কা – এখন সময়\nক্রান্তিকালের অনেক শঙ্কা\nআমাদের যাঁদের বয়স ষাটোর্ধ্ব তাঁদের মাঝেমধ্যে দেশে চলমান কিছু ঘটনা দেখলে নানা কারণে শঙ্কিত হতে হয়। আমাদের প্রজন্ম পাকিস্তান আমলে দুটি সেনা শাসন, একাত্তরের মুক্তিযুদ্ধের আলামত দেখেছে এবং যুদ্ধে গেছে; আবার স্বাধীন বাংলাদেশে জাতির জনক বঙ্গবন্ধুকে হত্যা, বাংলাদেশের রাজনীতিতে অন্ধকারের শক্তির আগমন-পূর্ববর্তী প্রস্তুতি পর্ব দেখেছে। বঙ্গবন্ধু যে যুদ্ধোত্তর বাংলাদেশকে পেয়েছিলেন, তা বর্তমান প্রজন্ম কল্পনাও করতে পারবে না। আগের সোভিয়েত ইউনিয়ন ও অস্ট্রেলিয়া থেকে ত্রাণ হিসেবে আসত চাল আর গম। অনেক বাড়িতে রিলিফের চাল না এলে চুলায় হাঁড়ি চড়ত না। ভারত থেকে আসত সস্তা সুতি শাড়ি ও লুঙ্গি। পূর্ব ইউরোপ থেকে আসত ছেলেদের লাল কাপড়ের জুতা আর ওষুধ। যুক্তরাষ্ট্র ও ইউরোপের কিছু সাহায্যের কল্যাণে সবার কপালে জুটত পুরনো কাপড়। অনেক পুরুষ মানুষকে দেখেছি, মেয়েদের কোট পরে রাস্তায় দিব্যি ঘুরে বেড়াচ্ছে। আমাদের পাড়ার হানিফ মেয়েদের হিলওয়ালা জুতা পরে বেশ স্বচ্ছন্দে ঘুরে বেড়াত। ১৯৭৩ সালে আরব-ইসরায়েল যুদ্ধের প্রেক্ষাপটে সারা বিশ্বে বেড়ে গেল তেলের দাম। পর পর বন্যার কারণে বাংলাদেশের দুটি ফসল পানিতে তলিয়ে গেল। দেশে লাফিয়ে লাফিয়ে বাড়ল নিত্যপ্রয়োজনীয় পণ্যের দাম। বাংলাদেশের মানুষের অবস্থা তখন অত্যন্ত নাজুক। ৪০ টাকা মণের চালের দাম রাতারাতি ৬০ থেকে ৭০ টাকায় উঠল। কোনো দেশ আর খাদ্য সাহায্য দিতে প্রস্তুত নয়। কারণ নিজেদের দেশের মানুষকে আগে খাবার দিতে হবে। যুক্তরাষ্ট্র পিএল-৪৮০-এর অধীনে বাংলাদেশকে কিছু গম ও চাল পাঠাতে রাজি হলো। দেশের মানুষ আশায় বসে আছে—কখন আসবে সেই জাহাজ। হঠাৎ খবর এলো, সেই জাহাজ যুক্তরাষ্ট্র মাঝপথ থেকে ফিরিয়ে নিয়েছে। কারণ এর আগে বঙ্গবন্ধু সরকার যুক্তরাষ্ট্রের ‘শত্রু রাষ্ট্র’ কিউবার কাছে কিছু পাটের বস্তা বিক্রি করেছিল। যুক্তরাষ্ট্র থেকে সাহায্য পেতে হলে তাদের শত্রু রাষ্ট্রের সঙ্গে কোনো ধরনের বাণিজ্য করা চলবে না।\nদেশে দেখা দিল চরম খাদ্যাভাব। এই খাদ্যাভাবকে পুঁজি করে দেশের এক শ্রেণির টাউট-বাটপার, স্বাধীনতাবিরোধী আর জাসদের হঠকারী রোমান্টিক বিপ্লবীরা শুরু করে দিল সরকারের বিরুদ্ধে নানা ধরনের ষড়যন্ত্র। তাদের বেশির ভাগই নব্য আওয়ামী লীগার অথবা ১৬ই ডিসেম্বরের পর সাজা মুক্তিযোদ্ধা। জাসদ গঠন করল গণবাহিনী নামের একটি সশস্ত্র সন্ত্রাসী বাহিনী, যাদের কাজ ছিল খাদ্যের গুদাম, সারের কারখানা আর পাটের গুদামে আগুন লাগানো। একে তো দেশে চরম খাদ্যাভাব, অন্যদিকে এসব অন্তর্ঘাতমূলক সন্ত্রাসী কর্মকাণ্ড। তাদের অনেকেই মওলানা ভাসানীর ন্যাপের ছাতার নিচে আশ্রয় নিল। নিয়মিত বিরতি দিয়ে মওলানা ‘ভুখা মিছিল’ বের করেন। কোনো দেশে রাজনৈতিক অস্থিরতা তৈরি করতে হলে নিত্যপ্রয়োজনীয় খাদ্যপণ্যের জোগান ও মূল্য নিয়ে কারসাজি করার মতো মারণাস্ত্র আর কিছু নেই। তার সঙ্গে চাই সরকারের বিরুদ্ধে অপপ্রচার। সৃষ্টি হলো ফটোগ্রাফার আফতাব আহমেদের সেই ছেঁড়া জাল পরা চিলমারীর মানসিক ভারসাম্যহীন বাসন্তীর ছবি। খালেদা জিয়া আফতাব আহমেদকে একুশে পদকে ভূষিত করেছিলেন। একজন কবি বঙ্গবন্ধুকে হারামজাদা সম্বোধন করে লিখলেন, ‘ভাত দে হারামজাদা, তা না হলে মানচিত্র খাবো।’ সেই কবিকে অবশ্য আওয়ামী লীগ সরকারের আমলেই ২০১৩ সালে একুশে পদকে ভূষিত করা হয়েছিল। এর আগে ১৯৮৪ সালে বাংলা একাডেমি পদক। বঙ্গবন্ধুকে হত্যা করার পর। একজন বিশ্ববিদ্যালয় শিক্ষক শেখ হাসিনা আর শেখ রেহানা বেঁচে যাওয়ায় এক সাপ্তাহিক পত্রিকায় আক্ষেপ করে লিখেছিলেন, ‘সাপটা মরে গেল, কিন্তু তার দুটি ছানা বেঁচে রইল।’ সেই লেখককেও আওয়ামী লীগ সরকার বাংলা একাডেমি পুরস্কার দিতে কার্পণ্য করেনি।\nসময়মতো যদি সরকারে ও আমলাতন্ত্রের ভেতরে কিছু নিজস্ব মানুষ ঢুকিয়ে দেওয়া যায়, তাহলে তো কথাই নেই। তখন সরকারের আর কোনো বিরোধীপক্ষের প্রয়োজন নেই। এমন ঘটনা আলজেরিয়া, চিলি, মিয়ানমার, ইন্দোনেশিয়া, অ্যাঙ্গোলা, থাইল্যান্ডে একাধিকবার ঘটেছে। সবাই মিলে ক্ষেত্র প্রস্তুত করেছে। তাদের প্রধান উদ্দেশ্য সাধারণ মানুষকে নানা মিথ্যা অজুহাতে রাস্তায় নামানো; আর একবার মানুষকে রাস্তায় নামাতে পারলে তখন পরিস্থিতি সরকারের নিয়ন্ত্রণের বাইরে চলে যেতে বেশি সময় লাগে না। তখন ঘোলা পানির মত্স্য শিকারিরা মাঠে নেমে পড়ে। বঙ্গবন্ধু সরকারকে উত্খাত এবং তাঁকে সপরিবারে হত্যা করার জন্য তাঁর সরকারের অন্দরমহলের মানুষদের সহায়তায় অন্ধকারের মানুষরা প্রায় এক বছর চেষ্টা করে সফল হয়েছে।\nবর্তমানে দেশে করোনাভাইরাসজনিত কারণে যে ক্রান্তিকাল চলছে তাকে পুঁজি করে একটি শক্তিশালী মহল শেখ হাসিনার সরকারকে ব্যর্থ প্রমাণ করার জন্য অক্লান্ত পরিশ্রম করছে। আর এই কাজে সামনের কাতারে আছে সরকারের ভেতরের কিছু মন্ত্রী, আমলাতন্ত্রের একটি বড় অংশ আর বাংলাদেশের সবচেয়ে বড় সুবিধাভোগী শ্রেণি তৈরি পোশাক শিল্প মালিক গোষ্ঠী। বাংলাদেশের রাজনীতি ও অর্থনীতি এই শ্রেণির দাপটের কারণে অন্য সব শ্রেণি ও পেশার মানুষ এখন সর্বক্ষেত্রে কোণঠাসা; সরকারও তাদের কাছে অনেকটা অসহায়। এটি অস্বীকার করার উপায় নেই, তৈরি পেশাক শিল্প এই মুহূর্তে বাংলাদেশের অর্থনীতিতে একটি বিরাট ভূমিকা রাখছে। রপ্তানি আয়ের ৮০ শতাংশ এই খাত থেকে আসে। জাতীয় প্রবৃদ্ধিতে তাদের অবদান কৃষির সমান—১৩ শতাংশ। ৪০ লাখের বেশি মানুষের জন্য এই খাত কর্মসংস্থান সৃষ্টি করেছে। এই সুবাদে এই খাতের মালিকরা সরকার থেকে যে ধরনের সুবিধা নিয়মিত আদায় করেন, তা অন্য খাতের মালিকদের জন্য স্বপ্ন। এই শিল্পের মালিকরা নানা অজুহাতে সরকার থেকে প্রণোদনার প্যাকেজ আদায় করেন; ব্যাংক-বীমার মালিক তাঁরা, নিয়ন্ত্রণ করেন দেশের মিডিয়া, রিয়েল এস্টেটের ব্যবসায় তাঁদের আধিপত্য নিরঙ্কুশ, যাঁর সঙ্গে রাজনীতির কোনো সম্পর্ক নেই, সেই ব্যক্তি একদিন হয়ে যান সংসদ সদস্য, মন্ত্রী। বিদেশের বেগমপাড়ায় তাঁদের পরিবারের সদস্যরা বেশ আরামেই থাকেন, সেখানে তাঁদের কদর বেশ, অনেকে আবার কমিউনিটি লিডার। আর কী চাই? এসবের সঙ্গে সরকারের সর্বনাশ করতে সরকারঘনিষ্ঠ হয়েছে অন্য দল, বিশেষ করে জামায়াত থেকে আসা মৌসুমি পাখিরা। জাদুমন্ত্রবলে তারা বাগিয়ে নিয়েছে সরকারের বিভিন্ন গুরুত্বপূর্ণ পদ। ওপরে সরকারের মানুষ, ভেতরে অন্যদের জন্য ওভারটাইম কাজ করে। একজন শেখ হাসিনা কত দিক সামলাবেন? দেশের বর্তমান সময়ে শেখ হাসিনা প্রধানমন্ত্রী না থাকলে বাংলাদেশ হয়ে উঠত আফ্রিকার কোনো এক গোষ্ঠীগত দাঙ্গা উপদ্রুত এলাকা।\nসরকারকে পরিস্থিতির সুযোগ নিয়ে বেকায়দায় ফেলার জন্য অনেকে চেষ্টা করছেন, কিভাবে মানুষকে রাস্তায় নামানো যায়। এই কাজের প্রধান উদ্যোক্তা দেশের তৈরি পোশাক শিল্পের মালিকরা। তাঁরা তাঁদের শ্রমিকদের লকডাউন অবস্থায় ডেকে পাঠালেন কারখানায় কাজ করতে। রাস্তায় যানবাহনের অভাবে সবাই হেঁটে এক-দেড় শ কিলোমিটার রাস্তা পাড়ি দিয়ে ঢাকা, চট্টগ্রাম আর নারায়ণগঞ্জে চলে এলেন। সরকারের নির্দেশে আবার বলা হলো—কারখানা খুলবে না, সবাই আবার ফিরে যান। ঠাট্টা-মসকরার একটা সীমা থাকে। বেতন দেওয়ার প্রশ্ন এলে বলেন, টাকা নেই। সরকার বলল, শ্রমিকদের বেতনের সহায়তা দেবে এবং তা তাঁদের সরাসরি দেওয়া হবে। মালিকরা বলেন—না, আমাদের দিতে হবে। সরকার ঘোষণা করল, তা হবে না। টাকা শ্রমিকদের অ্যাকাউন্টে সরাসরি যাবে, মালিকরা তা পরে ফেরত দেবেন। মালিকদের দাবি, তা হবে বিনা সুদে। সরকার জানাল ২ শতাংশ করে সুদ দিতে হবে। যেন আসমান ভেঙে পড়ল মালিকদের মাথায়। নানা অজুহাতে রাস্তায় নামিয়ে দিলেন শ্রমিকদের। এই যাত্রায় তাঁরা সফল।\nসরকার সাধ্যমতো চেষ্টা করছে নিম্নবিত্ত মানুষকে ত্রাণ দিতে। এক দল মানুষ গাজীপুরের একটি ত্রাণবাহী গাড়ি লুট করল। দেশে এখনো দুর্ভিক্ষ দেখা দেয়নি যে ত্রাণের গাড়ি লুট করতে হবে। সর্বশেষ হিসাব অনুযায়ী, দেশে সরকারি ত্রাণ দেওয়া হয়েছে পৌনে সাত কোটি মানুষকে। এর মধ্যে বেশ কিছু রিলিফ চোরের ঝুলিতে একটি উল্লেখযোগ্য পরিমাণ ত্রাণ গেলেও যা প্রকৃত জায়গায় গেছে সেটিও কম নয়। এ ছাড়া বেসরকারি পর্যায়েও প্রচুর ত্রাণ বিলি হচ্ছে। বোঝা গেল, সবই একটি পূর্বপরিকল্পিত ঘটনা। এলাকার এক পরাজিত কাউন্সিলর পদপ্রার্থী এই ঘটনা ঘটিয়েছেন।\nসরকার দেশের বিভিন্ন এলাকায় ত্রাণের চাল-ডাল-তেলসহ বেশ কিছু নিত্যপ্রয়োজনীয় পণ্য পাঠাল। নিম্ন আয়ের মানুষের মাঝে বিতরণ করবেন স্থানীয় জনপ্রতিনিধিরা। সারা দেশে জনপ্রতিনিধি আছেন প্রায় ৭০ হাজার। শতাধিক মানুষ এসব ত্রাণের জিনিস নিজেরা হজম করার চেষ্টা করল। কয়েকজন ধরা পড়ল। সরকার তাত্ক্ষণিক তাদের দল থেকে বহিষ্কার ও পদচ্যুত করল। তাদের বিরুদ্ধে মামলা হলো। কিছু সরকারি কর্মকর্তাকে প্রত্যাহার করা হলো। স্বাভাবিক কারণেই বিভিন্ন মিডিয়ায় এসব সচিত্র সংবাদ হলো। আওয়ামী লীগপন্থী এক উকিল গিয়েছিলেন এমন একজন অভিযুক্ত চোরের পক্ষে মামলা লড়ার জন্য। তাঁকে সঙ্গে সঙ্গে দল থেকে বহিষ্কার করা হয়। এমন সব চোর-বাটপারকে ফায়ারিং স্কোয়াডে দাঁড় করানোর আইন নেই। থাকলে তা-ই করতে বলতাম। মিডিয়াকে চোর-বাটপারদের নিয়ে যেমন ব্যস্ত থাকতে দেখা যায়, যাঁরা ভালো কাজে নিয়োজিত আছেন তাঁদের নিয়ে তেমন উৎসাহ দেখাতে দেখা যায় না। এ ব্যাপারে সামাজিক যোগাযোগ মাধ্যমে একজন একটি পোস্ট দিয়েছিলেন। আমি সেটি শেয়ার করলে এক মহিলা পারলে তখনই আমার টুঁটি চেপে ধরেন। বলেন—আপনার পক্ষে চোরদের পক্ষে সাফাই গাওয়া উচিত না। গালাগাল করলেন দুই লাইন। মহিলা বেশ উচ্চশিক্ষিত, আইন পেশায় নিয়োজিত। কী আর করি, তাঁকে আনফ্রেন্ড করতে হলো।\nসরকারকে ও দেশের মানুষকে এখন তিন ধরনের ভাইরাসের মোকাবেলা করতে হচ্ছে (বাংলা একাডেমির সাবেক ডিজি জামান ভাইয়ের ওয়াল থেকে নেওয়া)। প্রথম করোনাভাইরাস, দ্বিতীয় চাল চোর আর তৃতীয় অশিক্ষাজনিত সামাজিক ও স্বাস্থ্য অসচেতনতা। এর সঙ্গে যোগ হয়েছে গুজব ভাইরাস। ১৮ তারিখ ব্রাহ্মণবাড়িয়ার এক হুজুরের জানাজার দৃশ্য দেখে এখন বলা যায়, বাংলাদেশের কেয়ামত নজদিক। ব্রাহ্মণবাড়িয়ায় দুজন হুজুর আছে বলে শুনেছি। এ দুই হুজুরের অনুসারীদের মধ্যে আগে নিয়মিত বিরতিতে দিনের বেলা অস্ত্রশস্ত্র নিয়ে যুদ্ধ হতো। একবার আমি একটি যুদ্ধের মাঝে পড়ে এক ভয়াবহ বিপদের সম্মুখীন হয়েছিলাম। সেবার উভয় পক্ষ মিলে পুলিশের একটি গাড়িতে অগ্নিসংযোগ করেছিল। সেখানে প্রতি সপ্তাহে দুই গ্রামের মধ্যে টেঁটা-বল্লম নিয়ে দিনের বেলা যুদ্ধ হয়। পুলিশ সেখানে অসহায় নীরব দর্শক। এ তো গেল ব্রাহ্মণবাড়িয়ার কথা। সামাজিক যোগাযোগ মাধ্যমে একজন স্বঘোষিত পণ্ডিত শেখ হাসিনার কাছে আবেদন জানিয়েছেন, তিনি যেন মানিক মিয়া এভিনিউয়ে কয়েক লাখ মানুষের জমায়েতের ব্যবস্থা করে একজন নির্দিষ্ট হুজুরকে দিয়ে এক বিশেষ মোনাজাতের ব্যবস্থা করেন; তাহলে করোনা চলে যাবে!\nদেশকে অস্থিতিশীল করতে চাইলে একটি বড় ব্রহ্মাস্ত্র হচ্ছে গুজব। জামায়াত দেশে এবং দেশের বাইরে তার জন্য কোটি কোটি টাকার বাজেট করেছে। গুজবের কোনো সীমা নেই। সেনাবাহিনীর প্রধান দ্বারা প্রধানমন্ত্রীকে হুঁশিয়ার করা থেকে শুরু করে আওয়ামী লীগের নেতাকর্মীদের জন্য বিশেষ হাসপাতাল নির্মাণ। আফ্রিকার দেশ ঘানার একটি পত্রিকার নামে ভুয়া অ্যাকাউন্ট খুলে পোস্ট দেওয়া হয়েছে, ‘বাংলাদেশ করোনাযুদ্ধে পরাজিত হয়ে গেছে’। এই ভুয়া অ্যাকাউন্ট ব্যবহার করে জনৈক নির্মলা সাহা একটি সম্ভাব্য বড় ধরনের ষড়যন্ত্রের আভাস দিয়ে এক প্রতিবেদনও প্রকাশ করেছেন। দুই মাস আগে কিশোরগঞ্জ থেকে সপরিবারে কাজের সন্ধানে সাভারে এসেছিলেন সাথী আকতার। কয়েক দিন আগে একাধিক মিডিয়ায় এই বলে সংবাদ প্রকাশিত হলো, লকডাউনের কারণে সন্তানের জন্য দুধ কিনতে এই মহিলা চুল বিক্রি করেছেন, যা মোটেও সত্য নয়। সাথী আকতাররা কি এই সময়ের বাসন্তী? ব্রাহ্মণবাড়িয়ার সরাইল উপজেলার জাতীয় শ্রমিক লীগের সভাপতি মো. ইউনুস মিয়া শ দুয়েক ভাড়া করা মানুষ নিয়ে উপজেলা অফিসের সামনে ব্যানার নিয়ে বিক্ষোভ করেন, যেখানে ব্যানারে লেখা ছিল, ‘আর কত উপবাস থাকব, ভাত দে’। এটা কি ‘ভাত দে হারামজাদা’র নতুন সংস্করণ? এসবের সঙ্গে কিছু আর্মচেয়ার বামপন্থীও যোগ দিয়েছেন। একজন বিশ্ববিদ্যালয় শিক্ষক লিখেছেন, ‘ডাক্তার আক্রান্ত, নার্স আক্রান্ত, পুলিশ আক্রান্ত; দেখি এখন শেখ হাসিনা কিভাবে দেশ চালায়।’ একটি বামপন্থী দৈনিক খবর ছাপল, ভারত থেকে করোনা সামলাতে ভারতীয় সেনাবাহিনী আসছে, যা ছিল ডাহা মিথ্যা, উসকানিমূলক গুজব। এসব ভাইরাসের সঙ্গে যোগ হয়েছে দেশের নিষ্কর্মা স্বাস্থ্য মন্ত্রণালয় এবং এর অধীনে থাকা অধিদপ্তর। এই মন্ত্রণালয়টি বহুদিন ধরে মারাত্মক দুর্নীতিগ্রস্ত ও অদক্ষ তা সবাই জানে। তবে এই মুহূর্তে তা সব সীমা ছাড়িয়েছে। কারা এই মন্ত্রণালয়ের বিভিন্ন গুরুত্বপূর্ণ দায়িত্বে আছেন তা কি সরকার জানে না? তার পরও তাঁদের ওখানে কেন থাকতে হবে তা কোটি টাকার প্রশ্ন। ত্রাণ কার্যক্রম সমন্বয় করার জন্য সরকার প্রতিটি জেলায় একজন আমলাকে দায়িত্ব দিয়েছে। বুঝতে বাকি থাকে না, বাস্তব কারণেই প্রধানমন্ত্রী রাজনীতিবিদদের ওপর বিরক্ত। তবে এই আমলারা কতটুকু সফল হবেন তা দেখার বিষয়। সব শেষে বলি, বর্তমান ক্রান্তিকালের যুদ্ধে শেখ হাসিনা একাই লড়ে যাচ্ছেন। তাঁর সঙ্গে তেমন কাউকে দেখা যাচ্ছে না। আল্লাহ তাঁর পাশে থাকুন।


শিক্ষায় অর্থায়ন: গৌরী সেনের সন্ধানে - Brit Bangla 24\nUpdated on June 17, 2021 8:55 pm\nHome মতামত শিক্ষায় অর্থায়ন: গৌরী সেনের সন্ধানে\nশিক্ষায় অর্থায়ন: গৌরী সেনের সন্ধানে\nব্রিট বাংলা ডেস্ক :: বিশ্বে এখন তথাকথিত চতুর্থ শিল্পবিপ্লবের যুগ শুরু হয়েছে। এই বিপ্লবের ভিত্তি জ্ঞান। উন্নত থেকে উন্নততর জ্ঞান, নতুন উদ্ভাবনী জ্ঞান। নতুন নতুন উদ্ভাবন বদলে দিচ্ছে বিশ্ব অর্থনীতির পুরোনো সব হিসাব-নিকাশ। কিন্তু এই জ্ঞানভিত্তিক প্রজন্ম যে বিশাল আলোর প্রদীপ জ্বালছে, তার নিচে এক বিশ্রী, অস্বস্তিকর অন্ধকার। বৈষম্যে আকীর্ণ এই বিশ্বে এখনো ২৬ কোটির বেশি শিশু-কিশোর স্কুলে যায় না। যারা যাচ্ছে, তাদের অনেকেই স্কুলে গিয়ে যা শেখার তা শিখছে না। এখন যেমন চলছে, তেমন করে চলতে থাকলে ২০৩০ সালে নিম্ন আয়ের দেশে ১০ শিশুর মধ্যে মাত্র ১ জন মাধ্যমিক পর্যায়ের মৌলিক জ্ঞান ও দক্ষতা অর্জন করবে। আর নিম্ন ও মধ্য আয়ের দেশ ধরে হিসাব করলে এই সংখ্যা ১০-এ মাত্র ৪ জন!\nবিশ্বায়ন বা গ্লোবালাইজেশনের যুগ শুরু হওয়ার আগে এক দেশের মানুষের স্বাস্থ্য, শিক্ষা ইত্যাদি নিয়ে অন্য দেশের মাথাব্যথা ছিল না। কিন্তু এখন আছে। এখন বাংলাদেশের গার্মেন্টসশ্রমিকদের স্বাস্থ্য, আফ্রিকার খনিশ্রমিকের গড় আয়ু কিংবা ভারত বা ব্রাজিলের মাধ্যমিক শিক্ষার মান বিশ্ব অর্থনীতিতে বিলক্ষণ ‘ম্যাটার’ করে।\nএ কারণে ২০৩০ সালের মধ্যে বিশ্বব্যাপী শিক্ষার কিছু যুগান্তকারী ও টেকসই উন্নয়ন ঘটানোর এক মহাপরিকল্পনা গ্রহণ করা হয়েছে। দুনিয়ার তাবৎ দেশ এই পরিকল্পনায় শামিল। ইউনেসকোর পৌরোহিত্যে একদল শিক্ষাবিদ, বিশেষজ্ঞ বহু খেটেখুটে এ জন্য বেশ কিছু সুনির্দিষ্ট টার্গেট বা লক্ষ্য স্থির করেছেন। সব বালক-বালিকা যাতে বিনা অর্থ ব্যয়ে ও বৈষম্যের শিকার না হয়ে দ্বাদশ শ্রেণি পর্যন্ত মানসম্মত শিক্ষা সমাপ্ত করতে পারে, তা নিশ্চিত করা। সব শিশুর জন্য প্রাক-শৈশব যত্ন ও কমপক্ষে এক বছরের প্রাক্-প্রাথমিক শিক্ষা নিশ্চিত করা। সব নারী-পুরুষের জন্য স্বল্পমূল্যে মানসম্মত কারিগরি, বৃত্তিমূলক ও বিশ্ববিদ্যালয় পর্যায়ের শিক্ষার সমান সুযোগ সৃষ্টি করা। শিক্ষার ক্ষেত্রে লিঙ্গবৈষম্যের অবসান ঘটানো। সুবিধাবঞ্চিত, বিশেষ চাহিদাসম্পন্ন ও ক্ষুদ্র জাতিসত্তাভুক্ত সব মানুষের জন্য শিক্ষার ও বৃত্তিমূলক প্রশিক্ষণের সমান সুযোগ সৃষ্টি করা ইত্যাদি নানা অতি জরুরি কিন্তু উচ্চাভিলাষী আকাঙ্ক্ষা এসব লক্ষ্যের অন্তর্ভুক্ত। বাংলাদেশসহ শিক্ষায় পিছিয়ে পড়া দেশগুলো এই লক্ষ্যগুলোকে ধ্রুবতারা স্থির করে ‘বদর বদর’ বলে তরি ভাসিয়ে দিচ্ছে।\nভারতের স্বাধীনতার পর নেহরু সরকারে মাওলানা আবুল কালাম আজাদ শিক্ষামন্ত্রী ছিলেন। একদিন শিক্ষার নানা সমস্যা নিয়ে আলোচনার সময় পার্লামেন্টে তিনি প্রচণ্ড আক্রমণের মুখে পড়েন। একজন সদস্য জিজ্ঞেস করেন, ‘শিক্ষামন্ত্রীর মাথার ভেতর কি ফাঁকা? ঘিলুটিলু কিছু নেই নাকি?’\nজবাব দিতে দাঁড়িয়ে মাওলানা আযাদ নিজের মাথায় টোকা মেরে বলেন, ‘এখানে যা থাকার, তা ঠিকই আছে।’ তারপর পকেটে হাত দিয়ে বলেন ‘কিন্তু এখানে যে ফাঁকা…।’\nহ্যাঁ, টাকারই সমস্যা! শুধু ভারত নয়, পৃথিবীর অধিকাংশ দেশেই শিক্ষা এক দুয়োরানি। তার জন্য টাকা নেই।\n২০৩০ সালের মধ্যে দুনিয়াজুড়ে শিক্ষার একটি জুতসই ও টেকসই উন্নতি করতে অর্থ প্রধান সমস্যা। তাই বিভিন্ন বিশেষজ্ঞ দল টাকার হিসাব কষেছে। এই হিসাব কষার জন্য ২০১৫ সালে ইন্টারন্যাশনাল কমিশন অন ফাইনান্সিং গ্লোবাল এডুকেশন অপরচুনিটি নামে একটি অতি উচ্চপর্যায়ের কমিটিও গঠিত হয়। কমিটির সদস্যদের মধ্যে বিভিন্ন দেশের সাবেক ও বর্তমান রাষ্ট্র ও সরকারপ্রধান, সরকারের মন্ত্রী, অমর্ত্য সেন ও কৈলাশ সত্যার্থীসহ পাঁচজন নোবেল বিজয়ী এবং ব্যবসা, উন্নয়ন, অর্থনীতি ইত্যাদি ক্ষেত্রে দুনিয়ার নামীদামি অনেক লোক ছিলেন। এই হাইপ্রোফাইল কমিটি ছাড়াও ইউনেসকো ও অন্যান্য সংস্থা হিসাব-নিকাশ করেছে। কিন্তু হিসাব শেষে টাকার অঙ্ক দেখে সবার চক্ষু চড়কগাছ!\nনিম্ন ও মধ্য আয়ের দেশগুলো সরকারি ও পারিবারিক ব্যয় মিলিয়ে শিক্ষার জন্য এখন বছরে মোট ১ দশমিক ২ ট্রিলিয়ন (১ লাখ ২০ হাজার কোটি) ডলার ব্যয় করছে। আগে উল্লেখ করা কমিশনের হিসাব অনুযায়ী কাঙ্ক্ষিত ফল পেতে এই দেশগুলোকে শিক্ষার ব্যয় প্রতিবছর এমনভাবে বাড়িয়ে দিতে হবে, যেন ২০৩০ সালে এই ব্যয়ের পরিমাণ আড়াই গুণ বৃদ্ধি পেয়ে বছরে তিন ট্রিলিয়ন ডলারে পৌঁছায়। এ জন্য নিম্ন ও মধ্য আয়ের দেশগুলোকে শিক্ষায় সরকারি ব্যয় গড়ে প্রতিবছর শতকরা ৭ শতাংশ করে বাড়িয়ে যেতে হবে। এভাবে সরকারি ব্যয় বাড়লে মধ্য আয়ের দেশগুলোয় শিক্ষায় প্রয়োজনীয় অর্থের সিংহভাগ জোগাড় হয়ে যাবে। কিন্তু বছরে শতকরা ৭ শতাংশ হারে শিক্ষায় সরকারি ব্যয় বাড়ালেও নিম্ন আয়ের দেশগুলোয় অনেক টাকার ঘাটতি থেকে যাবে। এই ঘাটতি পূরণের জন্য বিদেশি সাহায্যের দিকে তাকানো হচ্ছে।\nবর্তমান সহস্রাব্দ শুরুর দিকে সেনেগালের ডাকারে অনুষ্ঠিত বিশ্ব শিক্ষা সম্মেলনে সব দেশের প্রতি শিক্ষায় জিডিপির ৬ শতাংশ ব্যয় করার আহ্বান জানানো হয়েছিল। কিন্তু বছরের পর বছর অনেক দেশের শিক্ষার বরাদ্দ এর ধারেকাছেই যাচ্ছিল না। তাই ২০১৫ সালে দক্ষিণ কোরিয়ার ইঞ্চনের বিশ্ব শিক্ষা সম্মেলনে নতুন আহ্বান এল—শিক্ষায় জিডিপির অন্তত ৪ শতাংশ আর বার্ষিক বাজেটের ১৫ থেকে ২০ শতাংশ ব্যয় নিশ্চিত করে। কিন্তু এখনো অবস্থার তেমন হেরফের হয়নি। এখনো অন্তত তিন ডজন দেশে শিক্ষায় সরকারি বরাদ্দ জিডিপির ৪ শতাংশের আর জাতীয় বাজেটের ১৫ শতাংশের কম। শুধু বাংলাদেশ নয়, ভারত ও পাকিস্তানের মতো দেশও এই তালিকায় আছে।\nশিক্ষার জন্য টাকার টান পড়ার বিচিত্র কারণ থাকে। পশ্চাৎপদ কিছু দেশের একনায়কদের সোজাসাপ্টা হিসাব—তারা হীরক রাজার মন্ত্রে দীক্ষিত ‘এরা যত বেশি পড়ে, তত বেশি জানে, তত কম মানে’। রাস্তা, ব্রিজ, দালানের মতো শিক্ষায় বিনিয়োগের ফল হাতেনাতে পাওয়া যায় না বলে কোনো কোনো সরকারের এই বিনিয়োগে আগ্রহ কম। তবে অধিকাংশ উন্নয়নশীল দেশে শিক্ষার চেয়ে অন্যান্য খাতের গুরুত্ব বেশি বিবেচিত হয়। ফলে শিক্ষার টাকায় টান পড়ে। এ কারণে এসব দেশে শিক্ষামন্ত্রীকে হামেশাই অর্থমন্ত্রীর দুয়ারে ধরনা দিতে হয়।\n২০১৫ সালে শিক্ষায় বৈদেশিক সাহায্যের পরিমাণ ছিল বার্ষিক ১৬ বিলিয়ন মার্কিন ডলার। কমিশনের হিসাবে নিম্ন আয়ের দেশগুলোয় শিক্ষার জন্য প্রয়োজনীয় অর্থের ঘাটতি মেটাতে ২০৩০ সাল পর্যন্ত প্রতিবছর গড়ে ৪৪ বিলিয়ন মার্কিন ডলার বৈদেশিক সাহায্যের প্রয়োজন হবে। কমিশন উন্নত দেশগুলোকে অনুরোধ করেছে, তারা যেন প্রতিশ্রুতি অনুযায়ী তাদের জিডিপির শূন্য দশমিক ৭ শতাংশ দরিদ্র দেশগুলোকে উন্নয়ন সহায়তা হিসাবে প্রদান করে। আর এই সহায়তার ১৫ শতাংশ যেন শিক্ষার জন্য নির্দিষ্ট করে দেয়। উচ্চ আয়ের দেশগুলো নিম্ন আয়ের দেশের শিশুদের শিক্ষার জন্য তাদের মুঠো কতটুকু আলগা করে, তা দেখার বিষয়।\nতবে শিক্ষায় বিদেশি সাহায্যপ্রবাহের সাম্প্রতিক প্রবণতা দেখে আশাবাদী হওয়া যায় না। খুব কম দেশই প্রতিশ্রুতি অনুযায়ী জিডিপির শূন্য দশমিক ৭ শতাংশ উন্নয়ন সাহায্য দেয়। আবার অনেক বছর ধরে শিক্ষায় বৈদেশিক সাহায্য কমছে, বাড়ছে অন্য খাতে। উপরন্তু, শিক্ষার জন্য বিদেশি সাহায্য যাদের বেশি দরকার, তা তাদের কাছে যায় না। ২০১৪ সালে শিক্ষার জন্য যত বৈদেশিক সাহায্য এসেছে, তার মাত্র ২৪ শতাংশ পেয়েছে নিম্ন আয়ের দেশগুলো। শিক্ষা খাতে দেওয়া বৈদেশিক সাহায্যে আবার এক শুভংকরের ফাঁকি আছে। কমিশনের হিসাব অনুযায়ী, শিক্ষার নামে যে বৈদেশিক সাহায্য আসে, তার ৭০ শতাংশের কম গ্রহীতা দেশে পৌঁছায়। বাকি অর্থ উচ্চশিক্ষায় শিক্ষা বৃত্তি হিসেবে দাতা দেশেই ব্যয় হয়!\nব্রিটেনের সাবেক রক্ষণশীল প্রধানমন্ত্রী গর্ডন ব্রাউনের সভাপতিত্বে উল্লিখিত হাইপ্রোফাইল কমিশন তাদের প্রতিবেদনে বৈদেশিক সাহায্যের অপ্রতুলতা, অকার্যকারিতা ইত্যাদি নিয়ে আলোচনা করলেও যে অর্থনৈতিক ও ভূরাজনৈতিক শর্তগুলো বৈদেশিক সাহায্য নিয়ন্ত্রণ করে, সে বিষয়ের উল্লেখ নেই।\nকমিশন শিক্ষায় অর্থায়নের নতুন নতুন উৎস ও পদ্ধতি উদ্ভাবন করেছে। পরিকল্পিতভাবে অপচয় হ্রাস করে শিক্ষার টাকা খরচ করার পরামর্শ দিয়েছে। শিক্ষায় অর্থায়নের বর্তমান ঘাটতি মেটাতে বিশ্বের বিপুল সামরিক ব্যয় হ্রাস করার জন্য দুনিয়ার শান্তিকামী নানা মহল দাবি জানিয়ে আসছে। নোবেল বিজয়ী মালালা ইউসুফজাই বিশ্বের আট দিনের সামরিক ব্যয় দরিদ্র দেশের শিক্ষায় ব্যয় করার আহ্বান জানিয়েছেন। কারণ, বিভিন্ন শান্তিবাদী গ্রুপ হিসাব কষে বের করেছে, বিশ্বের মোট সামরিক ব্যয় থেকে মাত্র আট দিনের ব্যয় (২০১৬ সালের হিসাবে ১ ট্রিলিয়ন মার্কিন ডলার) হ্রাস করে শিশুদের শিক্ষায় ব্যয় করা হলে বিশ্বের প্রতিটি শিশুর জন্য বিনা মূল্যে ১২ বছর শিক্ষার ব্যবস্থা করা যায়। কিন্তু বিশ্বের অসহায় দরিদ্র শিশুদের শিক্ষার জন্য টাকা পাওয়ার পথ বাতলানোর জন্য গঠিত অসংখ্য তারকাখচিত কমিশন এসব হিসাব–নিকাশ নিয়ে সময় নষ্ট করেনি!\nবাংলার একটি প্রবাদ আছে, ‘লাগে টাকা দেবে গৌরী সেন’। নিম্ন ও মধ্য আয়ের দেশের জন্য, সব শিশুর জন্য ২০৩০ সালের মধ্যে জুতসই ও টেকসই শিক্ষার জন্য যে বিপুল পরিমাণ টাকা লাগবে, সে টাকা কোন কোন গৌরী সেন জোগায়, সেটাই এখন দেখার বিষয়।\nPrevious articleমালয়েশিয়া যাওয়ার বাধা কাটল ৭০ হাজার কর্মীর\nNext article২৩ নভেম্বর লুক্সেমবার্গে অনুষ্ঠিত হতে যাচ্ছে ’কুলিনারী ওয়ার্ল্ডকাপ শেফ প্রতিযোগীতা


‘টাইমলি ম্যারেজ’ নিয়ে যা বললেন আজহারী – NewzNets\nHome › জানা অজানা › ‘টাইমলি ম্যারেজ’ নিয়ে যা বললেন আজহারী\nবিয়ে একটি সামাজিক বন্ধন। ইসলাম নারী-পুরুষের মধ্যে সুন্দর ও পবিত্র জীবনযাপনের জন্য বিবাহ বন্ধনে আবদ্ধ হওয়ার ব্যবস্থা করেছে। নারী-পুরুষের মধ্যে সম্পর্ক স্থাপনের জন্য বিবাহ হচ্ছে একমাত্র বৈধ উপায় এবং মানুষের চরিত্র ও সতীত্বকে রক্ষার হাতিয়ার।\nইসলাম ধর্মে সন্তানকে সঠিক সময়ে বিয়ে দেয়ার কথা বলা হয়েছে। এরই ধারাবাহিকতাই জনপ্রিয় ইসলামিক বক্তা মিজানুর রহমান আজহারী ‘টাইমলি ম্যারেজ’ নিয়ে তার ভেরিফাইড ফেসবুক পেজে একটি স্ট্যাটাস দিয়েছেন।\nপাঠকদের জন্য স্ট্যাটাসটি হুবহু তুলে ধরা হলো-সময়ের কাজ সময়ে করতে হয়। বিয়ের সম্পর্ক— যৌবনের সাথে, ক্যারিয়ারের সাথে নয়। ক্যারিয়ার গড়ার জন্য পড়ে রয়েছে সারা জীবন।\nযৌবন আল্লাহর দেয়া এমন এক অমূল্য নেয়ামত, যেটা নবায়নযোগ্য নয়। তাই, যৌবনের শুরুতেই বিয়ে করুন এবং হালাল পন্থায় যৌবনকে উপভোগ করুন। অন্ন, বস্ত্র এবং বাসস্থানের মতোই বিয়েও একটি বেইসিক নিড বা মৌলিক অধিকার।\nএটি একটি সহজাত বিষয় যেটাকে ইগনোর করার কোন সুযোগ নেই। বাংলাদেশের আবহাওয়া ও পরিবেশে একটি ছেলে অথবা মেয়ে গড়ে পনেরো-ষোল বছর বয়সেই পরিপূর্ণ সেক্সুয়াল অ্যাবিলিটি লাভ করে থাকে।\nকিন্তু তারা বিয়ের পিড়িতে গিয়ে বসে আরো দশ-পনেরো বছর পর। এই লম্বা সময় ধরে যৌ”ন ক্ষুধা নিবারণের কোন বৈধ সুযোগ কি তাদের হাতে রয়েছে? না, নেই। উপরন্তু বিয়ের প্রশ্ন উঠলেই আসে সামাজিক যতো নিয়ম কানুনের দোহাই।\nএকটি মুসলিম সমাজে এটা অপ্রত্যাশিত, অমানবিক এবং সুস্পস্ট মানবাধিকার লঙ্ঘন। সন্তানের খাদ্য, শিক্ষা কিংবা চিকিৎসা ইত্যাদি চাহিদা মেটাতে, অভিবাবকগণ যতোটা সজাগ এবং সিরিয়াস, প্রাপ্তবয়স্ক সন্তানদের বৈধভাবে যৌ”ন চাহিদা মেটানোর বন্দোবস্ত করাতে তারা ঠিক ততোটাই উদাসীন। নানান অজুহাত, বাহানা আর সামাজিকতার দোহাই দিয়ে, বিয়েকে দিনকে দিন জটিল থেকে আরো জটিলতর করা হচ্ছে।\nমৌলিক এই চাহিদা মেটানোর বৈধ উপায় যেহেতু রুদ্ধ, তাই অবৈধ উপায়গুলো সেই স্থান দখল করে নিবে, এটাই তো স্বাভাবিক। ফলে হারাম রিলেশনশিপ, প”র্ণগ্রাফি উপভোগ এবং ধ”র্ষ”নের মত জঘন্য ঘটনাও আজ দেশের রুটিন নিউজে পরিনত হয়েছে। তাই, নতুন প্রজন্মকে এই ধ্বংস আর অবক্ষয় থেকে রক্ষা করতে, অভিবাবকদের আরো দায়িত্বশীলতার পরিচয় দিতে হবে।\nআসুন, আমরা অভিবাবকগণও আরো একটু মানবিকতার চর্চা করি। বৈধভাবে যৌ”ন চাহিদা মেটানোর সুযোগকে, প্রাপ্তবয়স্ক সন্তানদের জন্য আরো সহজলভ্য করে তুলি। আমাদের অবহেলায়, আমাদের আদরের সন্তানেরা হারাম সম্পর্কে জড়িয়ে পড়লে, অভিভাবক হিশেবে আল্লাহ তা’আলার দরবারে আমরা কোনভাবেই এর দায় এড়াতে পারবনা। তাই, আসুন সবাই মিলে— টাইমলি ম্যারেজকে “হ্যা” বলি, আর বিবাহ বহির্ভূত সকল রিলেশনশিপকে “না” বলি। বিয়েকে সহজ করুন, দেখবেন অশ্লীলতার সকল পথ আপনাতেই রুদ্ধ হয়ে যাবে ইনশাআল্লাহ।\nআল্লাহ তা’আলা ইরশাদ করেন:“তোমাদের মধ্যে যারা অবিবাহিত রয়েছে, তাদেরকে বিয়ে করিয়ে দাও। আর, তোমাদের দাসদাসীদের মধ্যে যারা বিবাহের যোগ্য, তাদেরও বিয়ের ব্যবস্থা করো। যদি তারা গরীব হয়ে থাকে, তাহলে আল্লাহ তা’আলা আপন মেহেরবানীতে তাদেরকে ধনী করে দেবেন, আল্লাহ তা’আলা বড়ই প্রাচুর্যময় ও সর্বজ্ঞ।”[সূরা নুর, আয়াত: ৩২]\nআব্দুল্লাহ ইবনে মাস’উদ (রা:) বলেন, আল্লাহর রাসূল (ﷺ) আমাদের উদ্দেশ্যে বললেন:“হে যুবক সম্প্রদায়! তোমাদের মধ্যে যারা বিয়ে করার সামর্থ রাখে, তারা যেন বিয়ে করে নেয়। কেননা, বিয়ে তার দৃষ্টিকে সংযত রাখে এবং চরিত্রকে হেফাজত করে। আর যার বিয়ে করার সামর্থ্য নেই, সে যেন সিয়াম পালন করে; কেননা, সিয়াম তার প্রবৃত্তি নিয়ন্ত্রনে সহায়ক।”[সহিহ বুখারি]


চার বছরে আত্মঘাতী কৃষকের সংখ্যা বেড়েছে দ্বিগুণ! জানাল আরটিআই | TheWall\nYou are at:Home»খবর»চার বছরে আত্মঘাতী কৃষকের সংখ্যা বেড়েছে দ্বিগুণ! জানাল আরটিআই\nচার বছরে আত্মঘাতী কৃষকের সংখ্যা বেড়েছে দ্বিগুণ! জানাল আরটিআই\nদ্য ওয়াল ব্যুরো: শেষ চার বছরে কৃষক আত্মহত্যার সংখ্যা দ্বিগুণ হয়েছে মহারাষ্ট্রে। এক জন আরটিআই আন্দোলনকারী জিতেন্দ্র ঘাগড়ের করা একটি আরটিআই-এর উত্তরে এমনটাই জানাল সরকার।\nওই উত্তরে আরটিআই দফতর থেকে জানানো হয়েছে, ২০১১ থেকে ২০১৪ সালের মধ্যে, কংগ্রেস ক্ষমতায় থাকাকালীন, সরকারি ভাবে আত্মঘাতী কৃষকের সংখ্যা ছিল ৬,২৬৮। ২০১৫ থেকে ২০১৮ সালে, বিজেপির শাসনকালে সেই সংখ্যাই বেড়ে দাঁড়িয়েছে ১১, ৯৯৫।\nআরটিআই-এর উত্তরটিতে আরও জানা গিয়েছে, বিদর্ভ এলাকার অমরাবতী থেকে সব চেয়ে বেশি আত্মহত্যার খবর এসেছে। ঘটনাচক্রে, মহারাষ্ট্রের মুখ্যমন্ত্রী দেবেন্দ্র ফড়নবীশ এবং কেন্দ্রীয় পরিবহণ মন্ত্রী নিতিন গড়করি– দু’জনেই বিদর্ভ এলাকার নাগপুরের বাসিন্দা। তাঁদেরই এলাকার কৃষকদের এই করুণ পরিণতি প্রশ্নচিহ্নের মুখে দাঁড় করিয়েছে সরকারকে।\nআরটিআই-এর উত্তরে এসেছে আরও অবাক করা তথ্য। জানা গেছে, ২০১৪ সালে ১৩৫৮ জন আত্মঘাতী কৃষকের পরিবারকে ক্ষতিপূরণ হিসেবে এক লক্ষ টাকা করে দেওয়া হলেও, ৬৭৪টি পরিবার এই ক্ষতিপূরণ নিতে অস্বীকার করেছেন। ২০১৮ সালে, এই প্রত্যাখ্যানের সংখ্যা বেড়ে দাঁড়িয়েছে ১০৫০। অন্য দিকে ক্ষতিপূরণ নেওয়া পরিবারের সংখ্যা কমে দাঁড়িয়েছে ১৩৩০। আবার এই প্রত্যাখ্যানের দিক থেকেও সব চেয়ে আগে এসেছে অমরাবতীর নামই।\nপ্রসঙ্গত উল্লেখ্য, ২০১৫ সালে তৎকালীন কেন্দ্রীয় শুল্কমন্ত্রী একনাথ খাড়সে ঘোষণা করেন, আত্মঘাতী হওয়া কৃষকের পরিবারকে এক লক্ষ টাকার পদলে পাঁচ লক্ষ টাকা করে ক্ষতিপূরণ দেওয়া হবে। সেই সঙ্গে, কৃষকদের জীবনবিমার আওতায় আনার কথাও ঘোষণা করেন তিনি। কিন্তু সাম্প্রতিক এই আরটিআই থেকে জানা গিয়েছে, এর কোনওটাই কার্যকর হয়নি এখনও।\nঘাগড়ে জানান, কৃষকদের যে জীবনবিমার কথা খাড়সে ঘোষণা করেছিলেন, ২০১৮ সালের ডিসেম্বর থেকে তা চালু হয় ‘গোপীনাথ মুণ্ডে অ্যাকসিডেন্ট ইনস্যুরেন্স স্কিম’ নামের প্রকল্প হিসেবে। কিন্তু এ প্রকল্প খুঁটিয়ে দেখলে দেখা যায়, এই বিমা কেবলই দুর্ঘটনা কভার করবে। যে দুর্ঘটনার তালিকায় আত্মহত্যা পড়ছে না। ফলে আত্মঘাতী কৃষকের পরিবার এই বিমার সুবিধাও পাবেন না।\nআরটিআই আন্দোলনকারী জিতেন্দ্র ঘাগড়ে বলেন, “মহারাষ্ট্রের তথা সারা দেশের কৃষকদের অবস্থা রোজ খারাপ থেকে খারাপতর হচ্ছে। এই বিষয়ে সরকারের কোনও নজর নেই। বস্তুত, কোনও কৃষক আত্মঘাতী হলে তাঁর পরিবারকে এক লক্ষ টাকার ক্ষতিপূরণ দেওয়ার প্রস্তাব রাখা ছাড়া আর কোনও ভূমিকাই পালন করে না সরকার। গত চার বছরের তথ্য ও পরিসংখ্যান এমনটাই বলছে।”\nfarmer suicide maharashtra rti\nPrevious Articleএ বার এত মেয়ে প্রার্থী, আমার গায়ে কাঁটা দিচ্ছে: মমতা\nNext Article অনিল অম্বানি তো কাগজের প্লেনও বানাতে পারেন না, রাফায়েল নিয়ে কটাক্ষ রাহুলের


খালেদা জিয়ার প্রতি কি সরকার নমনীয় হচ্ছে? – islami news\nHome / জাতীয় / খালেদা জিয়ার প্রতি কি সরকার নমনীয় হচ্ছে?\nsuperadmin October 31, 2017\tজাতীয় Leaveacomment 133 Views\nবিএনপি চেয়ারপার্সন খালেদা জিয়ার সড়কপথে ঢাকা থেকে কক্সবাজারে গিয়ে রোহিঙ্গাদের পরিদর্শন ও ত্রাণ বিতরণ কর্মসূচিকে ঘিরে পাল্টাপাল্টি বক্তব্য চলছে ক্ষমতাসীন আ’ লীগ ও বিরোধী দল বিএনপির মাঝে।\nএর আগে বিএনপি দীর্ঘদিন ঢাকাসহ সারাদেশে কোথাও প্রায় এক বছরেরও বেশি সময় ধরে জনসভা বা সমাবেশের অনুমতি পায়নি; এমন কী ছোটখাটো কর্মসূচিতেও অনুমতি মিলছিলো না দলটির জন্যে।\nএরপরেই ঢাকা থেকে অনেকটা রোডমার্চের মতো করেই কক্সাবাজারে গেলেন তিনি; প্রশাসন বা ক্ষমতাসীন দলের তরফ থেকে কোনও বাধাও দেওয়া হল না।\nবিএনপির চেয়ারপার্সন খালেদা জিয়া প্রায় তিন মাসের সফর শেষে চলতি মাসেই যখন লন্ডন থেকে ঢাকায় ফিরেছিলেন, তখন তাকে স্বাগত জানিয়েছিলো তার দলের বিপুল সংখ্যক নেতা-কর্মী ও সমর্থক।\nতাদের এক ধরনের ‘শোডাউনে’র ভেতর দিয়েই বিমানবন্দর থেকে গুলশানের বাসায় পৌঁছেছিলেন তিনি।\nতার ফেরার আগে কয়েকটি মামলায় তার বিরুদ্ধে গ্রেপ্তারি পরোয়ানা জারি হয়েছিলো এবং তাঁর ঢাকায় ফিরে জামিনের আবেদন করতে আদালতে যাওয়া-আসার পথেও ছিলো দলের বিপুল সংখ্যক কর্মী।\nএরপর রোহিঙ্গাদের পরিদর্শন ও ত্রাণ বিতরণের জন্যে তিনি ঢাকা থেকে কক্সবাজার রওয়ানা হলেন, পথে পথে তার দলের অসংখ্য নেতাকর্মীর উপস্থিতিও ছিলো চোখে পড়ার মতো।\nযে বিএনপিকে ঢাকায় সমাবেশের অনুমতিই দেয়া হচ্ছিলো না দীর্ঘদিন ধরে, সেই বিএনপিকে হঠাৎ করে কোনো বাধা ছাড়াই এসব কর্মসূচি পালন করতে দেয়াটা কি সরকারের কোনো নমনীয়তা? হলে সেটির কারণই বা কী?\nজবাবে ক্ষমতাসীন আ’ লীগের যুগ্ম সাধারণ সম্পাদক মাহবুব উল আলম হানিফ বলছেন: তারাও চান বিএনপি তাদের কর্মসূচি পালন করুক। কিন্তু অশান্তির কিছু হোক, তা তারা চান না ।\nতিনি বলেন: নির্বাচন সামনে রেখে বিভিন্ন দলের কর্মসূচি বাড়বে, এটাই স্বাভাবিক। সরকার এ বিষয়ে সব দলকে সহায়তা করবে। কিন্তু কোনও ঘটনা ঘটিয়ে বা নাটক করে ইস্যু বাড়ানোর চেষ্টা করলে, আইনগত ব্যবস্থা নেয়া ছাড়া বিকল্প থাকবে না।\nযদিও ঢাকায় আ’ লীগের কেন্দ্রীয় নেতারা খালেদা জিয়ার এমন সমালোচনা করছেন যাতে বলা হচ্ছে ত্রাণ দেয়া নয়, বরং রাজনৈতিকভাবে লাভবান হতে, অর্থাৎ জনসংযোগে বেরিয়েছেন খালেদা জিয়া।\nসামাজিক যোগাযোগ মাধ্যমে আ’ লীগ সমর্থক অনেকেই দাবি করছেন যে, চট্টগ্রাম ও কক্সবাজারে সাবেক প্রধানমন্ত্রী হিসেবে খালেদা জিয়া যেনো সব সুবিধাই পান, সেটি নিশ্চিত হয়েছে প্রধানমন্ত্রীর নির্দেশেই।\nএমন প্রশ্নের জবাবে কক্সবাজার জেলা আ’ লীগের সভাপতি সিরাজুল মোস্তফা বলেন: কেন্দ্র থেকে বলা হয়েছে পাল্টা কোন কর্মসূচি না দিতে।\nতার কথায়, আমরা নিজেরাও সহনশীল। আমরা পাল্টা কিছু করতে চাইনি। তবে মানুষ বুঝেছে, এটি ছিলো খালেদা জিয়ার নির্বাচনী কর্মসূচি।\nঢাকার নয়াপল্টনে বিএনপি কার্যালয়ের দপ্তর বিভাগ ও বিএনপি চেয়ারপার্সনের প্রেস উইংয়ের তথ্য অনুযায়ী গত বছর ১লা মে সোহরাওয়ার্দী উদ্যানে শ্রমিক সমাবেশের পর থেকে গত প্রায় দেড় বছর ধরে তাদের কোনও ধরনের সভা সমাবেশের অনুমতি দিচ্ছিলো না প্রশাসন।\nরাজনৈতিক বিশ্লেষক ও নিউজ টুডে পত্রিকার সম্পাদক রিয়াজউদ্দিন আহমেদ বলছেন, নির্বাচনকে সামনে রেখে একটি স্বাভাবিক রাজনৈতিক পরিবেশ তৈরির একটি উদ্যোগের অংশ হিসেবে সরকারের এ নমনীয়তা একটি পরীক্ষা-নিরীক্ষাও হতে পারে।\nতিনি বলেন: এবারো যদি আগের মতোই নির্বাচন হয়, বিরোধী দল মাঠে আসতে না পারে, তাহলে সরকারের জন্য অসুবিধা হতে পারে। সে বোধ থেকেই হয়তো একটি পলিটিক্যাল স্পেস বিরোধী দলকে দেয়ার বিষয়টা সরকার চিন্তা করেছে। প্রশ্নবিদ্ধ নির্বাচন দেখতে না চাইলে তো সবাইকে রাজনীতির অধিকার দিতে হবে।”\nতবে সে অধিকার ঠিক কতদিন বিরোধী দল হিসেবে বিএনপি উপভোগের সুযোগ পায়, তা পর্যবেক্ষণের বিষয় বলে মন্তব্য করেন মিস্টার আহমেদ। বিবিসি অবলম্বনে।\nPrevious সৌদি জোটের বিরুদ্ধে কাতার সরকার উৎখাতে ষড়যন্ত্রের অভিযোগ\nNext পল ম্যানাফোর্ট আত্মসমর্পণ করেছেন


Bollywood movie Don complete 41 year, Amitabh get nostalgic\n‘ডন’ নাম নিয়ে আপত্তি ছিল বিদগ্ধদের! ছবির ৪১ বছর পূর্তিতে ফাঁস করলেন বিগ বি\nPublished by: Bishakha Pal | Posted: May 14, 2019 4:44 pm| Updated: May 14, 2019 4:44 pm\nদেবাশিস কর্মকার: ১২ মে ১৯৭৮। সেদিন কে জানত মেন স্ট্রিমের ভারতীয় সিনেমায় একটি মাইলফলক প্রতিষ্ঠা হতে চলেছে!\nওই দিন মুক্তি পায় পরিচালক চন্দ্রা বারোটের ‘ডন’ ছবিটি। দিনের দিনই বক্স অফিসে তুলকালাম। সেই সময় মাত্র সত্তর লাখ টাকা বাজেটের ছবিটি সাত কোটি টাকার ব্যবসা করেছিল। সে ছবি এতটাই জনপ্রিয় হয়েছিল যে অনুপ্রাণিত হয়ে ২৮ বছর পর ফারহান আখতার সেই ছবির ‘রিমেক’ করেছিলেন। কিন্তু তাতেও মূল ছবিটি হারিয়ে যায়নি।\nসোমবার ‘ডন’ মুক্তির ৪১ বছরে পিছনে ফিরে যান অমিতাভ বচ্চন, যিনি এই ছবির নায়ক, দ্বৈত ভূমিকায়। অমিতাভের যে সব ছবির চরিত্র ‘আইকনিক’ হয়ে রয়েছে, তার মধ্যে ‘ডন’ অন্যতম। ৭৬ বয়স বয়সি মেগাস্টার টুইটারে শুনিয়েছেন ছবির নাম ‘ডন’ হওয়ার নেপথ্য কাহিনি। তাঁর কথায়, “বলিউড ইন্ডাস্ট্রির অনেক গণ্যমান্যই ‘ডন’ নামটিতে আপত্তি জানিয়েছিলেন। তাঁরা বুঝতেই পারছিলেন না আসলে ‘ডন’ শব্দটির কী অর্থ। এটা কোনও হিন্দি সিনেমার নাম হতে পারে এমনটা তাঁরা ভাবতে পারেননি। সত্যি কথা বলতে কী…অনেকের কাছে এই নামটি মজার লেগেছিল।”\nতখন পুরুষদের একটি অন্তর্বাস ‘ব্র‌্যান্ড’-এর সঙ্গে ছবির নাম নিয়ে মজার গল্প শুনিয়েছেন বচ্চন সাব। তিনি বলছেন, “ওদের ব্র‌্যান্ড ছিল ডন (DAWN)। ‘ডন’ (DON) শব্দটিও বাজার চলতি ওই ব্র‌্যান্ডের মতো শুনতে লাগে। অন্তর্বাস ব্র‌্যান্ডের মতো শুনতে লাগে এমন একটি নাম সিনেমার হওয়াতে আপত্তি ছিল।” তবে তিনি বলছেন, হলিউড ক্লাসিক ‘গডফাদার’-এর অনুকূলে কিন্তু ‘ডন’ শব্দটি ‘সম্মান’ পেতে থাকে। ততদিন পর্যন্ত ‘ডন’ শব্দটি হাস্যরসের খোরাক ছিল।\n১৯৭২ সালে ‘গডফাদার’ এবং ১৯৭৪ সালে ‘গডফাদার ২’ মুক্তি পায়। ফলে চন্দ্রা বারোটের ‘ডন’ মুক্তি পাওয়ার সময় ছবির নাম নিয়ে আর চিন্তা করতে হয়নি কাউকে। ‘গডফাদার’-এর কেন্দ্রীয় চরিত্রে ছিল একজন গ্যাংস্টার। ওই ভূমিকায় অভিনয় করেন মার্লোন ব্র‌্যান্ডো। ‘ডন’ ছবির কেন্দ্রীয় চরিত্রও একজন আন্ডারওয়ার্ল্ড গ্যাংস্টার। প্রথম অমিতাভ ‘ডন’। পুলিশের সঙ্গে এনকাউন্টারে যার মৃত্যু হয়। কিন্তু পুলিশ অফিসার ডনের পুরো গ্যাংটিকে ধরার জন্য খবরটি গোপন রাখেন। এই সময় তিনি ডনের মতোই দেখতে এক সহজ সাধাসিধে যুবক বিজয়ের দেখা পান। তাকেই শিখিয়ে পড়িয়ে ‘ডন’ সাজিয়ে গ্যাংয়ে ঢুকিয়ে দেওয়া হয়। ‘ডন’ বিজয় চক্রব্যূহ থেকে বেরিয়ে আসতে পারল কি না, সেটাই ছবির গল্প।\nসব ছবি তৈরির গল্প যেমন থাকে তেমনই সেই ছবি অনেক গল্পও তৈরি করে। তেমনই ‘ডন’। এই ছবিতে অমিতাভের পারিশ্রমিক ছিল ২.৫ লক্ষ টাকা। এটি পরিচালক চন্দ্রা বারোটের পাঁচ নম্বর ছবি। এর আগের চারটি ছবিই হিট। কিন্তু ডনের পরে তিনি ১৯৯১ সালে আর মাত্র একটিই ছবি পরিচালনা করেন, সেটি তেমন চলেনি। আবার দেখুন প্রযোজক নরিম্যান ইরানি বক্স অফিসে এত সাফল্যের পরেও আর কোনও সিনেমা প্রযোজনা করেননি। আসলে প্রযোজক-পরিচালকদের ছবি নয়, ‘ডন’ হয়ে গিয়েছে অমিতাভের ‘ক্লাসিক ব্লকব্লাস্টার’। ছবিতে অমিতাভের ১৯৮০ সালে ‘ডন’-এর তামিল রিমেক হয়েছিল, ‘বিল্লা’। তাতে অমিতাভের ভূমিকায় ছিলেন সুপারস্টার রজনীকান্ত। কিন্তু ‘বিল্লা’র সঙ্গে ‘ডন’-এর কোনও তুলনাই হয় না।\n[ আরও পড়ুন: ভুল শুধরে নতুনভাবে প্রকাশ পেল ‘সত্যান্বেষী ব্যোমকেশ’ ছবির পোস্টার ]\nটানা ৪১ বছর ধরে ডান্স ফ্লোর, বারাতি থেকে শুরু করে বিসর্জনের শোভাযাত্রায় যে গানে ৮ থেকে ৮০-র পুরুষ মহিলার কোমর দোলে, মন দোলে- তা হল, ‘খাইকে পান বানারসওয়ালা’, ‘ডন’ ছবিতে বিজয়ের এন্ট্রি। আসলে প্রথমে ছবিতে এই গানটিই ছিল না। পরিচালক চন্দ্রা বারোট ছবিটি সম্পূর্ণ হওয়ার পর মতামত জানার জন্য মনোজ কুমারকে দেখিয়েছিলেন। ছবিটি তাঁর ভাল লাগলেও তিনি বলেন, দু’টো পর্ব মিলিয়ে নেওয়ার জন্য দর্শকের কাছে কোনও ‘লু ব্রেক’ নেই। প্রযোজক-পরিচালকরা ব্যাপারটায় গুরুত্ব দেন। ফের শুটিং হয়…খাইকে পান বানারসওয়ালা’র। অথচ কল্যাণজি-আনন্দজি গানটি তৈরি করেছিলেন দেব আনন্দের ‘বাণারসীবাবু’ ছবির জন্য। সেখানে গানটি ব্যবহার হয়নি। হয়তো তা ‘ডন’-এর ভাগ্যে ছিল বলেই।\nপুরুষদের একটি অন্তর্বাস ‘ব্র‌্যান্ড’-এর সঙ্গে ছবির নাম নিয়ে মজার গল্প শুনিয়েছেন বচ্চন সাব।\nহলিউড ক্লাসিক ‘গডফাদার’-এর অনুকূলে কিন্তু ‘ডন’ শব্দটি ‘সম্মান’ পেতে থাকে।\nততদিন পর্যন্ত ‘ডন’ শব্দটি হাস্যরসের খোরাক ছিল।